Zel ge vaahaka eh: Veynthakun dhin\nއަޒަލިއްޔަ ޤާނޫނުގެ ފުރިހަމަ ކަމުގެ ތެރެއިން ފ.ބިލެތްދޫއަށް އިރުގެ އަލިކަން ފެތުރިގެން ދިޔައީ ކޮވެލިތަކުގެ ރީތި ލަވަތަކުންނެވެ. އެ ހިތްގައިމު ލަވަތަކުގެ މަންތަރުގައި ޖެހި އެތައް ބަޔަކަށް ކަންނެތްކަން ގެނުވިޔަސް، ރަޝީދާ އެންމެ ހިނދުކޮޅަކަށް ވެސް އެނދުގައި އޮންނަން ބޭނުމެއް ނުވިއެވެ. މޫނުގައި ދެއަތް ކާއްތައިލަމުން ލަތްކަކަށް ރަޝީދާ އެނދުން ތެދުވީ މިއަދަކީ ހުކުރު ދުވަސް ކަމުން، ގޭތެރޭގައި އެތައް ކަމެއް ކުރަން ޖެހޭނެކަން އެނގޭތީއެވެ. ފާޚާނާއަށް ވަދެ މޫނު ދޮވެލައި ހަދައިގެން ރަޝީދާ މިސްރާބު ޖެހީ އޭނާގެ ހަނގު ދަރި އޮތް ކޮޓަރިއާ ދިމާލަށެވެ.\n"ދަރިފުޅާ! ދަރިފުޅާ އައިޝާ" ދޮރުގައި ދެތިން ފަހަރަކު ޓަކި ޖަހައިލަމުން ރަޝީދާ ގޮވައިލިއެވެ.\n"އާނ މަންމާ. މި ހުޅުވަނީ.." އައިޝާ ވަރަށް އަވަސްކޮށް ބޮލުގައި އަޅައިފައިވާ ދޮޅި ނަގަމުން، މުސައްލަ ފަށްޖަހަން ފެށިއެވެ. މަޑުމަޑުން ކޮޅަށް ތެދުވެ، ހަށިގަނޑު ސީދާ ކޮށްލަމުން އައިޝާ ގޮސް ހުއްޓުނީ ކޮޓަރީގައި ހުރި ޑްރެސިން ޓޭބަލްގެ ކުރިމަތީގައެވެ. އަދި ލޯގަނޑުން އައިޝާ މޫނު ބަލައިލިއެވެ.\nހަމުގެ ކުލަ އަލި، ރީތިކަމެއް ލިބިފައިވާ އައިޝާ އޭނާގެ އިސްތަށިގަނޑު ރީތިކޮށްލަމުން، ރަނގަޅަށް އޭނާގެ މޫނު ބަލައިލިއެވެ. އައިޝާގެ ދެލޮލުގެ ކަޅި ވަށައިގެންވާ ހުދުބައި ވަނީ ރަތްވެފައެވެ. މާޔޫސް ކަމާއި، ގިލަންވެރިކަން އެމޫނުމަތިން ދަނީ ފެންނަމުންނެވެ. ދީންވެރި ކަމާއި، މާތް، ރިވެތި އަޚުލާޤެއް ލިބިފައިވާ އައިޝާ އަކީ ރަނގަޅު ސިފަތަކުން ޖަރީވެފައިވާ މީހެކެވެ. މަޑުމައިތިރިކަމުގެ ރީތި ފޭރާމުން އައިޝާ ވަނީ ޒީނަތްތެރިވެފައެވެ. އަދި އެއީ ކެތްތެރިކަމުގެ ލާމަސީލު މިސާލެކެވެ.\nއައިޝާގެ އުުމުރުން 23އަހަރު ވީކަމަކު، އައިޝާ ބަލާފައި ހީވަނީ ފުރާވަރުގެ ދުވަސްތައް ގުނަމުންދާ ކުއްޖެއް ހެންނެވެ. ނަމަވެސް މި ވޭތުވެ ދިޔަ ދުވަސްތަކުގެ ތެރޭގައި އައިޝާގެ ހަށިގަނޑަށް ވަނީ ބޮޑުތި ބަދަލުތަކެއް އަތުވެފައެވެ. އަލަތު ދަރިިފުޅަށްފަހު، އައިޝާގެ ހަށިގަނޑު ފަލަވި އެއްކަމަކު، އެ ރީތި ކަމަށް އެއްވެސް ބަދަލެއް ނާދެއޭ ވެސް ބުނެވިދާނެއެވެ.\n"މަންމީ.." ލޯގަނޑުން މޫނު ބަލަން ހުރި އައިޝާ ހިނިތުންވުމަކާއި އެކު ބަަލައިލީ އެނދުގައި އޮތް އޭނާގެ4އަހަރުގެ ދަރިފުޅު ދުންޔާއަށެވެ.\n"ކީކޭ ދޫނީ؟ ބަނޑުހައި ވީތަ؟" އައިޝާ ގޮސް އިށީންނީ އެނދުގެ ފަނޑީގައެވެ. އަދި ދުންޔާގެ ބޮލުގައި ފިރުމައިލިއެވެ.\n"ހީސް ލަވަނީ.." ދުންޔާގެ ލޮލަށް ނިދީގެ އަސަރުތައް ޖަމާވެފައިވާ ވަރުން އޭނާއަށް ރަނގަޅަށް ދެލޯ ވެސް ހުޅުވައި ނުލެވެއެވެ.\n"އަވަހަށް ދޭ ފާޚާނާއަށް. ގޮސް ހީސްލައިގެން އައިސް ނިދާލާ.. ތެދުވޭ!" ދުންޔާގެ އަތުގައި ހިފައިލަމުން އައިޝާ ބުނެލިއެވެ.\nހެނދުނުގެ ސައި ތައްޔާރުކުރުމުގައި ރަޝީދާ އާއި އައިޝާ އުޅުނު އިރު، ރަޝީދާގެ ބޮޑު އަންހެން ދަރި ކަމަށްވާ އުމުރުން 27 އަހަރުގެ ޖަންނަތު އޭނާގެ ކޮޓަރިން ނުނިކުމެއެވެ.\n"އަހަރެންނަށް ލިބިފަ އެހުރީ ކަންނެތް ދަރިއެއް. ކީކޭ ބުނާނީ؟ ޕިސްޕިސް" ހެނދުނު9ޖެހި އިރު ވެސް ޖަންނަތު ބަދިގެ އަށް ނައުމުން ރަޝީދާ އެކަމާ ހިތްހަމަ ނުޖެހިގެން ބުނެލިއެވެ. އައިޝާގެ ކަންފަތުގައި އެ ބަސްތައް ޖެހުނެއް ކަމަކު އައިޝާ އިނީ ހަނުގައެވެ. އެއްވެސް އެއްޗެއް ނުބުނެއެވެ.\n"ދަރިފުޅާ.. ނާއިކު ގުޅިތަ؟" މައުލޫޢު ބަދަލުކޮށްލަމުން ރަޝީދާ އަހައިލި ސުވާލުން އައިޝާއަށް ވީ އުނދަގުލެވެ. އެއްވެސް އެއްޗެއް ނުބުނެ ދެފަރާތަށް ބޯޖަހައިލީ ނޫނެކޭ ބުނަމުންނެވެ. ޖަވާބު އެނގޭ ހާލުގައި ރަޝީދާ އެސުވާލު ކުރީ މައެއްގެ ހައިސިއްޔަތުން އެކަމާ މެދު ވިސްނޭ ވަރުންނެވެ.\n"ގުޅަން ވާނެ ދޯ؟ ދޫނިގެ ޚަބަރެއް ބަލަން ވިޔަސް. އޭނަގެ ދަރިއެއް ވިއްޔާ!" ރަޝީދާ ކަންބޮޑުވެފައި އިނދެ ވާހަކަދެއްކިއެވެ. މަންމަގެ އެ ކަންބޮޑުވުން ތަކަކީ އައިޝާއަށް އައު ކަމެއް ނޫނެވެ. މި ވޭތުވެގެން ދިޔަ2އަހަރުގެ ތެރޭގައި މަންމަގެ އެ ސުވާލުތަކާއި، އެ ޝަކުވާތަކަކީ އައިޝާއަށް ފަރިތަ އެއްޗެެކެވެ.\n"ދަރިފުޅުވާ ކެތްގަދަ!" ފުން ނޭވާއެއް ދޫކޮށްލަމުން ރަޝީދާ ތައްޓަށް ރިހަ އަޅަން ފެށިއެވެ. އައިޝާގެ ހިތަށް ކިތަންމެ އަަސަރެއް ކުރިޔަސް، އެ ހިތާމަތައް ބޭރު ކުރަން އައިޝާ ބޭނުން ނުވަނީއެވެ. ދުންޔާއާ ދޭތެރޭގައި ވެސް އައިޝާއަށް ވަރަށް ވިސްނެއެވެ. ކައިވެނީގެ ގުޅުމަށް އަންނަ ނޭދެވޭ އަސަރަކީީ ދަރިފުޅަށް ލިބޭ ފޫނުބެއްދޭ ގެއްލުމެއް ކަމަށް އައިޝާ އަބަދުވެސް ޤަބޫލު ކުރެއެވެ.\n"މިހާރު ކިތައް ދުވަސް ވާނެ ނާއިކު ގުޅާ ނުލާތާ؟ ޗުއްޓީ ލިބުނީމަ ވެސް ދަރި ބަލާލަން ރާއްޖެ އަންނަން ނޫޅުނު ވިއްޔާ. ފިރިހެނުންނަށް ކޮން ސިހުރެއްތަ މި ޖެހެނީ ކައިވެންޏަށްފަހު.." މޭޒުމަތީގައި ތަށިތައް އަތުރަމުން އަނެއްކާ ވެސް ރަޝީދާ ފެށީ ނާއިކުގެ ވާހަކައިންނެެވެ.\n"ނާއިިކު ގުޅާނެ. ދޫނިއަށް.." ނުބުނަން ހުރެފައި، އައިޝާ ވާހަކަ ފެށީ ނާއިކުގެ ދިފާޢުގައެވެ.\n"އާނ! މަހަކު އެއްފަހަރު ދޯ؟" ރަޝީދާ ކޮށްލީ ޖެއްސުމެވެ.\n"ދެން މަންމާ. ނާއިކު ގުޅައޭ އެހެން އުޅެފަ. ދެ ހަފުތާއިން އެއް ފަހަރު ގުޅާނެ." އައިޝާ އެހެން ބުނުމާއި އެކު ރަޝީދާ ފެށީ ލާނެއް ގޮތަކަށް ހޭންށެވެ.\n"ތިއޮތީ ދެން ވަރަށް ގުޅިފަތާ ދޯ؟ ކީކޭ މަންމަ އިތުރަށް ބުނާނީ.. ދަރިފުޅުގެ ދިރިއުޅުން.." ރަޝީދާ އެހެން ބުނި ވަގުތަކީ ޖަންނަތުގެ ފިރިމީހާ ލަބީބު ކާގެއަށް ވަތް ގަޑިއެވެ.\n"ދަރިފުޅާ ލަބީބު. އާދޭ ސައި ބޯން!" ރަޝީދާ އޭނާގެ ދަނބިދަރިއަށް ސައިތައްޓެއް އަޅަން އަވަސް ވެގަތެވެ.\n"އަން! ވަރަށް ހޫނު ވާނެ އިނގޭ ސައިތަށި." ލަބީބުގެ ކައިރީގައި ސައިތަށި ބަހައްޓަމުން ރަޝީދާ ވެސް ހެނދުނުގެ ނާސްތާއަށް އިންސާފު ކުރަން ފެށިއެވެ. އައިޝާ ވެސް ދުންޔާ ގޮވައިގެން އައިސް ސައި ބޯން ފެށިއެވެ.\n"ކޮބާ ހޭލެވެއްޖެ ދޯ؟" ހެނދުނުގެ ނާސްތާއަށް އިންސާފުކޮށް ނިމެން ގާތްވެފަ އޮތްވާ ޖަންނަތު ކާގެއަށް ވަނީ އޭނާގެ6އަހަރަށްދާ ދަރިފުޅު ލައިބާ ގޮވައިގެންނެވެ.\n"ހަމަ ފެނުނީ ޝަކުވާއެއް ކޮށްލީ ދޯ؟ މަންމަ ހުންނާނީ އަހަރެންނާ ޖައްސާލާފަ!" ޖަންނަތު ރުންކުރު ގޮތަކަށް އެހެން ބުނެ މޭޒުމަތިން ތަށްޓެއް ނެގިއެވެ.\n"އެ އައީ ރުޅި. ބަލަ ނުބުނާ ވަރުތަ؟ ގަޑިން ވީއިރު ބަލާ! އަމިއްލަ ޒިންމާތަކެއް ވެސް ހުންނަކަން ހަނދާން ކުރަން ވާނެ." ރަޝީދާ ދޫނުދީ ރައްދު ދިނެވެ. ނަމަވެސް މަޑުންނެވެ.\n"ހޫނ! ފެށީ ދޯ؟ ބަލަ ކޮން ޒިންމާއެއްތަ؟ ލަބީބަށް އެކަނި ސައި ނުބޮވެނީތަ؟ އަހަރެން ލަބީބަށް ސައި ތައްޔާރު ނުކުރިޔަސް ލަބީބަކީ ވެސް ކުޑަ ކުއްޖެއް ނޫން. އަމިއްލައަށް ސައި އަޅައިގެން ބޮވޭނެ. އެހެން ނޫނީ އަމިއްލައަށް ކައްކައިގެން ވެސް ކެވޭނެ. އުމުރުން 30 އަހަރު ވާއިރު އަމިއްލަ އަތުން އެވަރުކޮށްލެވޭނެ. އެެހެންވީމަ އަހަރެންގެ ކޮން ޒިންމާއެއް؟" ޖަންނަތު ފޫހި ގޮތަކަށް ތުން އަނބުރައިލި އިރު ހީވީ ތުންފަތް އެއްކޮޅަށް ދަމައިގެން ދިޔަހެންނެވެ. މިއީ ޖަންނަތުގެ އާދައެވެ. އައިޝާއާ މުޅިން އިނދިކޮޅު މިޒާޖެކެވެ. ދީނީ އަޅުކަންތަކަށް ފަރުވާތެރި ނުވާއިރު، އަމިއްލަ ފިރިމީހާގެ އެއްވެސް އަގެއް އެހެން މީހުންގެ ކުރިމަތީގައި ނުހިފަހައްޓައެވެ. ލަބީބާ ދިމާލަށް ވެސް ކިޔަނީ ހިތު ހުރި އެއްޗެކެވެ. އެއްވެސް އުޅުމެއް އަޚުލާޤެއް ޖަންނަތުގެ ނެތެވެ. ޖަންނަތުގެ ފަރާތުން ފެނުނު ރުންކުރު މިޒާޖުން، ސުފުރާ މަތިން އެއްވެސް މީހެއް ބަހެއް ކިޔާ އަޑެއް ނީއްވި، މުޅިތަން ހިމޭން ވިއެވެ.\nހަވީރުގެ ހިތްގައިމު ވަގުތެވެ. ވަރަށް އަވަސްކޮށް ފެންވަރައިލައިގެން ޖަންނަތު ރީތި ވާން ފެށިއެވެ. ޖަންނަތަކީ ހަމުގެ ކުލަ ކަޅު، އިސްތަށިގަނޑު ދިގު އަންހެނެކެވެ. އައިޝާ ބުރުގާ އަޅައިގެން އުޅޭ އިރު، އެއީ ކޮންމެހެން ކުރަން މުހިންމު ކަމެއް ކަމަށް ޖަންނަތު ނުދެކެއެވެ. އެހެން ކަމުން އޭނާ ބަލަނީ އޭނާގެ ފައުޅުވެފައިވާ އިސްތަށިގަނޑުން ޒުވާން ފުރައިގެން ފިރިހެން ކުދިންގެ ހިތްތައް ކަތިލެވޭތޯއެވެ. ކައިވެންޏެއް ކޮށްގެން ދަރިއަކު ލިބިފައިވާކަން އެފަދަ ހާލަތްތަކުގައި ޖަންނަތުގެ ހަނދާނުގައި ވެސް ވާހެން ހީއެއް ނުވެއެވެ. އައިޝާއާ ބަލާފައި ޖަންނަތަކީ ރީތި މީހެކޭ ނުބުނެވޭނެއެވެ. ޖަންނަތުގެ މޫނުމަތީގައި ކޮންމެ ވެސް ވަރަކަށް ލަކުނު ހުރުމުން އެ މޫނުމަތީގެ އޮމާންކަން ވަނީ ގެއްލިފައެވެ. މޫނުގައި ފުށްކޮޅެއް ޖަހައި، ދެތުންފަތް ރަތްކަން ގަދަ ލިޕްސްޓިކްއިން ދިއްލައިލަމުން ޖަންނަތުު ކޮޓަރިން ނުކުންނަން ހިނގައިގަތެވެ.\n"ޖަނާ.." ފާޚާނާއިން ނުކުތް ގޮތަށް ލަބީބު ގޮވައިލުމުން ޖަންނަތު ހުއްޓުނެވެ. ޖަނާ އަކީ ލަބީބު ލޯބިން ޖަންނަތަށް ކިޔާ އުޅޭ ނަމެކެވެ.\n"ކީކޭ؟" ޖަންނަތު ބަލައިލީ ލަބީބަށެވެ. ލައިގެން ހުރި ކުރު ސޯޓު ނޫން އިތުރު އެއްޗެއް ލަބީބުގެ ގަޔަކު ނެތެވެ.\n"ބަލަ ކިހިނެއްވީ؟" ލަބީބު އެއްވެސް އެއްޗެއް ނުބުނެ ހުރުމުން ޖަންނަތުގެ އަޑަށް ކުޑަ ބާރުކަމެއް އައެވެ.\n"ސާބަސް! ހާދަ ރުޅިއެއް ތި އަންނަނީ؟ އަހަރެންގެ މޫނަށް ބަލާބަލަ!" ލަބީބު ހެވިދިލިފައި އެހެން ބުނުމުން ޖަންނަތު ބަލައިލީ ލަބީބުގެ މޫނަށެވެ. ނަމަވެސް އެމޫނުމަތިން އެއްވެސް ތަފާތު ކަމެއް ޖަންނަތަކަށް ފާހަގައެއް ނުވިއެވެ.\n"ކޯއްޗެއް؟" ހަމަ އެއްގޮތަކަށް ވެސް ލަބީބުގެ މޫނުމަތިން ތަފާތުކަމެއް ނުފެނުމުން ޖަންނަތު އަހައިލިއެވެ.\n"ވަރަށް ދުވަސް ވެއްޖެއްނު؟ އުޚުން... ހިނގާ ދޯ؟" ލަބީބު ކަރުކެހިލަމުން ބުނި ޖުމުލައިން ޖަންނަތުގެ މޫނު ކުނިވެގެން ދިޔައެވެ.\n"ޗީޑި ދެން! އުޅޭ ފާޑު. މާ ރޮމޭންޓިކް ވާން އުޅޭނެ. އެކަމު ވާކަށް ނޭނގޭނެ. ޝޭމް." ދޮރު ޖަހައިލަމުން ޖަންނަތު ގެއިން ނުކުމެގެން ދިިޔައެވެ. ލަބީބަށް އެކަމުން ހައިރާން ކަމެއް ނުލިބުނެވެ. ޖަންނަތުގެ ރުހުން ހޯދަން، ޖަންނަތުގެ ހިތް ލަބީބަށް ލަންބުވަން އޭނާއަށް އެތައް ކަމެއް ކުރެވެއްޖެއެވެ. ނަމަވެސް އަލި މަގެއް ނުފެނެއެވެ. އެ ދެމީހުންގެ ކައިވެނީގެ އަގުމާތް ގުޅުމަށް 8 އަހަރު ވީއިރު، ލަބީބަށް އަންބެއްގެ ފަރާތުން ލިބެންވީ އުފަލާއި އަރާމުން އޭނާ މަޚުރޫމްވެގެން ދިޔަތާ އެތައް އަހަރެން ފާއިތުވެއްްޖެއެވެ. ލައިބާއަށް ޓަކައި، ލައިބާގެ މުސްތަޤުބަލަށްޓަކައި އަމިއްލަ ހާލަށް ރުހިލައިގެން އުޅުން ނޫން ގޮތެއް މިއަދު ނެތް ކަމަކަށް ލަބީބަށް އޮތީ ވިސްނިފައެވެ.\n"ތި އައީ ދޯ؟" މަޑުމަޑުން ކޮޓަރީގެ ދޮރު ހުޅުވައިލަމުން ބިލެތްދޫ ކައުންސިލްގެ ރައީސް ކަމަށްވާ، އުމުރުން 27 އަހަރުގެ ޒަހީން ބަލައިލީ ބޭރުގައި ހުރި ޖަންނަތުގެ މޫނަށެވެ.\n"އަވަހަށް ވަދޭ!" ދެކޮޅު ބަލައިލަމުން ޒަހީން ދޮރު ބޮޑަށް ހުޅުވައިލީ ޖަންނަތު ވަންނަން ޖާގަ ދެމުންނެވެ.\n"ދުވާލު ގަޑީ މި އާދެވެނީ ވެސް ވަރަށް ސިއްރުން. ނަަސީބެއް މިރަށުގަ މަގުތަކު މީހުން މަދުން އުޅޭކަން ވެސް.. ހެހެ." ޖަންނަތު ކޮޓަރިއަށް ވަނުމާއި އެކު ޒަހީން ދޮރު ތަޅުލިއެވެ.\n"މީހަކަށް ފެނެއްޖިއްޔާ އެއޮތީ ބީބީސީއަށް ޚަބަރު ގޮސްފަ. ރަށުތެރޭގަ މިއުޅޭ އަންހެންވެރިންގެ ލޯތައް ޒަމާނީ ކެމެރާތަކަށް ދޫނުކުރާނެ. ދޫތައް ހީވަނީ އެންމެ މޮޅެތި ރިކޯޑް ސިސްޓަމް ތަކެއް ހެން. އަދި ކޮބާ؟ ދުލު ކުރިއަށް ބިލެތާ އެކު ރަހަ ހެޔޮވަރު ކޮށްލަން ކަރަންފޫ ކޮޅަކާ، ކާފޫރުތޮޅިއެއް ވެސް ލާނެ. ވާހަކަ ފެތުރޭ އިރު ވަސްގަނޑު ވެސް ނިިކަން ފައްކާ ވާނެ. ހައްހައްހާ.." ރަށު މީހުންގެ ވައްޓަފާޅި ހުރިގޮތް ކިޔައިދެމުން ޒަހީންގެ ހިނިގަނޑު ފަޅައިގެން ދިޔައެވެ. ޒަހީނާ އެކު ޖަންނަތު ވެސް ހެމުން ހެމުން ގޮސް، ދެމީހުން އެއްކޮށް އެނދުމައްޗަށް ވެއްޓިގަތެވެ. (ނުނިމޭ)


Sonumge Kaivenyah Aishwarya Ah Dhauvathu Dheefi\nސޯނަމްގެ ކައިވެންޏަށް އައިޝްވަރްޔާއަށް ދައުވަތު ދީފި\n8 މަސް, 1 ހަފްތާ,4ދުވަސް,9ގަޑި, 1 މިނެޓް,2ސިކުންތު ކުރިން 2280ފަތޯނާ ފާއިޒް\nސޯނަމް އަދި އައިޝްވަރްޔާ.\nމިދުވަސްކޮޅު ބޮލީވުޑްގެ ޚަބަރުތައް ގެނެސްދޭ ނޫސްތަކުގައި އެންމެ ބޮޑަށް ދެކެވެނީ ސޯނަމް ކަޕޫރު އަދި ވިޔަފާރިވެރިޔާ އާނަންދު އަހޫޖާގެ ކައިވެނީގެ ވާހަކައެވެ.\nސޯނަމް އަދި އާނަންދުގެ ކަިއވެނި ކުރެވިގެންދާނީ މިމަހުގެ 8 ވަނަ ދުވަހުގައެވެ. އެ ކައިވެންޏާއި ގުޅޭ ޚަބަރުތަކުގެ ތެރެއިން އެންމެ ފަހުން އިވިގެން ދިޔައީ ސޯނަމްގެ ކައިވެންޏަށް އައިޝްވަރްޔާއަށް ދައުވަތު ދިން ވާހަކައެވެ.\nބޮލީވުޑްގެ ތަރިން އެމީހުންގެ ކައިވެނީގެ ހަފްލާތަކަށް އެހެން ތަރިންނަށް ދައުވަތު ދިނުމަކީ ވަރަށް އާއްމު ކަމެކެވެ. އެހެންނަމަވެސް ސޯނަމްގެ ކައިވެނީގެ ދައުވަތު އައިޝްވަރްޔާއަށް ދިނުމުން އެކަން ޚާއްސަ ވެގެން ގޮސްފައި މިވަނީ ސަބަބެއް ނެތިއެއް ނޫނެވެ. އެދެތަރިންނަކީ ކުރީގެ ދެ "ހަތުރުން" ކަމުގައި ބުނެވިދާނެއެވެ.\nމީގެ ކުރިން ސޯނަމް ވަނީ އައިޝްވަރްޔާ އަކީ އޭނާގެ "އާންޓީ"އެއް ފަދަ މީހެއް ކަމަށާއި، އެއީ މާ މުސްކުޅި ޖީލެއްގެ މީހެއް ކަމަށް ބުނެފައެވެ. ސޯނަމް އެހެން ބުނުމާއެކު، އައިޝްވަރްޔާ އާއިމެދުގައި މައްސަލަތަކެއް ޖެހި، ރުޅިވެރިކަން އުފެދިގެން ދިޔައެވެ.\nމަޝްހޫރު ކޭންސް ފެސްޓިވަލްގައި އައިޝްވަރްޔާ ރާއީ ދަނބު ކުލައިގެ ލިޕްސްޓިކް ބޭނުން ކުރުމުން އެއީ މީހުންގެ ސަމާލުކަން ހޯދަން ކުރި ކަމެއް ކަމަށްވެސް ސޯނަމް ބުންޏެވެ. މިފަދަ ކަންތައްތަކާއި ހުރެ، ސޯނަމް އަދި އައިޝްވަރްޔާގެ ގުޅުން ގޯސްވެފައިވާ ކަމަށް ނޫސްތަކުގައި ބުނެފައިވާ މި ދަނޑިވަޅުގައި ސޯނަމްގެ ކައިވެންޏަށް އޭޝްއަށް ދައުވަތު ދިނުމުން އެދެމީހުންގެ މެދުގައި އޮތް ފިނި ހަނގުރާމައަށް ނިމުމެއް އަންނާނެ ކަމަށް ބެލެވެއެވެ.\nއައިޝްވަރްޔާއަށް ކައިވެނީގެ ދައުވަތު އެންމެ ފުރަތަމަ ދިނީ ސޯނަމްގެ މަންމަ، ސުނީތާ ކަޕޫރެވެ. ސުނީތާއަށް އައިޝްވަރްޔާ ދިމާވީ ކައިވެނީގެ ހަފްލާއެއްގެ ތެރެއިންނެވެ. ސުނީތާ ދިން ދައުވަތަށްފަހު، ސޯނަމް ވަނީ ފޯނުން ގުޅާ، އައިޝްވަރްޔާއަށާއި، އަބީޝެކްގެ އާއިލާއަށްވެސް ކައިވެނީގެ ދައުވަތު އަރުވާފައެވެ. އަދި އައިޝްވަރްޔާ ވަނީ އުފަލާއެކު ދައުވަތު ޤަބޫލްވެސް ކޮށްފައެވެ.\nސޯނަމް ކަޕޫރު އައިޝްވަރްޔާ ރާއީ


Maabandukan Neygi Huhtaa Ehmaabandu2Kudhin Vihaifi - Vaguthu\nމާބަނޑުކަން ނޭނގި ހުއްޓާ އެއްމާބަނޑު ދެކުދިން ވިހައިފި\nއުމުރުން 21 އަހަރުގެ އަންހެނަކު ފާހަނައެއްގެ ތެރެއަށް އެއްމާބަނޑު ދެ ކުދިން ވިހެއިއިރު، އޭގެ ކުރިން އޭނާ ބަނޑުބޮޑުކަން ނޭގޭކަމަށް އެ އަންހެން މީހާ ބުނެފިއެވެ.\nއިންގްލޭންޑްގެ ސިޓީއެއްގައި ދިިރިއުޅެމުން އަންނަ ބެތް ނަމަކަށް ކިޔާ އެ އަންހެން މީހާ ބުނީ، އޭނާ މާބަނޑުކަން ނޭގުނީ، އޭނާގެ މައްސަރު ކަންތައް އެއްވެސް މައްސަލައެއް ނެތި ކުރިމަތިވާތީ ކަމަށެވެ. އަދި އޭނާ ހީކުރީ އޭނާގެ ހަށިގަނޑަށް ބަދަލުތަކެއް އަންނަން ފެށުމުން އެއީ ފަލަވާތީ ވާގޮތެއް ކަމަށެވެ.\nބެތްގެ އިތުރު ދެ ކުދިންވެސް ތިބެއެވެ. އޭނާ ބުނީ، އޭނާ ފާހަނަތެރެއަށް ވިހެއި ވަގުތު ލޯބިވެރިޔާ ކޮޓަރީގައި ނިދާފައި އޮތް ކަމަށެވެ.\nއަދި ބެތް ވަނީ ފުރަތަމަ ދަރިފުޅު ވިހެއުމަށްފަހު އެމާޖެންސީއަށް ގުޅާފައެވެ. މި ހުރިހާ ކަމެއްވީ އިރު ލޯބިވެރިޔާ ނިދާފައި އޮތްއިރު، އޭނާއަށް ހޭލުވެނީ މާ ލަހުންނެވެ.\nއަދި އެމްބިއުލާންސްއަށް އާދެވުނީ ދެވަނަ ކުއްޖާވެސް ވިހެއި ފަހުންނެވެ. ފަހުން ވިހެއި އެ ކުއްޖާ ފުރަތަމަ އޮތީ ނޭވާ ނުލައެވެ. ބެތް ވަރަށް ބިރުން ހުރިއިރު، އެމާޖެންސީގައި އައި މީހުންގެ އެހީގައި އެ ކުއްޖާ ނޭވާލެވުނެވެ.\nބެތް ބުނީ، އޭނާ ވިހެއުމުގެ ކުރިން މާބޮޑަށް ބަލިވެ އުޅޭތީ ޑޮކްޓަރަށްވެސް ދެއްކި ކަމަށެވެ. ނަަމަވެސް އެއްވެސް ވަރަކަށް އެއީ މާބަނޑުވެގެން ވާކަމެއްކަން ނޭގޭކަމަށާއި، އެއީ އޭނާ ގަވާއިދުން މައްސަރު ކަންތައް ދިމާވާތީ ކަމަށެވެ.\nބެތް ވިހާފައި ވަނީ ނޮން އައިޑެންޓިކަލް ޓްވިންއެކެވެ. އެ ކުއްޖަކަށް ފްރޭޔާގެ ނަމުން ނަން ދިންއިރު، އަނެއް ކުއްޖާއަށް ކިޔަވޫ ވިލޯވްސްއެވެ. ދެ ކުދިންނަކީވެސް އަންހެން ދެ ކުދިންނެވެ.\nޖުލައި 12, 2018 23:16\nޑެން ބަނޑުވެސް ނުލާ


SunOnline: Imamunnai Khaathibun thamreenu kurumah masahkathu bahdhaluvumeh fashaifi\nއިމާމުންނާއި ޚާތިބުން ތަމްރީން ކުރުމަށް މަސައްކަތު ބައްދަލުވުމެއް ފަށައިފި\nމުހައްމަދު އައުޒަމް 02 Sep 2018, 15:26\nއިމާމުންނާއި ޚާތިބުން ތަމްރީންކުރުމަށް މިއަދު ފެށި މަސައްކަތު ބައްދަލުވުމުގައި މިނިސްޓަރު ޑރ. އަހުމަދު ޒިޔާދު ބާގިރު ވާހަކަ ދައްކަވަނީ-- ފޮޓޯ: އިސްލާމިކް މިނިސްޓްރީ\nއިމާމުންނާއި ޚާތިބުން ތަމްރީންކުރުމަށް މަސައްކަތު ބައްދަލުވުމެއް ފަށައިފި އެވެ.\nއިސްލާމިކް މިނިސްޓްރީގެ ހޯލުގައި މިއަދު ފެށި އެ ބައްދަލުވުން ހުޅުވައިދެއްވީ އިސްލާމިކް މިނިސްޓަރު ޑރ. އަހުމަދު ޒިޔާދު ބާގިރު އެވެ.\nމިއަދާއި މާދަމާގެ ނިޔަލަށް ބާއްވާ އެ ބައްދަލުވުމުގައި ފ. އަތޮޅާއި ދ. އަތޮޅާއި ތ. އަތޮޅާއި ލ. އަތޮޅުގެ 92 އިމާމުންނާއި ޚަތީބުން ބައިވެރިވެ އެވެ.\nމިއީ އިސްލާމިކް މިނިސްޓްރީން ސިލްސިލާކޮށް ކޮންމެ އަހަރަކު ވެސް ބާއްވަމުންދާ ބައްދަލުވުމުގެ ތެރެއިން ބޭއްވި 11 ވަނަ ބައްދަލުވުމެެވެ. އެ ޕްރޮގްރާމްގައި މިހާތަނަށް ތަމްރީނުކުރި ބައިވެރިންގެ ޢަދަދު 555 އަށް އަރާނެ ކަމަށް އިސްލާމިކް މިނިސްޓްރީން ބުންޏެވެ.\nއިމާމުންނާއި ޚާތިބުން ތަމްރީންކުރުމަށް މިއަދު ފެށި މަސައްކަތު ބައްދަލުވުމުގެ ތެރެއިން-- ފޮޓޯ: އިސްލާމިކް މިނިސްޓްރީ\n"އަޅުގަނޑުމެން އިރާދަކުރެއްވިއްޔާ މިމަހު ތެރޭގައި ށ. އަދި ރ. އަތޮޅުގެ ޚަތީބުންނާ އިމާމުން ތަމްރީނުކުރެވޭނެ. މި ވޯކްޝޮޕް މި މަހުގެ 10 އަކުން 13 އަށް ބޭއްވުމަށް އަޅުގަނޑުމެން ރާވާފައިމިވަނީ." އިސްލާމިކް މިނިސްޓަރގެ ނާއިބު ޢަބްދުލްޣަފޫރު ވިދާޅުވި އެވެ.\nއެ މަސައްކަތު ބައްދަލުވުމުގައި ބައިވެރިންނަށް މަޢުލޫމާތުދިނުމުގެ އިތުރުން ޚުތުބާ ކިއުމާއި ދިވެހި ބަސް ކިޔައި ހުށަހެޅުމުގެ ހުނަރު ދަސްކޮށްދިނުމަށް ހަމަޖެހިފައިވާ ކަމަށް ވެސް އިސްލާމިކް މިނިސްޓްރީން ބުންޏެވެ.\nމިއަދުގެ ރަސްމިއްޔާތުގައި ވާހަކަ ދައްކަވަމުން މިނިސްޓަރު ވިދާޅުވީ އިމާމުކަމާއި ޚާތިބުކަމަކީ ވަޒީފާއެއް ނޫން ކަމަށާއި އެއީ އިސްލާމީ ރިސާލަތު ބެލެހެއްޓުމަށް އިމާމުންގެ ބޮލުގައި އެޅިފައިވާ ބޮޑު ޒިންމާއެއް ކަމަށެވެ. އެގޮތުން އިމާމުކަމަކީ ހަމައެކަނި ވަޒީފާއެއްކަމުގައި ދެކިގެން މަސައްކަތްކޮށްގެން ނުވާނެ ކަމަށާއި އިމާމުން ކުރާ މަސައްކަތަކީ އިސްލާމީ ރިސާލަތު ބިނާކުރަން ކުރާ މަސައްކަތަކަށް ހަދަންޖެހޭ ކަމަށް ވެސް ޑރ. އަހުމަދު ޒިޔާދު ވިދާޅުވި އެވެ.


Dailymail in yahoo gannan visnanee\nޑެއިލީ މެއިލްއިން ޔާހޫ ގަންނަން ވިސްނަނީ\nގިނަ ބަޔެއްގެ މަގްބޫލުކަން ހޯދައިފައިވާ ނެޓްވާކެއެކަމުގައިވާ ޔަހޫ ގަތުމަށް ޑެެއިލީމެއިލް އިން ބިޑް ހުށަހަޅަން ނިންމައިފިއެވެ. އިގިރޭސްވިލާތުގެ މަޝްހޫރު ނޫސް އޭޖެންސީއެއް ކަމުގައިވާ ޑެއިލީ މެއިލްއިން މި ނިންމުން ނިންމައިފައިވާކަން ވަނީ ރަސްމީ ކޮށް އިއުލާން ކޮށްފައެވެ.\nމިބިޑުގެ ދަށުން ޔަހޫގެ ހުރިހާ ވެބް ޕްރަޕަޓީއެއް ގަތުމަށް ވަނީ ނިންމާފައެވެ. އެގޮތުން ޔަހޫގެ ރަސްމީ ވެބްސައިޓާއި ޔަހޫ މެއިލްވެސް މި ބިޑްގެ ދަށުން ލިބޭނެ ކަމަށްވެއެވެ. ޔަހޫއިން އެމީހުންނަށް ހުށަހަޅާފައިވާ ބިޑްތަށް ބަލައިގަތުމަށް ފަށަން ހަމަޖެހިފައިވަނީ އޭޕްރިލް 18 ވަނަ ދުވަހު ކަމަށް ޔަހޫއިން ބުނެއެވެ.\nޑެއިލީމެއިލް އިން ޔަހޫ ގަތުމަށް ފަހު ޔަހޫގެ ވެބް ޕްރަޕަޓީތަށް މެނޭޖް ކުރާނެ ކަމަށް ބެލެވެނީ ދެ ގޮތަކަށެވެ. އެގޮތުން ފުރަތަމަ ގޮތެއްކަމަށް ރިޕޯޓުތައް ބުނަނީ ޔަހޫގެ ނިއުސް އަދި ވެބް އޮޕަރޭޝަން ފިޔަވާ އެހެން ހުރިހާ ވެބް ޕްރަޕަޓީތަށް އެހެން ކުންފުންޔަކާ ހަވާލު ކޮށްގެން ކުރިޔަށް ގެންދިޔުމަށެވެ. އެގޮތުން ޑެއިލީމެއިލް އިން މިގޮތަށް ނިއްމައިފިނަމަ ޑެއިލީމެއިލްއިން ބަލަހަށްޓަމުން ދާނީ ޔަހޫގެ ނިއުސް އަދި ވެބް އޮޕަރޭޝަންގެ ކަންތަށްތަށް އެކަންޏެވެ. ދެވަނަ ގޮތެއްކަމަށް ރިޕޯޓުތަށް ބުނަނީ ޑެއިލީމެއިލް އިން އިތުރު ކުންފުންޏެއް އުފައްދައި އެ ކުންފުނީގެ ދަށުން ޔަހޫ ގެ ކޮންޓެއްޓުތަށް ކުރިޔަށް ގެންދިޔުމަށެވެ. މިހެން ރިޕޯޓުތަށް ބުނެފައިވީ ނަމަވެސް މިކަން ޑެއިލީމެއިލް އިން ޔަގީންކޮށްދީފައި ނުވެއެވެ.\nޔަހޫ ވިއްކާލަން ނިންމުމާއި ގުޅިގެން ޔަހޫ ގަތުމަށް ދުނިޔޭގެ ބޮޑެތި ކުންފުނި ތަކުން ވަނީ ޝައުގުވެރިކަން ފާޅުކޮއްފައެވެ. އެގޮތުން ޔަހޫއާ އެންމެ ވާދަވެރި ކުންފުނިކަމުގައިވާ ގޫގަލްއިން މިހާރު ބަލަހަށްޓަމުންދާ އަލްފަބެޓްސް ހިމެނެއެވެ.\nޔަހޫ ކުންފުނި ވިއްކާލަން ޔަހޫގެ ހިއްސާދާރުން ނިންމައިފައި މިވަނީ ޔަހޫގެ ވިޔަފާރި ވަރަށް ބޮޑަށް ދަށަށް ދިޔުމާއި ގުޅިގެންއެވެ. މި ކުންފުންޏަކީ ދުނިޔޭގެ އެންމެ ގިނަ ދުވަސްވީ ނެޓްވާކުތަކުގެ ތެރެއިން އެއް ނެޓްވާކަށް ވެފައިވާއިރު އަދިވެސް ޔަހޫ ގެ ކޮންޓެންޓުތަށް ބޭނުން ކުރާ ފަރާތްތަށް މަދެއްނޫނެވެ.


COP26 faskuran Greta Thunberg govaalaifi | Mihaaru\nކޮޕް26 ފަސްކުރަން ގްރެޓާ ތަންބާގް ގޮވާލައިފި\n12 އެޕްރީލް 2021 - 07:49\nމޫސުމީ ބަދަލުތަކާ ދެކޮޅަށް މަޝްވަރާކުރަން ދުނިޔޭގެ ލީޑަރުން އެއްތަންވާ ތިމާވެށީގެ ބޮޑު ބައްދަލުވުން ކަމަށްވާ ކޮޕް ސަމިޓްގެ މި އަހަރުގެ ބައްދަލުވުން ކޮޕް26 ފަސްކުރަން ތިމާވެށީގެ މަޝްހޫރު އެކްޓިވިސްޓް ގްރެޓާ ތަމްބާގް ގޮވާލައިފި އެވެ.\nމީގެ ދެ އަހަރު ކުރިން ބޭއްވި ސަމިޓްގައި ބައިވެރިވެ "ހައު ޑެއާ ޔޫ" އޭ ބުނެ ލީޑަަރުން ލަދުގަންނަވާލައިގެން ދުނިޔޭގެ ސަމާލުކަން ހޯދި ސްވިޑްންގެ ގްރެޓާ، 18، ބީބީސީ އަށް ދިން އިންޓަބިއުއެއްގައި ބުނީ އދ. އިން އިންތިޒާމުކޮށްގެން ބާއްވާ ސަމިޓްގައި އޭނާ މި ފަހަރު ބައިވެރި ނުވާނެ ކަމަށެވެ.\nގްރެޓާ ބުނި ގޮތުގައި ދުނިޔެ މި ވަގުތު އޮތީ ކޮވިޑް-19އާ ހެދި ކޮޕް ސަމިޓް ކަހަލަ ބޮޑު ބައްދަލުވުމެއް އެންމެން އެއްތަންވެގެން ބޭއްވޭ ކަހަލަ ހާލަތެއްގައެއް ނޫނެވެ. އެހެންވެ އެންމެ ރައްކާތެރި ގޮތަކީ މި އަހަރުގެ ކޮޕް26 ފަސްކުރުން ކަމަށް ބުންޏެވެ.\nއެ ސަމިޓް މި އަހަރުގެ ނޮވެމްބަރު މަހުގެ 1-12 އަށް ބާއްވަން ތާވަލުކޮށްފައި ވަނީ އިނގިރޭސިވިލާތުގެ ގްލަސްގޯގަ އެވެ.\nގްރެޓާ ބުނި ގޮތުގައި އެ ސަމިޓް ބޭއްވުމުގެ އިންތިޒާމުތައް އިނގިރޭސި ސަރުކާރުން ކުރިއަށް ގެންދަންވީ ކޮވިޑްގެ ވެކްސިން ދުނިޔޭގެ ގައުމުތަކުގައި ޖެހޭ މިންވަރަށް ބަލައި، އެކަމުގެ ސަބަބުން ލިބޭ ރައްކާތެރި ކަމަށް ބަލައިގެންނެވެ.\n"އެހެން ނޫން ނަމަ އަހަރެން ދެކޭ ގޮތުގައި މި އަހަރުގެ ސަމިޓް ފަސްކުރަން ޖެހޭނެ،" ގްރެޓާ ބުންޏެވެ.\nކޮޕް ސަމިޓް މިދިޔަ އަހަރު ވެސް ނުބޭއްވުނީ ކޮވިޑްގެ ބޮޑު ބަލިމަޑުކަމާ ހެދި އެވެ. އަދި މިހާރު ވެސް ގައުމުތަކުގައި ކޮވިޑްގެ ހާލަތު ރަނގަޅެއް ނުވެ އެވެ.\nކޮންފަރެންސް އޮފް ދަ ޕާޓީސް (ކޮޕް) އަކީ 1994 ގައި އދ. ގެ ފްރޭމްވޯކް ކޮންވެޝަން އޮން ކްލައިމެޓް ޗޭންޖް (ޔޫއެންއެފްސީސީސީ) ގައި ސޮއިކޮށްފައިވާ ގައުމުތަކުން ބައިވެރިވާ ސަމިޓެކެވެ. އޭގެ ތެރޭގައި ދިވެހިރާއްޖެ އަކީ ވެސް ވަރަށް ނަގާކިޔާ ގައުމެކެވެ.\nކޮޕް25 ސްޕެއިންގެ މެޑްރިޑްގައ ބޭއްވީ 2019 ގަ އެވެ.\nއ.ދ. ތިމާވެށި އިނގިރޭސިވިލާތް ކްލައިމެޓް ޗޭންޖް ސްވިޑެން


Maruvi meehunge adhadhu 135 akah vureh machah,3lakka eh haa meehuge gedhoru gellifa\nލުބުނާނުގެ ވެރިރަށް ބޭރޫތުގެ ބަނދަރު ސަރަހައްދުގައި ހުރި ކެމިކަލް ގުދަނެއް ގޮވުމުގެ ހިތާމަވެރި ހާދިސާގެ ސަބަބުން މަރުވި މީހުންގެ އަދަދު 135 އަށް ވުރެން މައްޗަށް އަރާ،3ލައްކަ އެއްހާ މީހުންގެ ގެދޮރު ގެއްލި މަގުމަތިވެފައިވާ ކަމަށް މީޑިއާތަށް ރިޕޯޓް ކުރެ އެވެ.\nބެއިރޫތުގައި ގޮވި ބާރުގަދަ ގޮވުމާއެކު ލެބަނަންގެ ރައީސް މައިކަލް އައުން ވަނީ އެމަރޖެންސީ ކެބިނެޓް ބައްދަލުވުމެއް އިއްޔެ ބާއްވާފައެވެ. އަދި މި އާއެކު އެގައުމުގައި2ހަފްތާގެ ކުއްލި ނުރައްކަލުގެ ހާލަތު ވަނީ އިއުލާންކޮށްފައެވެ.\nމި ހާދިސާގައި މިހާތަނަށް 135 އަށް ވުރެ ގިނަ މީހުން މަރުވެ5ހާހަށްވުރެ ގިނަ މީހުން ވަނީ ޒަހަމްވެފައެވެ. އަދި ވެސް އިތުރު މީހުން ވެއްޓިފައިވާ އިމާރާތްތަކުގެ ދަށުގައި ތާށިވެފައި ތިބެދާނެ ކަމަށް މީޑިއާތަކުން ވަނީ ރިޕޯޓްކޮށްފައެވެ.\n3 ލައްކައެއްހާ މީހުންގެ ގެދޮރު ގެއްލިފައިވާއިރު އެ މީހުންނަށް ބޯހިޔާ ވަހިކަމާއި ކެއިން ބުއިމުގެ ކަންކަން ކަމާއިބެހޭ ފަރާތްތަކުން ދަނީ ހަމަޖައްސަމުންނެވެ.\nބާރުގަދަ ގޮވުން ގޮވާފައިވަނީ ބެއިރޫތުގެ ބަނދަރުމަތީ ސަރަހައްދުހައި ހުރި ގުދަން ތަކެއްގައި އެތައް އަހަރެއް ވަންދެން ރައްކާކޮށްފައިހުރި ކެމިކަލްތަކެއްގައި ކަމަށް ބައެއް ރިޕޯޓުތައް ބުނެއެވެ. އެމޯނިއަމް ނައިޓްރޭޓް އަކީ ގަސްކާނާ ހެއްދުމުގެ އިތުރުން ބޮން ހެދުމަށް ވެސް ބޭނުން ކުރާ މާއްދާއެކެވެ. މައުލޫމާތު ލިބިފައިވާ ގޮތުގައި ގުދަން ގޮވާފައިވަނީ އެ ތަކެތި އެފްރިކާ އަށް ގެންދިއުމަށް ތައްޔާރުވެފައި ވަނިކޮށެވެ.\nލެބަނަންގެ ރައީސްގެ ރަސްމީ ޓްވިޓަރ އެކައުންޓުން ކޮށްފައިވާ ޓްވީޓެއްގައި ރައީސް މައިކަލް ވިދާޅުވެފައިވަނީ 2,750 ޓަނުގެ އެމޯނިއަމް ނައިޓްރޭޓް އެއްވެސް ކަހަލަ ރައްކާތެރިކަމުގެ ފިޔަވަޅެއް ނާޅާ ހަ އަހަރު ވަންދެން ގުދަނެއްގައި ބެހެއްޓުމަކީ އެއްވެސް ގޮތަކަށް ގަބޫލުކުރެވޭ ކަމެއް ނޫން ކަމަށެވެ. އަދި މިކަމާއި ގުޅިގެން ޒިންމާވާން ޖެހޭ ފަރާތްތަކަށް ހަރުކަށި އަދަބު ދެއްވާނެ ކަމަށް ރައީސް ވަނީ ވިދާޅުވެފައެވެ.


ޔަމަހާ މަސްރޭސް 1436 ގެ ޗެމްޕިއަންކަން ޓީމް ސިރާނީއަށް – Ungoofaaru\nބަނޑޭރިގަނޑު/ހާއްސަ ލިޔުން/ޔަމަހާ މަސްރޭސް 1436 ގެ ޗެމްޕިއަންކަން ޓީމް ސިރާނީއަށް\nޔަމަހާ މަސްރޭސް 1436 ގެ ޗެމްޕިއަންކަން ޓީމް ސިރާނީއަށް\nމުނާޒު މުޙައްމަދު 11 ޖުލައި 2015\n1 155 1 މިނެޓުން ކިޔާލެވޭ\nޔަމަހާ މަސްރޭސް 1436 ގެ ޗެންޕިއަން ޓީމް ސިރާނީ: ފޮޓޯ: ތޯހާ ހުސައިން\nއުފާއިން އިންތިޒާމްކޮށްގެން ބޭއްވި ޔަމަހާ މަސްރޭސް 1436 ގެ ޗެންޕިއަންކަން ޓީމް ސިރާނީއިން ހޯދާފިއެވެ. ޓީމް ސިރާނީ ޗެމްޕިއަންކަން ހޯދާފައިވަނީ ފައިނަލްގައި ވާދަކުރި އަނެއް3ޓީމް، އުފަން، ރޮދި އަދި ރީފް ފިޝްގެ މައްޗަށް ކުރި ހޯދައިގެންނެވެ. މީޓީމުން ކުރި ހޯދާފައި ވަނީ 58.5 ކިލޯގެ މަސްބާނައިގެންނެވެ. ޓީމް ސިރާނީއާ އެންމެ ގާތުން ވާދަކުރި ޓީމް އުފައިން ބާނާފައި ވަނީ 53 ކިލޯގެ މަހެވެ. އަދި3ވަނައަށް ދިޔަ ޓީމް ރީފް ފިޝްއިން ބާނާފައިވަނީ 43 ކިލޯގެ މަހެވެ. ފައިނަލްގައި އެންމެ މަދުން މަސްބޭނުން ޓީމް ރޮދިން ބާނާފައި ވަނީ 28 ކިލޯގެ މަހެވެ.\nވަރަށް ފޯރިއާއެކު ކުރިއަށް ދިޔަ މި މުބާރާތުގެ ފައިނަލަށް4ޓީމްވެސް ފުރާފައި ވަނީ އިއްޔެ ހަވީރު 4:00 އާ 4:30 އާ ދެމެދުއެވެ. ފައިނަލް ބުރު ކުރިއަށް ދިޔައިރު އެންމެ ބޮޑު ދައްޗަކަށް ދިމާވީ އިއްޔެގެ މޫސުން އެހާ ރަނގަޅު ނުވުމެވެ. އުނގޫފާރާއި ރ. އަތޮޅުގެ ބައެއްސަރަހައްދު ތަކަށް އިއްޔެ ވައި ގަދަވެ ވިއްސާރަ ކުރިއެވެ. އަދި ކަނޑުވެސް ފާހަގަ ކުރެވުނީ ފުދޭވަރަކަށް ގަދަކޮށެވެ. 8:00 ޖަހާއިރު އައި ވިލާގަނޑުގައި ކަނޑު ވަރަށް ބޮޑަށް ގަދަވިއެވެ. މޫސުން ގޯސްވި ކަމުގައިވިޔަސް ޓީމްތަކުގަ ހިމެނުނު މަސްވެރިންގެ ޖޯޝާއި ހިތްވަރަށް މިކަމުގެ ސަބަބުން އެއްވެސް އުނިކަމެއް އައިސްފައި ނުވާ ކަން ޓީމްތަކުން ނެރުނު ނަތީޖާއިން ހާމަވެއެވެ. 10:00 އާއި 11:00 އާ ދެމެދު ހުރިހާ ދޯނިތަކެއްވެސް ވަނީ މަހުން ލަފާފައެވެ. މޫސުން ގޯސްވުމުގެ ސަބަބުން އިވެންޓްގެ ހަރަކާތްތައްވަނީ އުގޫފާރު ބަނދަރުން އުނގޫފާރު ސުޓޭޖަށް ބަދަލުކޮއްފައެވެ. ސުޓޭޖު މަތިން ޓީމްތަކަށް މަރުހަބާ ކިޔަމުން ދިޔައީ ސިގަލިޔާ ބޮޑުބެރު ގުރޫޕުގެ ހަރަކާތްތަކެވެ. ރޭ ވަނީ ވަނަ ވަނަޔަށް ދިޔަ ޓީމްތަކާ ބައިވެރިންނަށް އިނާމާއި، ޓުރޮފީ އަދި ހަނދާނީ ލިޔުން ހަވާލުކޮށްފައެވެ.\nރޭގެ އިނާމު ދިނުމުގެ ރަސްމިއްޔާތުގައި އުފާއިން ވަނީ މި ހަރަކާތް އެންމެ ފުރިހަމަ ގޮތުގައި ގެންދިއުމަށް އެހީތެރިވެދިން ފަރާތްތަކުގެ ނަން ފާހަގަކޮށް އެފަރާތްތަކަށް ހަދާނީން ލިޔުން އަރުވާފައެވެ. މިގޮތުން ހަސަން މޫސާ، ޑިއަރ ފުރައިންޑް، ރ.އުނގޫފާރު، އެލިއާ އިންވެސްޓްމެންޓް، ދިވެހިރާއްޖޭގެ މަސްވެރިންގެ ޖަމިއްޔާ އަދި އުނގޫފާރު ކައުންސިލަށް ވަނީ ހަނދާނީ ލިޔުން ހަވާލުކޮށްފައެވެ. މި ހަނދާނީ ލިޔުން ހަވާލުކޮށްދެއްވީ އުފާގެ ރައިސް އިބްރާހިމް ޒަޔާނެވެ. މީގެ އިތުރުން މުބާރާތުގައި ވަނީ އެންމެ މޮޅު ކެޔޮޅާއި އެންމެ ބޮޑު މަސް ބޭނި ފަރާތެއް ހޮވާފައެވެ. އެންމެ މޮޅު ކެޔޮޅަކަށް ހޮވިފައިވަނީ ޓީމް ސިރާނީގެ އަބްދުﷲ ހަމީދު، ފަށަލަ، ރ.އުނގޫފާރު އެވެ. އަދި އެންމެ ބަރު މަސް ބާނާފައިވަނީ ހަމަ އެޓީމުގެ ހަސަން އިރުފާން، ފަޒާ، ރ.އުނގޫފާރެވެ. މީގެ އިތުރުން މި މުބާރާތުގައި ބައިވެރި ހުރިހާ ޓީމްތަކަށް ވަނީ ހަނދާނީ ލިޔުން ހަވާލުކޮށްފައެވެ. އަދި ޗެމްޕިއަނަށް ދިޔަ ޓީމް ސިރާނީއަށް ވަނީ މި މުބާރާތުގެ ޓުރޮފީއާއި، ހަނދާނީލިޔުމާއި މުބާރާތުގެ ޗެމްޕިއަން ޓީމަށް ލިބޭ 4،000 ރ ގެ ފައިސާގެ އިނާމް ހަވާލުކޮށްފައެވެ. މި އިނާމްތައް ހަވާލުކޮށްދެއްވީ އުނގޫފާރު ކައުންސިލްގެ ރައީސް އަބްދުލް ނާސިރު އަލީއެވެ.\nރަސްމިއްޔާތު ނިންމާލަމުން އުފާގެ ރައީސް އިބްރާހީމް ޒަޔާން ދެއްކެވި ވަހަކަފުޅުގައި ފާހަގަކޮށްފައިވަނީ މިއީ މިފަދަ ހަރަކާތެއް އުނގޫފާރުގައި ބޭއްވުނު ފުރަތަމަފަހަރު ކަމަށާއި އަދި މި ހަރަކާތް ކާމިޔާބު ކަމާއެކު ގެންދިޔުމަށް އެކި ފަރާތްކުން ވެދެއްވި އެއްބާރުލުމާ އެހީތެރިކަމަށް އުފާގެ ނަމުގައި އެފަރާތްކަށް ޝުކުރު އަދާކުރާކަމެވެ. އަދި މިއަންނަ ރަމަޟާން މަހުގައިވެސް މިހަރަކާތް މިޔައްވުރެ ކުލަގަދަކޮށް ކުރިއަށް ގެންދިއުމަށް މަސައްކަތް ކުރައްވާނެ ކަމަށްވެސް ޒަޔާނުގެ ވާހަކަފުޅުގައި ފާހަގަ ކުރެއްވިއެވެ.\nހަސަން އިރުފާން، އެންމެ ބޮޑު މަސް ބޭނި ފަރާތް: ފޮޓޯ: ތޯހާ ހުސައިން\nރަސްމިއްޔާތައްފަހު މިމުބާރާތުގެ ޗެމްޕިއަންޓީމްގެ ފަރާތުން އުފާއާ ވާހަކަފުޅު ދައްކަވަމުން އެޓީމްގެ އިބްރާހިމް މަންސޫރު ވިދާޅުވީ މިމުބާރާތައް ނުކުތީ ވަރަށް ޔަގީން ކަމާއެކުގައި ކަމަށާއި ފުރަތަމަ ބުރުން އެންމެ ބޭނުންވާ ނަތީޖާ ނުނެރެވުނު ކަމުގައިވިޔަސް މުބާރާތުގެ ދެން އޮތް ދެ ބުރުވެސް ކާމިޔާބުކުރީ ވަރަށް ހިތްވަރާއެކު ކެރިގެންކަމަށެވެ. މުބާރާތުގެ އެންމެ ބޮޑު މަސްބޭނި ޓީމް ސިރާނީގެ ހަސަން އިރުފާން ވިދާޅުވީ ކަނޑުމަށްޗައް ނުކުމެ ބޮޑު މަހެއް ބާނައިގެން މި ފަދަ ވަނައެއް ލިބިދާނެ ކަމަށް ހުވަފެނުންވެސް ދެކިފައި ނުވާ ކަމަށެވެ.\nމުބާރާތުގެ ޗެމްޕިއަން ޓީމް ސިރާނީގެ ފަރާތުން އުފާއާ ވާހަކަ ދައްކަނީ – ފޮޓޯ: ތޯހާ ހުަސައިން\nލައިވް ބުލޮގް: ޔަމަހާ މަސްރޭސް 1436 ގެ ފައިނަލް\nއުފާ ފުޓްސަލް ކަޕް 2015 އޮގަސްޓް 1 ގައި ފަށަނީ\nކީޕިޓް އަޕް އެކަމް ވަރަށް ދެރަވެ ޙަބަރުތައް އެހާ އަޕްޑޭޓް ނުވާތީ\nwind: 9.08 km/h


Anehkaaves umuru hamanuvaa kuhjeh paakisthaanugai vagas nagaifi\nއަނެއްކާވެސް ޕާކިސްތާނުގައި ކުއްޖަކު ވަގަށް ނަގައިފި\nޕާކިސްތާުގެ ބޮޑު ވަޒީރު އިމްރާން ޙާން އަދި އިންޑިއާގެ ފޮރިން މިނިސްޓަރު ޝުޝްމާ ސްވަރާޖް\nޕާކިސްތާނުގެ ސިންދު ޕްރޮވިންސް ގައި އުމުރު ހަމަނުވާ ދެ އަންހެން ކުދިން ޖަހައިގަނެގެން ގަދަކަމުން ކައިވެނި ކުރުވާފައިވާ ކަމަށް ރިޕޯޓުކޮށްފައި ވަނިކޮށް މިކަހަލަ އިތުރު މައްސަލައެއް ފެންމަތި ވެއްޖެ އެވެ.\nރިޕޯޓުތައް ލިބޭ ގޮތުގައި ހިންދޫ އަންހެން ކުއްޖަކު ޕާކިސްތާނުގެ ގޮކްތީ އިން އަންގާރަ ދުވަހު ވަނީ ވަގަށް ނަގާފަ އެވެ. މި ކުއްޖާގެ ބައްޕަ ޕޮލިހަށް ރިޕޯޓު ކޮށްފައިވާ ގޮތުގައި މިކަން ހިނގާފައި ވަނީ ދަނިޝް ބުކްޝް ޕިތާފީ އަވަށުގައި މާޗް 16 ވަނަ ދުވަހުގެ ރޭގަނޑު އެވެ. ރިޕޯޓުގައި ވާގޮތުން ދަންވަރު ހަތަރު މީހަކު އެގެއަށް ވަދެ ކުއްޖާ ގަދަކަމުން ބޭރަށް ނެރެ ވޭނަކަށް އަރުވައިގެން ދިޔައީ އެވެ.\nނަމަވެސް އަވަށު މީހުން ދައްކަނީ މުޅިން އެހެން ވާހަކަ އެކެވެ. އެ އަވަށު މީހުން ބުނާގޮތުގައި އަންހެން ކުއްޖާ ފިލައިގެން ގޮސް ލޯބިވެރިޔާއާ ކައިވެނި ކުރީ އެވެ.\nސިންދު މައިނޯރިޓީޒް އެފެއާޒްގެ މިނިސްޓަރު ހަރީ ރާމް ކިޝޯރީ ލާލް ވަނީ ބަދިން ގެ އެސްއެސްޕީ ސަރުދާރް ހަސަން ނިއާޒީއަށް މި މައްސަލައިގެ ތަހުގީގު ފަށާ އަންހެން ކުއްޖާގެ އާއިލާ މެމްބަރުންގެ ސަލާމަތަށް އަޅަން ޖެހޭ ފިޔަވަޅުތައް އެޅުމަށް އަންގާފަ އެވެ.


Bar Council inthihaabuge vote lun fashaifi\nބާ ކައުންސިލް އިންތިހާބުގައި ވޯޓުލުން ފަށައިފި\nބާ ކައުންސިލްގެ އިންތިހާބުގައި ބަންޑާރަ ނައިބު މިއަދު ވޯޓް ދެއްވަނީ - އަހުމަދު އަޔާދު | އަވަސް\nރާއްޖޭގައި މަސައްކަތް ކުރާ ގާނޫނީ ވަކީލުންގެ ހުރިހާ ކަމެއް ބަލަހައްޓައި ރެގިއުލޭޓް ކުރުމަށް، އުފެއްދި ބާ ކައުންސިލަށް މެމްބަރުން ހޮވަން ބާއްވާ އިންތިހާބުގެ ވޯޓުލުން ފަށައިފި އެވެ.\nކައުންސިލަށް ރައީސާއި، ނައިބް ރައީސެއްގެ އިތުރުން، މެމްބަރުގެ ގޮތުގައި ހަ މީހަކު އިންތިހާބު ކުރުމަށް ވަނީ ނިންމާފައެވެ. ދެން އެ ކައުންސިލްގައި އިންނަވާނީ ބަންޑާރަ ނައިބެވެ. ބާ ކައުންސިލްގެ ވޯޓުލުން ކުރިޔަށް ދަނީ މާލެއާއި، އައްޑު އަތޮޅު ފޭދޫގަ އެވެ.\nމާލޭގެ ޖަމާލުއްދީނުގައި ދެ ފޮށި ބަހައްޓާއިރު، އައްޑޫގައި ހުންނަ ޝަރަފުއްދީން ސުކޫލުގައި ވެސް ފޮއްޓެއް ބަހައްޓާފައި ވެއެވެ.\nބާ ކައުންސިލްގެ ރައީސް ކަމަށް ދެ ބޭފުޅަކު، ނައިބް ރައީސް ކަމަށް ދެ ބޭފުޅަކު އަދި މެމްބަރު ކަމަށް 19 ބޭފުޅަކު ކުރިމަތިލައްވާފައި ވެއެވެ. ރައީސް ކަމަށް ކުރިމަތިލާފައިވަނީ، ކުރިން ބަންޑާރަ ނައިބުކަން ކުރައްވާފައިވާ ހުސްނުއްސުއޫދާއި، މަޝްހޫރު ގާނޫނީ ވަކީލު މައުމޫން ހަމީދެވެ. ނައިބު ރައީސްގެ މަގާމަށް ކުރިމަތިލާފައިވަނީ ކުރިން ބަންޑާރަ ނައިބުކަން ކުރައްވާފައިވާ އަބުދުﷲ މުއިއްޒާއި ސިވިލް ކޯޓުގެ ކުރީގެ ގާޒީ މުހައްމަދު ހަލީމެވެ.\nކައުންސިލް މެމްބަރުކަމަށް ކުރިމަތިލާފައި ވަނީ، އަލީ ނަސީރު ގާސިމް، ޝަބާބު ރަޝީދު، އައިމިނަތު އަރީޖު ހުސައިން، އަނާރާ ނައީމް، އަހުމަދު މުއިއްޒު، މުހައްމަދު ޝަފާޒު ވަޖީހު، ޑރ. މުހައްމަދު އިބްރާހިމް، ޒުބައިރު އަހުމަދު މަނިކު، މުހައްމަދު ފައިސަލް، އަބުދުއްސަލާމް އާރިފު، އަނަސް އަބުދުއްސައްތާރު، މުހައްމަދު ވަހީދު ނަޖީބު، ސަފާ ޝަރީފު، އަބުދުލް މާނިއު ހުސައިން، މުހައްމަދު ފަރީދު، ޒިމްނާ އަބުުދުލް މުހުސިން، އައިޝާ ސުޖޫން، މުހައްމަދު އަސީލާއި، އަލީ ޝާހު އެވެ.\nބާ ކައުންސިލްގެ އިންތިހާބަށް މިލިއަނަކަށްވުރެ ގިނަ ރުފިޔާ ހަރަދުވާނެ ކަމަށް ބެލެވޭ އިރު، އެ އިންތިހާބުގެ ވަގުތީ ނަތީޖާ މިއަދު އަދި ދާއިމީ ނަތީޖާ މާދަމާ އިއުލާން ކުރާނެ ކަމަށް އީސީން ވަނީ ބުނެފަ އެވެ.\nއިލެކްޝަންސް ކޮމިޝަން ބާ ކައުންސިލް ގާނޫނީ ވަކީލުން


Thila-Male' Bridge Survey Ah Beynunvaa Emme Muhimmu Saamaanu Raajje Ah - Vaguthu\nމި ސަރުކާރުން ތިލަފުއްޓާއި މާލެ އާއި ދޭތެރޭގައި އަޅަން ވައުދުވެފައިވާ ތިލަމާލެ ބުރިޖުގެ ޑީޓެއިލް ޑިޒައިން ތައްޔާރުކުރުމަށް ބޭނުންވާ ޖިއޯޓެކްނިކަލް ސާވޭތައް ކުރިޔަށް އޮތް ދެ ދުވަހެއްގެ ތެރޭގައި ފެށިގެންދާނެ ކަމަށް ޕްލޭނިން މިނިސްޓްރީން މިއަދު ހާމަކޮށްފިއެވެ.\nއެ މިނިސްޓްރީން މިއަދު ނެރުނު ބަޔާނެއްގައި ބުނެފައިވަނީ މާލެ ތިލަފުށި ގުޅާލުމުގެ މަސައްކަތް ހަވާލުކޮށްފައިވާ ކުންފުނިން ތައްޔާރުކުރާ ޑީޓެއިލް ޑިޒައިންއަށް ބޭނުންވާ ސާވޭތައް ހެދުމަށް ބޭނުންވާ އާލާތްތައް މިއަދު ރާއްޖެ ގެނެވިފައިވާކަމަށެވެ.\nމިގޮތުން ކުރިޔަށް އޮތް ދެ ދުވަހެއްގެ ތެރޭގައި މާލެއާއި ވިލިނގިލީގައި މި ޖިއޯޓެކްނިކަލް ސާވޭތަކުގެ އަމަލީ މަސައްކަތް ފެށުމަށް ހަމަޖެހިފައިވާކަމަށް ވެސް މިނިސްޓްރީގެ ބަޔާނުގައި ވަނީ ފާހަގަ ކޮށްފައެވެ.\nތިލަމާލެ ބުރިޖުގެ މަޝްރޫއަކީ މި ސަރުކާރުގެ އެންމެ ބޮޑު އެއް މަޝްރޫއެވެ.\n"ގްރޭޓާ މާލެ ކަނެކްޓިވިޓީ ޕްރޮޖެކްޓް" ގެ ނަމުގައި ކުރިއަށް ގެންދާ މި މަޝްރޫއުގެ ދަށުން އިންޑިއާ އިން ވަނީ 400 މިލިއަން ޑޮލަރުގެ ލޯނެއް ދީފައެވެ. އަދި 100 މިލިއަން ޑޮލަރުގެ ހިލޭ އެހީއެއް ވެސް އިންޑިއާ އިން ވަނީ ދީފައެވެ. މި މަޝްރޫއު ހަވާލުކޮށްފައިވަނީ ވެސް އިންޑިއާގެ ކުންފުންޏަކާއެވެ.\nމި މަޝްރޫއުގެ ދަށުން 6.47 ކިލޯ މީޓަރުގެ ދިގު ބްރިޖް އަދި ކޯޒްވޭއަކުން މާލެ އާއި ވިލިމާލެ އާއި ތިލަފުށި އަދި ގުޅީފަޅު ގުޅާލާނެއެވެ. ގުޅީފަޅުގައި އަޅާ ބައިނަލްއަގުވާމީ ބަނދަރު އަދި ތިލަފުށި އިންޑަސްޓްރިއަލް ޒޯން މާލެއާ ގުޅުވާލާ މި ބުރިޖު އެޅުމަކީ ކުރީގެ ރައީސް އަދި އިދިކޮޅު ލީޑަރ އަބްދުﷲ ޔާމީން އަބްދުލްގައްޔޫމްގެ ވެސް ވައުދުފުޅެކެވެ.\nބްރިޖު މަޝްރޫއުއާ ގުޅޭ މައުލޫމާތު ކަރުދާހުގައިވާ ގޮތުން 6.7 ކިލޯ މީޓަރުގެ ދިގު މި ބްރިޖު/ކޯޒްވޭ ލިންކްގެ ދެ ރަށް ދޭތެރޭ ކަނޑުގައި އަޅާ މައި ބްރިޖުތަކުގައި 140 ކިލޯ މީޓަރު ހުންނާނެއެވެ. އަދި ފުން ފަޅުތަކުގައި 1.45 ކިލޯ މީޓަރަށް މެރިން ވިއަޑަކްޓް، އަދި މޫދު/ ގޮނޑުދޮށުގައި 2.32 ކިލޯ މީޓަރު މެރިން ވިއަޑަކްޓް، އަދި ބިމާ އެއް ހަމައެއްގައި 2.96 ކިލޯ މީޓަރުގެ މަގު ހިމެނެއެވެ.\nމި ބޮޑު މަޝްރޫއަށް ސަރުކާރުން މިހާތަނަށް ވަނީ އެކިއެކި ތާރީހުތައް ދެއްވާފައެވެ.\nޖެނުއަރީ 19, 2022 15:45\nއަދިވެސް ސާވޭތޯ ކުރަނީ. އަޑަށްބާރުލާފަ ބުނާއަޑު އެހިން މިހާރު ފަށަނިއްޔޭ. މިކިޔާ އެއްޗެއްގެ ދެކޮޅު ދިމާނުވޭ.\nސާވޭތަށް ކޮށްނިމި މަސައްކަތެއް ފެށޭނީ އަދި ކިތަށް އަހަރުންބާ !!\nއިންޑިޔާ އައުަޓް // އިންޑިޔާ އައުޓް // އިންޑިޔާ އައުޓް //\nޖެނުއަރީ 19, 2022 15:52\nސާވޭކޮއްކޮއްތިއްބާ5އަހަރުހަމަވާނީ\nޖެނުއަރީ 19, 2022 16:05\nމިދައުރުގަ ކުރެވޭނެހާވެސް ކަމަކީ ވައްތަރު ވައްތަރުގެ ސާވޭ. އަމަލީ ގޮތުން ސުޓްރަކުޗާ ގެ އެއްކަމެއްވެސް ނުވާނެ. ނަމަވެސް އިންޑިޔާއަށް ބޮޑެތި އަދަދުތަކުން ފައިސާދައްކަންޖެހޭނެ.\nޖެނުއަރީ 19, 2022 16:24\nމަސައްކަތުގެ ސްޕީޑް ހު ރިވަ ރު ތި އެނގެނީ\n5 އަހަ ރު ދުވަހުގެ ތެ ރޭ ސާވޭކަންތައް ކޮށް ނުނިމޭ\nވެ ރިކަން ބަދަލު ވީމަ ބަދަލުދިނުމާ ކޯޓު ތަކަށް ދެމުން\nދައު ރުތެ ރޭ މަސައްކަތް ނިމޭގޮތައް ކު ރާކަށް ނޭންގޭ\nކު ރެވޭވަރ ރުގެ ފެންވަ ރެއްވެސް ނެތް، ޓާޓާ ކުންފުނި އުޅޭގޮތަށް ތިކުންފުނި ކައި ރިންވެސް އަހަރ ރުމެން ސަލާމަތް ނުވާގޮތަށް މިސަރ ރުކާ ރުން ކަންތައް ކު ރަނީ\nޖެނުއަރީ 19, 2022 16:40\nގަނޑިޔަ! އަހުން ހީކޮށްގެން މިހުންނަނީ ކޮންމެދުވަހަކު ތިލަފުއްޓަށް މިދެވެނީ ބުރިޖުމަތިންކަމަށް.\nޖެނުއަރީ 19, 2022 17:05\nސާރވޭ ކޮއް ނުނިމުނު ބްރިޖެއް މިނޫނީ މަނުދެކެން5އަހަރު ވަނީ ސާރވޭ ކޮއްލަކޮއްލާ\nޖެނުއަރީ 19, 2022 17:12\nއަދިވެސް ސާވޭގައިތަ؟ ތިއީ ހާދަ ފައްކާ ސާވޭ ބުރިޖެކޭ\nޖެނުއަރީ 19, 2022 18:21\nއެންމެ ތަނބެއްވެސް ކަނޑުއަޑިޔަށް ޖަހާލުމުގެ ގާބިލްކަމެއްނެތް ކުންފުނިތައް މިޕުރޮޖެކްޓަ އުޅެނީ.\nޖެނުއަރީ 19, 2022 20:27\nތިޔަ ސާވޭއެއް 2023 ޖހޭއިރުވެސް ނިމޭނެބާ؟


MDP noon party thakah council dhookohlaa:Nihaan\nއެމްޑީޕީ ނޫން އެހެން ޕާޓީތަކަށް ކައުންސިލުތައް ދޫކޮށްލާ: ނިހާނު\n- 1 year ago2- ރިމާހް\nސަރުކާރުން ރައްޔިތުންނާ މެދު ހުރި އިހުލާސްތެރިކަން އެނގޭނީ، އެމްޑީޕީން ނޫން އެހެން ޕާޓީތަކަށް ކައުންސިލުތައް ދޫކޮށްލުމުން ކަމަށް ވިލިމާލޭ ދާއިރާގެ ކުރީގެ މެންބަރު އަހުމަދު ނިހާނު ހުސައިން މަނިކު ވިދާޅުވެއްޖެއެވެ.\nސަންގުޓީވީ "ހަބަރަށްފަހު" ޕްރޮގުރާމުގައި ވާހަކަ ދައްކަވަމުން ނިހާން ވިދާޅުވީ، ކައުންސިލްތަކަށް ކޮންމެ ޕާޓީއެއްގެ ކައުންސިލަރުން އިންތިހާބުވި ނަމަވެސް ސަރުކާރުން ކައުންސިލްތަކަށް ދޭންޖެހޭ އެއްބާރުލުމާއި އެހީތެރިކަން ދޭންޖެހޭ ކަމަށެވެ. އަދި ކައުންސިލުން ވެސް ރައްޔިތުންގެ ތަރައްގީއަށް ދޭންޖެހޭ އެއްބާރުލުންދީ، އިހްލާސްތެރިކަމާއެކު މަސައްކަތް ކުރަންޖެހޭ ކަމަށް ނިހާނު ވިދާޅުވިއެވެ.\n''ކައުންސިލް އިންތިހާބު ނިމި ނުކުންނަ ނަތީޖާއިން ދޮގާއި މަކަރު ހެދީ ކޮން ބައެއްކަން ރައްޔިތުންނަށް އެނގޭނެ. އެކަން އެގޮތަށް ވިޔަ ނުދިނުމަށާއި ސަރުކާރުގެ ހުރި އިހުލާސްތެރިކަން މިނެ ކިރާލަން ކައުންސިލުތަށް އެމްޑީޕީ ނޫން އެހެން ޕާޓީތަކަށް ދޭންޖެހޭ.'' ނިހާނު ވިދާޅުވިއެވެ.\nމީގެއިތުރުން ނިމިދިޔަ ރައްޔިތުންގެ މަޖިލީހުން ކައުންސިލުތަކަށް މެންބަރުންގެ އަދަދު މަދުކުރި ސަބަބު ހާމަކުރައްވައި ނިހާނު ވިދާޅުވީ، އުފެއްދި މަގާމުތަކުގެ މީހުންނަށް މުސާރަ ދިނުމަށްފަހު ބަޖެޓަށް އެއްޗެއް އިތުރުވާން ޖެހޭނެ ކަމަށެވެ.\nނަމަވެސް ކައުންސިލަރުންގެ އަދަދު މިހާރު އިތުރުކުރުމުން އެމީހުންނަށް މުސާރަ ދިނުމަށްފަހު ބަޖެޓަށް ފައިސާ އިތުރު ނުވާނަމަ ރައްޔިތުންނަށް ކޮށްދެވޭނެ ކަމެއް ނޯންނާނެ ކަމަށް ނިހާނު ވިދާޅުވިއެވެ.\n'' އެކި ނަންނަމުގައި ޓެކްސް ނަގަނީ، ރައްޔިތުން އަތުން ނަގާ ޓެކްސް ފައިސާ މިވަންނަނީ ދައުލަތަށް. އެކަމަކު މަޖލީހަށްވެސް ކައުްނސިލަށްވެސް މެންބަރުން އިތުރުވާ ވަރަކަށް މުސާރަ ދެން ޖެހެނީ ރައްޔިތުން ދޭ ޓެކްސް ފައިސާއިން. ޑޮމެސްޓިކް ބަޖެޓުން.'' ނިހާނު ވިދާޅުވިއެވެ.\nވަރަށް މޮޅު. ޕީޕީއެމްއިން އިހްލާސްތެރިކަން ދައްކަން ރިޔާސީ އިންތިޚާުބު ދޫކޮށްނުލީ ކީއްވެތަ؟\nބޯހަމަ ޖެހޭތޯ ނިހާނޫ.\nސްޕެޝަލް ވިސާގައި ތިބޭ ބިދޭސީންނަށް އެމްޕްލޯއިމަންޓް އެޕްރޫވަލް ދެނީ016 hours ago


Mulhi koahun ehvana, ekamaku vazeefaa eh neiy! | Mihaaru\nސިވިލް ސާވިސްގެ ގިނަ އޮފީސްތަކެއް ހުންނަ ވެލާނާގޭ ބިލްޑިންގަށް، ސިވިލް ސާވިސްގެ ބައެއް މުވައްޒަފުން ވަންނަނީ --މިހާރު ފޮޓޯ: ނިޝާން އަލީ\n09 މާޗް 2019 - 08:26 149 comments\nގާނޫނީ ވަކީލް ކަމުގެ ދާއިރާއިން ޑިގްރީ ހާސިލް ކުރީ މުޅި ކޯހުން އެއް ވަނަ ހޯދައިގެންނެވެ. އެ ހިސާބުން އޭނާ އަމަލީ މައިދާނަށް ކުރިމަތިލީ ރަނގަޅު ވަޒީފާއަކާއި ރަނގަޅު އާމްދަނީއެއް ލިބޭނެ ކަމުގެ އުއްމީދާ އެކު އެވެ. ނަމަވެސް ކަންދިމާވި ގޮތް ވަރަށް ތަފާތެވެ. ވަޒީފާއެއް ހޯދަން އުޅޭތާ އަހަރެއްހާ ދުވަސް ވީއިރު އަދިވެސް ވަޒީފާއެއް ނުލިބެ އެވެ. ޖުމްލަ 19 އިންޓަވިއުއަށް ހިނގައްޖެ އެވެ.\n"ޕީޖީ [ޕްރޮސިކިއުޓާ ޖެނެރަލް] އަށް ވެސް ދިޔައިން ފަސް ފަހަރަށް. އޭޖީ [އެޓާނީ ޖެނެރަލް އޮފީހަށް] ދެ ފަހަރު ދިޔައިން. މުޅިން ވެސް ދެވަނަ އިންޓަވިއުއިން ކަޓަނީ،" ނަން ހާމަނުކުރަން އެދި ވާހަކަ ދެއްކި ޒުވާން ވަކީލް ބުންޏެވެ.\nއޭނާ ބުނިގޮތުގައި ވަޒީފާ ނުލިބޭ ސަބަބު ހޯދަން އެތައް ގޮތަށް މަސައްކަތް ކޮށްގެން ވެސް އެކަން ކާމިޔާބެއް ނުވި އެވެ. މުޅިން ވެސް ލިބޭ ޖަވާބަކީ އިންޓަވިއު ޕެނަލަށް ފެންނަ މީހަކު ނަގާފައިވާ ކަމެވެ. މިހާތަނަށް ކުރި އެތައް ތަޖުރިބާއިން އޭނާއަށް ގަބޫލުކުރެވެނީ ވަޒީފާތަކަށް އިއުލާން ކުރަނީ ވަކި މީހަކަށް އަމާޒުކޮށްގެން ކަމެވެ.\n"އެހެން މީހުންނަށް 40 އަށް ވުރެ ދަށްކޮށް މާކްސް ދީފައި އެކަކަށް އެބަ ހުރޭ 95،97،96 މާކްސް ދީފައި، އެ ހިސާބުން އެނގޭ ޕްލޭން ކޮށްފައި ވަކި މީހަކަށް ވަޒީފާ ދޭން ކުރާ ކަމެއްކަން މިއީ،" އެ ޒުވާނާ ބުންޏެވެ.\nކުރީގެ ޔޫތު މިނިސްޓްރީން ބޭއްވި ޔޫތު ޗެލެންޖް: ޒުވާނުންނަށް ވަޒީފާ ނުލިބޭ މައްސަލަ ބޮޑު --ފޮޓޯ: ހުސެއިން ވަހީދު/މިހާރު\nޒަވާޖީ ހަޔާތެއް ފަށައިގެން އުޅޭ އަދި ކުއްޖަކު ވެސް ހުންނަ ވަކީލް ތައުލީމް ހާސިލްކުރީ ސަރުކާރުން ދޭ ސްޓޫޑެންޓް ލޯން ނަގައިގެންނެވެ. ހަ މަސް ފަހުން އެ ލޯނަށް ކޮންމެ މަހަކު 2،000ރ. ދައްކަން ޖެހޭއިރު ވަޒީފާއެއް ނުލިބުމަކީ ބޮޑު ގޮންޖެހުމަކަށް ވަނީ ވެފަ އެވެ.\nމިއީ އެތައް ޒުވާނުންނެއްގެ ހާލެވެ. ރާއްޖެ އާއި ބޭރުން ތައުލީމު ހާސިލްކޮށްގެން އަހަރަކު އެތައް ހާސް މީހުން ރާއްޖެ އަންނައިރު އެމީހުންނަށް ބޭނުންވާ ވަޒީފާގެ ފުރުސަތު ރާއްޖެއަކު ނެތެވެ. ޕައިލެޓުން ފެށިގެން ވިޔަފާރި އާއި ސިއްހީ ދާއިރާގެ އިތުރުން އެހެން ފަންނުތަނުން މަތީ ތައުލީމު ހާސިލްކޮށްފައިވާ އެތައް ޒުވާނުންނެއް ތިބީ އެގޮތަށް ވަޒީފާއެއް ނެތިފަ އެވެ.\nއެއް ސަބަބަކީ ޓެކްނިކަލް ގިނަ ވަޒީފާތަކުގައި ބިދޭސީން މާ ގިނަވުމެވެ. ދެން އޮތީ ސިޔާސީ ނުފޫޒުގެ ސަބަބުން ތައުލީމީ މީހުންގެ ބަދަލުގައި، ދަށް ފެންވަރުގެ މީހުންނަށް ވަޒީފާ ލިބުމެވެ.\nއިއުލާންކުރާ ކޮންމެ ވަޒީފާއަކަށް މަޖިލިސް މެމްބަރުންނާއި ސިޔާސީ އެކި މީހުން ލިސްޓް ފޮނުވުން އަދިވެސް ނިމުމަކަށް ނާދެ އެވެ. އޭގެ ނަތީޖާއެއްގެ ގޮތުން ތައުލީމީ ބައެއް ޒުވާނުން ތިބީ ބާކީވެފަ އެވެ. އެ މީހުން ވެސް ވަޒީފާއެއް ބޭނުން ނަމަ ފަސޭހަ ގޮތަކީ ކޮންމެވެސް ސިޔާސީ މީހަކަށް އާދޭސްކުރުމެވެ.\nރާއްޖޭގައި 2014 ގައި އޮތް ބޯހިމެނުމުގެ ހިސާބުތަކުން އެނގޭ ގޮތުގައި ތަފާތު ސަބަބުތަކާ ހުރެ މަސައްކަތެއް ނުކުރާ 17،000 މީހުން ރާއްޖޭގައި އުޅެ އެވެ. އޭގެ ތެރޭގައި ޒުވާނުންގެ އަދަދަކީ 2،550 އެވެ.\nޑިމާންޑާ އެއްވަރަށް ވަޒީފާ ނެތީ!\nލޭބާ ރިލޭޝަންސް އޮތޯރިޓީ (އެލްއާރުއޭ)ގެ އިންފޮމޭޝަން އޮފިސަރު އަލީ ޝަރީފް ވިދާޅުވި ގޮތުގައި ވަކި މީހަކަށް އަމާޒުކޮށްގެން ސިވިލް ސާވިސް ވަޒީފާތައް ދިނުމަކީ މިހާރު އުނދަގޫ ކަމެކެވެ. މީހުން ހޮވުމުގައި ވަޒީފާ ދޭ ގޮތްތައް ވަނީ ވަރަށް ހަރުދަނާކޮށްފައި ކަމަށް އޭނާ ވިދާޅުވި އެވެ.\n"ހޯދާފައިވާ ސެޓްފިކެޓާއި ތަޖުރިބާ ފަދަ ކަންކަމަށް ބަލާފައި ޕޮއިންޓް މިދެނީ. އެހެންވީމަ ވަކި މީހަކަށް ޓާގެޓްކޮށްގެން ވަޒީފާ ދިނުން ދަތިވާނެ މިހާރު،" އަލީ ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖޭގެ ވަޒީފާގެ ބާޒާރަށް ދިމާވެފައިވާ މައްސަލައަކީ ސަރުކާރުގެ ތެރެއިން އޮތް ވަޒީފާގެ ފުރުސަތުތަކަށް ވުރެ ވަޒީފާ ބޭނުންވެފައިވާ މީހުން ގިނަވުމެވެ. ކޮންމެ އަހަރަކު ވެސް ވަޒީފާގެ ބާޒާރަށް އެތައް ޒުވާނުންނެއް ނުކުންނައިރު ސަރުކާރުގެ ތެރެއިން އެވަރަށް ވަޒީފާ ނޫފެއްދޭ ކަމަށް އޭނާ ވިދާޅުވި އެވެ.\nވަޒީފާގެ ބާޒާރަށް އޮތް ޑިމާންޑް ހައްލު ކުރެވެން އޮތް ހަމައެކަނި ގޮތަކީ އަމިއްލަ ވިޔަފާރިތަކާއި އިންޑަސްޓްރީތަކުން ވަޒީފާތައް އިތުރުކުރުމެވެ. އެކަން އެގޮތަށް އޮތްއިރު އެކަމަށް އޮތް އެންމެ ބޮޑު ގޮންޖެހުމަކީ ބިދޭސީންގެ މައްސަލަ އެވެ. ޓޫރިޒަމް ދާއިރާ އާއި އަމިއްލަ ވިޔަފާރިތަކުގެ މެޖޯރިޓީ ވަޒީފާތަކުގައި ތިބީ ބިދޭސީންނެވެ.\nބިދޭސީންތަކެއް މަސައްކަތުގައި: ރާއްޖޭގެ ގިނަ ވަޒީފާތަކެއް ވަނީ ބިދޭސީންނަށް ދީފައި -- ފޮޓޯ: މިހާރު\nއަލީ ވިދާޅުވި ގޮތުގައި ލޭބަރުންގެ ނަމުގައި ބިދޭސީން ރާއްޖެ އެތެރެކޮށް ރާއްޖޭގެ ގިނަ ރިސޯޓްތަކެއްގެ ގިނަ ވަޒީފާތައް އެ މީހުންނަށް ދީފައިވެ އެވެ. އޭގެ ސަބަބުން ދިވެހިންނަށް އެ ވަޒީފާތައް ގެއްލިފައިވާ ކަމަށް އޭނާ ވިދާޅުވި އެވެ.\n"ވޯކް ޕާމިޓް ކާޑުގައި މި އިންނަނީ ލޭބަރު. އެކަމަކު މިހުންނަނީ ވޭޓަރެއްގެ ވަޒީފާގައި ކޮންމެވެސް ރިސޯޓެއްގައި. ނޫނީ އެސިސްޓެންޓް މެނޭޖަރަކަށް ވެސް ލާފާނެ ބިދޭސީއަކު. މިއީ އެ ސިސްޓަމް މިސްޔޫސް ކުރުން،" އަލީ ވިދާޅުވި އެވެ.\nއޭނާ ވިދާޅުވީ އެކަން ހުއްޓުވުމުގެ ގޮތުން ބައެއް ކުންފުނިތަކަށް އިންޒާރު ދިނުމާ އެކު ޓޫރިޒަމް މިނިސްޓްރީއަށް އެކަން ހުށަހަޅާފައި ކަމަށެވެ.\nކުރީގެ ސަރުކާރުގެ ވައުދުތަކުގެ ތެރެގައި 95،000 ވަޒީފާ އުފެއްދުން ހިމެނެ އެވެ. އަދި ވަޒީފާ ނެތް ޒުވާނުންގެ ދަފުތަރެއް އެކުލަވާ ލުމުގެ މަސައްކަތް ވެސް ކުރި އެވެ. ނަމަވެސް މާ އެދެވޭ ނަތީޖާއެއް ފެނިފައެއްނުވެ އެވެ. އެ ބުނި އަދަދަކަށް ވަޒީފާ އުފައްދަން އާ މަޝްރޫތަކެއް ފަށާފައެއް ވެސް ނުވެ އެވެ. އާ ވަޒީފާތައް އުފެއްދޭ ކަމަށް އެ ސަރުކާރުން ބެލީ، އަލަށް ހަދާ ރިސޯޓަކަށް ބޭނުންވާ މީހުންގެ އަދަދުންނެވެ. އެކަމަކު އެ ވަޒީފާތަކުގައި ދިވެހިންނެއް ނޫޅެ އެވެ.\nޒުވާނުންނަށް ވަޒީފާ ހޯދައިދިނުމަކީ މި ސަރުކާރުގެ ވެސް ވައުދެކެވެ. ވަޒީފާ ހޯދަން މަސައްކަތް ކުރާ މީހުންނަށް މަހަކު 1،500-2،500ރ. އާ ދެމެދުގެ އިނާޔަތެއް ސަރުކާރުން ދޭން ޖެހޭ ގޮތަށް އެމްޑީޕީން ވަނީ ދެން އުފެދޭ ރައްޔިތުންގެ މަޖިލީހަށް ބިލެއް ހުށަހަޅަން ވެސް ނިންމައިފަ އެވެ. އަދި ޒުވާނުން ވަޒީފާއަށް އަހުލުވެރި ކުރުވުމަށް ތަފާތު ޕްރޮގުރާމުތަކެއް ކުރިއަށް އޮތް ތަނުގައި ހިންގަން ވެސް ސަރުކާރުން ވަނީ ނިންމާފަ އެވެ.\nވަޒީފާގެ މައްސަލައަށް ހައްލެއް ގެންނަން ޖެހެ އެވެ. ކިޔަވައިގެން ތިބި ރަނގަޅު އެތައް ޒުވާނުންނެއް އެ ގެންދަނީ ވަޒީފާގެ ފަހަތުން ދުވަމުންނެވެ. އިންޓަވިއުތަކަށް ދިޔަ ނަމަވެސް ލިބެނީ މާޔޫސްވާ ކަހަލަ ނަތީޖާތަކެކެވެ.\nއިތުރު ލިޔުންތައް ޒުވާނުން ޖޮބް ސެކިއުރިޓީ ލޭބާ ރިލޭޝަން އޮތޯރިޓީ


Presidents League gai final match kulheygothah badhalu genesfi - vNews.mv\nއެންމެފަހުން ބޭއްވި ޕްރެޒިޑެންޓްސް ކަޕުގެ ޗެމްޕިއަންކަން ހޯދީ ނިއުރޭޑިއަންޓް ސްޕޯޓްސް ކުލަބް\nޕްރެޒިޑެންޓްސް ލީގުގައި ފައިނަލް މެޗު ކުޅޭގޮތަށް ބަދަލުގެނެސްފި\nއައްފާން މުހައްމަދު 24 November 2021, 12:03\nހަތަރު އަހަރުގެ މެދުކެނޑުމަކަށްފަހު ކުރިއަށް އޮތް ސީޒަނުގައި ފަށަން ތާވަލުކޮށްފައިވާ. ޕްރެޒިޑެންޓްސް ލީގުގެ ފޯމެޓަށް ބަދަލުގެނެސް މުބާރާތުގައި ފައިނަލް މެޗު ކުޅޭ ގޮތަށް ބަދަލުގެނެސްފިއެވެ.\nފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން އެންމެފުރަތަމަ އެކުލަވާލި ކަލަންޑަރުގައިވާ ގޮތުން ޕްރެޒިޑެންޓްސް ލީގުގައި ފައިނަލެއް ނުކުޅޭނެ އެެވެ. އެ މުބާރާތް އޭރު ރޭވިފައި އޮތީ ފުރަތަމަ ޑިވިޝަނުގެ އަށް ޓީމު ލީގު އުސޫލުން އެއް ބުރު ކުޅުމަށް ފަހު ޗެމްޕިއަންކަން ލިބޭނީ އެންމެ ގިނަ ޕޮއިންޓް ހޯދާ ޓީމަކަށް ކަމަށެވެ.\nއެހެންނަމަވެސް އަންގާރަ ދުވަހު އެއިދާރާއިން މި ޝެޑިއުލް މުރާޖަޢާކުރުމަށްފަހު ނެރުނު އައު ޝެޑިއުލްގައިވާގޮތުން އަންނަ މަހު 19 ވަނަ ދުވަހު ފަށާ ޕްރެޒިޑެންޓްސް ލީގު މިހާރު ކުރިއަށްދާނީ ފައިނަލް މެޗެއް ހިމެނޭ ގޮތަށެވެ. އެއީ ލީގު ބުރު ނިމޭއިރު، އެއް ވަނަ އާއި ދެ ވަނަ އަށް ދާ ޓީމު ފައިނަލްގައި ކުޅޭ ގޮތަށެވެ. ޕްރެޒިޑެންޓްސް ލީގުގެ ފައިނަލް މެޗު އޮންނާނީ 2022 ވަނަ އަހަރުގެ ޖެނުއަރީ 23 ވަނަ ދުވަހު އެވެ.\nރައީސުލްޖުމްހޫރިއްޔާގެ ވާދައިގެ ތަށްޓަށް ކުޅޭ މިމުބާރާތުގައި އެންމެފަހުން 8 ޓީމު ހިމެނޭގޮތަށް ކުޅެފައިވަނީ 2015 ވަނަ އަހަރުއެވެ. އަދި މިއީ 2017 ވަނަ އަހަރަށްފަހު މި މުބާރާތް ބާއްވާ ފުރަތަމަފަހަރަށްވާއިރު، އެންމެފަހުން ޕްރެޒިޑެންޓްސް ކަޕުގެ ޓްރޮފީ އުފުލާލާފައިވަނީ ދިވެހި ފުޓުބޯޅައިގެ އެންމެ ކާމިޔާބު ޓީމު، ނިއުރޭޑިއަންޓް ސްޕޯޓްސް ކުލަބެވެ.\nއެފްއޭއެމް ކުޅިވަރު ޕްރެޒިޓެންޓްސް ލީގް


Anna aharu rashun beyrra dheveykah neiy: Mohan | Mihaaru\nއަންނަ އަހަރު ރަށުން ބޭރަށް ދެވޭކަށް ނެތް: މޯހަން\n25 ނޮވެމްބަރ 2017 - 19:472comments\nއަންނަ އަހަރު ދ. ކުޑަހުވަދޫ ޓީމުން ނުފެންނާނެ ކަމަށާއި އެކަމަކު މާލޭގައި މަސައްކަތްކުރަން ޓީމަކުން ފުރުސަތު ލިބިއްޖެ ނަމަ ބޭނުންހިފާނެ ކަމަށް މުހައްމަދު ޝިޔާޒް (މޯހަން) ބުނެފި އެވެ.\nއޭނާ ވަނީ މި އަހަރުގެ މިނިވަން ޗެމްޕިއަންޝިޕް ކުޑަހުވަދޫ އަށް ކާމިޔާބުކޮށްދީ ދިވެހި ޕްރިމިއާ ލީގުން ފުރުސަތު ހޯދައިދީފަ އެވެ. ފުރަތަމަ ޑިވިޝަނުގެ ކުޅުންތެރިއަކު ނުގެނެސް ލީގުގައި ވާދަކޮށް، އެ ޓީމު ނިންމާލީ ލީގުގެ ފުލުގައި އޮވެގެންނެވެ.\nފަހު މެޗުގައި މިއަދު އއ. މާޅޮހާ 3-3 އިން އެއްވަރުވިއިރު ނޫސްވެރިންނާ ވާހަކަދައްކަމުން މޯހަން ބުނީ އަންނަ އަހަރު ރަށުން ބޭރަށް ދެވެން ނެތް ކަމަށާއި މާލޭގައި މަސައްކަތްކުރަން ފުރުސަތު ލިބިއްޖެ ނަމަ އެކަމާ މަޝްވަރާކުރާނެ ކަމަށެވެ.\nގައުމީ ފުޓްބޯޅަ ޓީމުން ހުސްވެފައިވާ އެސިސްޓަންޓް ކޯޗުގެ މަގާމް އޭނާ އަށް ހުށަހެޅި ކަމަށް ވާހަކަދެކެވެ އެވެ. އެކަމަކު މޯހަން ބުނީ ގައުމީ ޓީމުގެ އޮފާއެއް ނެތް ކަމަށާއި ކަމަށާއި އެކަމަކު މާލޭގެ ބައެއް ކްލަބްތަކުން ވާހަކަދެއްކި ކަމަށެވެ. އެކަމަކު އަދި އަލިމަގެއް ނުފެންނަ ކަމަށް އޭނާ ބުންޏެވެ.\nމޯހަން ބުނީ ކުޑަހުވަދޫން ލީގުގައި ކުރިއަށް ބޮޑު ފިޔަވަޅެއް އަޅައިފި ކަމަށާއި މި ބިންގަލުގެ މަތީގައި ރަނގަޅަށް މަސައްކަތްކޮށްފި ނަމަ އެ ޓީމުގެ މުސްތަގުބަލް އުޖާލާ ކަމަށެވެ.\n"އެކަމަކު ތިމަންނަމެން ޕްރިމިއާ ލީގުގައި ކުޅުނޭ ކިޔާފައި ހަމަ އަންނަ އަހަރު ނުކުމެގެން ކާމިޔާބެއް ނުވެދާނެ. ރަނގަޅު ކޯޗަކާ އެކު ރަނގަޅަށް ތައްޔާރުވެގެން ނުކުންނަން ޖެހޭނީ. މި ފަހަރު މި ލިބުނު ތަޖުރިބާ އަކީ އެ ޓީމަށް ވަރަށް މުުހިއްމު އެއްޗަކަށް ވާނެ،" މޯހަން ބުންޏެވެ.\nއޭނާ ބުނީ ލީގުގެ ފުލަށް ދިޔަޔަސް ކުޅުންތެރިން މާޔޫސްނުވާނެ ކަމަށާއި އެކަމަކު މި ފެންވަރުގައި ވާދަކޮށް ލިބުނު ތަޖުރިބާ އާއި ކުރިއެރުމާ އެކު ޔަގީނުން ވެސް ކުޅުންތެރިންނަށް ހިތްވަރު ލިބޭނެ ކަމަށެވެ.\nނިއު ރޭޑިއަންޓަށް 2012 ވަނަ އަހަރުގެ ދިވެހި ލީގާއި ގައުމީ މުބާރާތް ކާމިޔާބުކޮށްދީ އެ އަހަރުގެ ރާއްޖޭގެ އެންމެ މޮޅު ކޯޗުގެ މަގާމް ހޯދި މޯހަން ބޮޑަށް ފެނިފައިވަނީ ގައުމީ ޓީމުގެ ބެންޗުންނެވެ. އެގޮތުން 1997 އިން ފެށިގެން 2008 ވަނަ އަހަރުގެ ނިޔަލަށް ގައުމީ ޓީމުގެ އެސިސްޓަންޓް ކޯޗަކަށް މަސައްކަތްކުރި އެވެ. ރާއްޖޭން 2008 ވަނަ އަހަރުގެ ސާފް ޗެމްޕިއަންޝިޕް ކާމިޔާބުކުރިއިރު އަދި 1997 އާއި 2003 ވަނަ އަހަރުގެ ސާފް ޗެމްޕިއަންޝިޕުގެ ދެ ވަނަ ހޯދިއިރު މޯހަންގެ ހިއްސާ ބޮޑެވެ. އޭނާ ވަނީ ފަހުން ކްލަބް ލެވެލުގައި ވެލެންސިއާ އަށް ވެސް ކޯޗުކޮށްދީފަ އެވެ.\nއިތުރު ލިޔުންތައް މުހައްމަދު ޝިޔާޒު (މޯހަން)


Muzaaharaa Loabi - vNews.mv\nއަންވަރު އިބްރާހީމް 05 April 2018, 08:50\n(03 އޭޕްރީލް 2017 އާ ގުޅޭ)\nގެއަށް އައިސް ފެންވަރާލައިގެން ހަމަޖެހިލީމެވެ. ހިތަށް އަރައިފައިބަމުންދާ ޚިޔާލުތަކާމެދު ވިސްނާލީމެވެ. ހިތަށް ވަމުންދިޔަ ގޮތާއި ހިތްތެޅުނު ވަރުން އުނދަގޫ ވެސް ވިއެވެ. އެއަށްވުރެ ބޮޑަށް ހާސްވީއެވެ. އެކަމަކު ހާސްވާން ޖެހޭ ސަބަބެއް ނެތެވެ. އަހަރެންނަކީ ވެސް އިންސާނެކެވެ. ލޯތްބަކީ ކޮންމެ ހިތަކު ވެސް ޖަހާނެ ވިންދެކެވެ. އެވިންދު އަހަރެންގެ ހިތުގައި ޖަހައިފިކަން އަހަރެންގެ ހިތް ބުންޏެވެ. އެ ހިތުގައި ނިދާފައި އޮތް އެ އިހުސާސް ހޭލައިފިކަން އަހަރެންގެ ހިތް އިޢުލާން ކުރިއެވެ. ފުންނޭވާއެއް ލުމަށްފަހު އަހަރެން ފޯނު ނެގީމެވެ. އަދި ސުނީގެ ނަންބަރަށް ގުޅީމެވެ.\nވާހަކަދެއްކީ ސުނީއެވެ. އެއީ އެފަދަ ފޯނުކޯލެއް އަހަރެން ކުރި ފުރަތަމަ ފަހަރެވެ. އަހަރެންގެ އެ ކެރުމާމެދު ޚުދު އަހަރެންވެސް އަޖައިބުވިއެވެ.\n"މިއީ ނުހާދު. އެގިއްޖެތަ؟" އަހަރެން ސުވާލު ކޮށްލީމެވެ.\n"އެނގިއްޖެ. ކިހިނެއްވީ؟" ސުނީ ސުވާލުކުރީ ހައިރާންވެގެންކަން އަހަރެންނަށް އެނގުނެވެ.\n"އަނެއްކާ ގޯސް ގަޑިއެއްތަ؟" އަހަރެންނަށް އަހައިލެވުނެވެ.\n"ނޫން ގަޑި ގޯހެއް ނޫން. ތިޔަ ގުޅެނީ ރަނގަޅު މީހާއަށްބާ؟" ސުނީ ކުރި ސުވާލުން އަނެއްކާވެސް އަހަރެންނަށް ލިބުނީ އިތުރު ހާސްކަމެވެ.\n"ތިޔައީ ސުނީއެއްނު. އަހަރެން މި ގުޅަނީ ހަމަ ސުނީއަށް. މިރޭ ނަންބަރު ދިނީމާ ހިތަށް އެރީ ގުޅާލާނަމޭ" ސަބަބެއް ދެއްކުމުގެ ގޮތުން އަހަރެން ވާހަކަދެއްކީމެވެ.\n"އޯކޭ. އަހަރެން މި އޮތީ އަޑުއަހަން. ދައްކަން ބޭނުން ވާހަކައެއް ދައްކާ" ސުނީ ހުޅުވާލީ ހީވެސް ނުކުރާ ފުރުޞަތެކެވެ.\n"ކޮބާ ސުނީގެ މަންމަމެން" އަހަރެންނަށް އަހައިލެވުނީ މަންމަ ކޮބައިތޯއެވެ. އެ ސުވާލަށް ދުނީ ޖަހާލީ ހިނިގަނޑެކެވެ.\n"މަންމަ ހޯދަންތަ ތި ގުޅީ. އާދޭ އަވަހަށް މިގެއަށް. މަންމައާ ބައްދަލުކުރާކަށް މާ އުނދަގުލެއް ނުވާނެ" ސުނީ ދިން ޖަވާބުން އަހަރެން ލަދު ގަންނަ ގޮތްވިއެވެ.\n"ނޫން ނޫން. ދެން މަންމަ ވާހަކަ ވެސް އަހާލެވިދާނެއްނު" އަހަރެންގެ ވާހަކަ ނުނިމެނީސް ސުނީ ފެށިއެވެ.\n"ބައްޕަ ވާހަކައެއް ނާހާނަންތަ؟"\n"ބައްޕަ ދޯ... ބަލަ ފިރިހެނުން އަހާނީ އަންހެނުން ވާހަކައެއްނު؟" ސުނީގެ ގާތުން ކުރި ހޯދޭތޯ އަހަރެން ވެސް ސުވާލެއް ކުރީމެވެ.\n"ތިޔައީ ތެދެއް. ފިރިހެނުން ގުޅާނީ އަންހެނުން ހޯދަން. މާނައަކީ ތިޔަ ގުޅީ އަހަރެން ހޯދާށޭތަ؟" ސުނީ ކުރި ސުވާލުން އަހަރެން ފަސްޖެހޭ ގޮތްވިއެވެ. ދުލަށް ބަރުވިހެންވެސް ހީވިއެވެ. ވިސްނާލަން ކުޑަ ވަގުތުކޮޅެއް ނެގުމަށްފަހު އަހަރެން ޖަވާބުދީނެވެ.\n"އަހަރެންނަށް ސުނީ ފެނިއްޖެ. އިތުރަށް ހޯދަން ޖެހެޔެކޭ ހިތެއް ނުބުނެ. ދެން ކީއްކުރަން ހޯދަންވީ؟"\n"ރަނގަޅު. ތި ދިނީ ވަރަށް ސަޅި ޖަވާބެއް. އެހެންވީމާ ހޯދާނެކަމެއް ނެތް." ސުނީ ވާހަކަދައްކަމުން ދިޔައީ އަހަރެންވެސް ވާހަކަދެއްކި މާނަތަކާއެކުއެވެ. ބުނާ ކޮންމެ ޖުމުލައެއްގައި އެތައް މާނައެއް ހިމަނައިގެންނެވެ. އެ ޖާދުވީ ހުނަރުން އަހަރެންގެ ހިތް އިތުރަށް ލެނބިގެން ދިޔައެވެ. އެ އަޑުގެ ރީތި ރާގަށް ނަށަމުން ދިޔަ ބަސްތަކުން ސުނީއަކީ ކާކުކަން އަހަރެންގެ ހިތް ދެނެގަތެވެ. އެރޭ އަހަރެން ނިދީ އެތައް ހުވަފެންތަކެއް ދެކެމުންނެވެ. ހިތުގެ ޗާޓުގައި އެތައް ޚިޔާލެއް ކުރަހަމުންނެވެ.\nހަފުތާއެއްވީ އިރު އަހަރެންނާއި ސުނީގެ ގުޅުން ލޯތްބަށް ބަދަލުވިއެވެ. އެ ލޯބީގައި ދެމީހުން ކުރިއަށް ދާން ވަޢުދުވީމެވެ. އެކަން އާއިލާ މީހުންނަށް ވެސް ހިއްސާކުރީމެވެ.\n"ދެން އަވަހަށް އިންނަންވީ. ލަސްކުރާކަށް މަންމައަކަށްނުފެނޭ" މީހަކާ ރައްޓެހިވި ވާހަކަ ބުނުމުން މަންމަ ފުރަތަމަވެސް ބޭނުންވީ ކައިވެނިކުރުވާށެވެ.\n"އަދި ދުވަސްކޮޅެއް ކޮށްލާފައި. އެކަމަކު މާގިނަ ދުވަހެއް އިރާދަކުރެއްވިއްޔާ ނުވާނެ. ޑިސެންބަރުގައި މިކަން ކުރާނަމޭ ހިތުގައި އޮތީ" އަހަރެންގެ ވިސްނުމުގައި އޮތް ގޮތް މަންމައާ ހިއްސާކުރީމެވެ.\n"މުޒާހަރާއަށް ގޮސްގެންވެސް ކަމެއް ކޮށްފިތާ" ހިނިގަނޑަކާއެކު މަންމަ ބުނެލިއެވެ.\n"މަންމަ ބުނާނެ އަދިވެސް މުޒާހަރާއަށް ނުދާށޭ. ގައިމު ކަމެއްތާ މިކުރެވުނީ؟" އަހަރެންވެސް ޖަހާލީ ހިނިގަނޑެކެވެ. އެއީ ހަގީގަތެވެ. އެލޯބި އަހަރެންނަށް ލިބުމުމުގެ މެދުވެރިއަކީ މުޒާހަރާއެވެ. އެ މުޒާހަރާއަށް ނުދާނަމަ ސުނީ އަހަރެންނާ ދިމާވީސް ހެއްޔެވެ؟ މި ލޯބި އަހަރެންނަށް ހާސިލުވީސް ހެއްޔެވެ؟\nސުނީއާ އެތައް ވާހަކައެއް އަހަރެން ދެއްކީމެވެ. އެންމެ ގިނައިން ދެއްކުނީ މުޒާހަރާގެ ވާހަކެވެ. ލިބޭ އަނިޔާ ތަކުގެ ވާހަކައެވެ. އަންހެނުންނަށް ލިބޭ ގެއްލުންތަކުގެ ވާހަކައެވެ. އެ ވާހަކަތައް ދެއްކުނީ އެފަދަ ގެއްލުމެއް ސުނީއަށް ލިބިދާނެތީއެވެ. އެގޮތް އަހަރެން ބޭނުން ނުވާތީއެވެ. ސުނީގެ ވާހަކަ ތަފާތެވެ. އޭނާ ކޮންމެ މީހަކުވެސް އެކަމުގައި ބައިވެރިވާން ޖެހޭކަމަށެވެ. އެމީހެއްގެ ޒިންމާ އުފުލާނީ އެމީހަކު ކަމަށެވެ. އެއީވެސް ދޮގެއް ނޫނެވެ. އެއީ ކުރިން އަހަރެންވެސް ދެއްކި ވާހަކައެވެ. މުޒާހަރާއަށް ނުކުންނަމުން މަންމަ ގާތުގައި ދެއްކި ބަހަނާއެވެ.\nހަފުތާއެއް ފަހުން އަނެއްކާ ވެސް ބޮޑު މުޒާހަރާއެއް ޖެއްސުމަށް ތައްޔާރުވިއެވެ. މިފަހަރު ދޭތިން އެކައްޗަށެވެ. އެހެން ފަހަރުތަކަށްވުރެ ފޯރި ގަދަކޮށެވެ. ވީ ތައްޔާރީތައް ވެސް ތަފާތެވެ. އަހަރެންނާއި ސުނީ ވެސް އެ ތައްޔާރީ ތަކުގައި ބައިވެރިވީމެވެ. ބައެއް މީހުން އަހަރެންނާ ދިމާ ވެސް ކުރެއެވެ. ސުނީއާ ވެސް ދިމާކުރެއެވެ. އަހަރެން އަޅައެއް ނުލަމެވެ. ސުނީވެސް އަޅައެއް ނުލައެވެ. އެހަރެންނާއި ސުނީގެ ގުޅުން ނޭނގޭ މީހަކު ނެތެވެ. އެހެންވީމާ ސިއްރުން އުޅުމުގެ މާނައެއް ވެސް ނެތެވެ.\nބޮޑު މުޒާހަރާގެ މެދުތެރެއެވެ. އެއްވެ ތިބީ މަޖީދީ މަގުގައެވެ. ދުއްވާ އުޅަނދުތަކުގެ ބަރުގޮން މުޒާހަރާގެ ބައިވެރީންގެ ހަޅޭކުގެ އަޑުން މުޅިތަން ވަނީ ގުގުމާލާފައެވެ. ހަލަބޮލި މަގުތައް އިތުރަށް އޮތީ ތޮއްޖެހިފައެވެ.\nމުޒާހަރާ ރޫޅާލާނެކަން ފުލުން އޮތީ އިޢުލާން ކޮށްފައެވެ. ސަރަހައްދު ދޫކޮށް ދިއުމަށް ފުލުހުން ދިޔައީ ނަސޭހަތްތެރި ވަމުންނެވެ. އެކަމަކު އެ އަޑު އަހާނެ މީހަކު ނެތެވެ. އެ ވާހަކަތަކަށް އިޖާބަދޭތަނެއް ނުފެނެއެވެ. އެންމެ ފަހުން ބާރުގެ ބޭނުން ކުރީއެވެ. ރައިޓްގިޔަރުގައި ތިބި މީހުން ދުއްވައިގަތީއެވެ. މީހުންގެ ގަނޑުގެ ތެރެއަށް ވަދެގަތީއެވެ. ޕެޕަރސްޕްރޭ ޖެހީއެވެ.\nއެއްލި ކަޅިން ފެނުނީ ސުނީގެ ގަޔަށް ޕެޕަރ ސްޕޭޖަހާތަނެވެ. އެ މަންޒަރު ބަލާކަށް ކެތެއް ނުކުރެވުނެވެ. އެ ދިމާއަށް ދުއްވައިގަތީމެވެ. ފުލުސް މީހާގެ ކުރިމައްޗަށް އެރީމެވެ. އެމީހާގެ ގައިގައި ޖެހިގަތީމެވެ. އަދި ފޮޅާވެސް ލީމެވެ. އާދަޔާ ޚިލާފު ހިތްވަރާއެކު މީހުންގަނޑުގެ އަޑުވެސް އިތުރަށް ގަދަވިއެވެ. ފުލުހުންގެ ޙަރަކާތްވެސް އަވަސްވިއެވެ.\nއަހަރެންނަށް ޖެހުނީ ފުލުހުންގެ ބެލުމުގެ ދަށަށް ދާށެވެ. ބިންމަތީ ބާއްވާ ބިޑި އެޅުވުމަށްފަހު އަހަރެން ދަމާފައި ކަހަލަގޮތަކަށް ގެންގޮސް ޖިޕަށް އެރުވިއެވެ. ވީތަދާއި ލިބުނު އަނިޔާގައި އަހަރެންނަށް އިނދެވުނީ ބިތްގެޅިފައެވެ.\nއަހަރެންގެ އަމަލުތަކާމެދު ވިސްނާލެވުނީ ދޫނިދޫއަށް ގެންދިޔަ ފަހުންނެވެ. އެތަނުގައި އިންނަން ޖެހުނީ ކީއްވެކަން އެނގެއެވެ. އެކަމަކު އެގޮތަށް ކަންކުރެވެނީތީ ދެރައެއް ނުވެއެވެ. އެކަމުގެ ތެރެއިން ޖަލަށް ވަންނަން ޖެހުނީތީ ހާހެއްވެސް ނުވެއެވެ.\nއަހަރެން އިންތިޒާރު ކުރީ ސަލާމަތްވާނެ ވަގުތަކަށެވެ. ހީކޮށްގެން ހުރީ ބަންދުގެ މުއްތަދު ޖަހަން ގެންދިއުމުން މިނިވަންވާނެކަމަށެވެ. ނަމަވެސް އެކަންވީ ބިލާހަކަށެވެ. އަހަރެންނަށް ކުރީ ފުލުހުންގެ ވާޖިބަށް ހުރަސް އެޅި ކަމުގެ ދައުވާއެވެ.\nއަހަރެން ހާސްވީ އެހިސާބުންނެވެ. ސަލާމަތް ނުވެދާނެކަމުގެ ބިރުހީވީ ލޯޔަރު ދެއްކި ވާހަކަތަކާއެކުއެވެ. އެންމެ ދެރަވީ މަންމަ ދެއްކި ވާހަކަތަކުންނެވެ. އެއީ މަންމަ ބުނި ވާހަކަތަކެވެ. އެކަމަކު އަހަރެންގެ ފަހަތުގައި އެތައް ބަޔަކު ތިބިކަން މަންމައަށް ފެންނާނައެވެ. އަހަރެންގެ ހައްގުގައި މަންމަ ނޫން ކިތަންމެ ބަޔަކު ތިބިކަން ވެސް މަންމައަށް ގަބޫލުކުރެވުނެވެ. މަންމަގެ ހިތުގައި އެޅީ އަހަރެންގެ ހިތުގައި އަޅަމުން ދިޔަ ވޭނެއެވެ. އެވޭނުން އުފެއްދީ އާ ޢަޒުމެކެވެ. ކުރިލައި ހެދުނީ އާ ގޮފިގަނޑެކެވެ.\nއަހަރެން ކުށް އަހަރެން ގަބޫލުކުރީމެވެ. އެއް މަހާއި ހަ ދުވަހުގެ ޖަލު ހުކުމެއް އަހަރެން ތަންފީޒު ކުރީމެވެ. ވޭނާއި ކެކުޅުމުގައި ދުވަސްތައް ހޭދަކުރީމެވެ.\nމިއަދު އަހަރެންނަކީ މިނިވަނެކެވެ. އަހަރެން މިނިވަންވެގެން މާލެއަށް ގެނެވުނު އިރު އަހަރެންނަށް މަރުހަބާ ކިޔަން އެތައް ބަޔަކު ޖަމާވެފައި ތިއްބެވެ. މަންމައާއި ބައްޕައެވެ. ސުނީއާއި އޭނާގެ ބައްޕައެވެ. ރައްޓެހިންނާއި ޕާޓީ މީހުންނެވެ. ހިތްހަމަ ޖެހުމުގެ ނޭވާއެއް ލެވުނީ އުންމީދު ހަގީގަތަކަށް ހެދޭތީއެވެ. ކައިވެނީގެ ވާހަކަ ސުނީ ދެއްކީތީއެވެ. އޭނާގެ ބައްޕަވެސް އެ ވަހަކަ ބުނީތީއެވެ.\nމިއަދުވެސް އަހަރެން މިހުރީ އެގޮތުގައެވެ. ސުނީއާ އިނީވެސް އެ ޢަޒުމުގައެވެ. ކޮންމެ މުޒާހަރާއަކަށް އަހަރެން ދަމެވެ. ދާނެވެސް މެއެވެ. އެ މުޒާހަރާތަކުން އަހަރެންގެ ލޯބި ދިރުވައިދެއެވެ. އެ ލޯބީގެ ދުވަސްތައް ހަނދާން ކޮށްދެއެވެ. އެ ހިތާމަ އިޝަގަށް ހަދައިދެއެވެ.


ގއ. ކޮލަމާފުށީގައި ބަރނަރެއް ޤާއިމުކޮށް ރަށުފެންވަރުގައި ކުނި މެނޭޖުކުރާނެ ނިޒާމެއް ޤާއިމުކުރުމަށް ބަޔަކާ ޙަވާލުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ ގއ. ކޮލަމާފުށީގައި ބަރނަރެއް ޤާއިމުކޮށް ރަށުފެންވަރުގައި ކުނި މެނޭޖުކުރާނެ ނިޒާމެއް ޤާއިމުކުރުމަށް ބަޔަކާ ޙަވާލުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\nގއ. ކޮލަމާފުށީގައި ބަރނަރެއް ޤާއިމުކޮށް ރަށުފެންވަރުގައި ކުނި މެނޭޖުކުރާނެ ނިޒާމެއް ޤާއިމުކުރުމަށް ބަޔަކާ ޙަވާލުކޮށްފި\nގއ. ކޮލަމާފުށީގައި ބަރނަރެއް ޤާއިމުކޮށް ރަށުފެންވަރުގައި ކުނި މެނޭޖުކުރާނެ ނިޒާމެއް ޤާއިމުކުރުމަށް ބަޔަކާ ޙަވާލުކޮށްފިއެވެ. އެގޮތުން މި މަސައްކަތް ޙަވާލުކޮށްފައިވަނީ އެނަރޖީ މެނޭޖްމަންޓް ސިސްޓަމްސް އާއެވެ. މި މަސައްކަތުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ ޑެޕިއުޓީ މިނިސްޓަރ އަލްފާޟިލް ޢަލީ އާމިރެވެ. އަދި އެނަރޖީ މެނޭޖްމަންޓް ސިސްޓަމްސްގެ ފަރާތުން ސޮއިކުރެއްވީ އެ ކުންފުނީގެ މެނޭޖިންގ ޑިރެކްޓަރ އަހުމަދު އަމީނެވެ.\nމި މަޝްރޫޢުއަކީ ދިވެހި ސަރުކާރުގެ ޕަބްލިކް ސާރވިސް އިންވެސްޓްމަނެޓް ޕްރޮގްރާމް (ޕީ.އެސް.އައި.ޕީ) ބަޖެޓުން ޚަރަދުކޮށްގެން ކުރިއަށްގެންދާ މަޝްރޫޢުއެކެވެ. އަދި މި މަސައްކަތުގެ ޖުމްލަ އަގަކީ 1,134,592.88 (އެއްމިލިއަން އެއްލައްކަ ތިރީސް ހަތަރުހާސް ފަސްސަކޭކަ ނުވަދިހަ ދެރުފިޔާ އަށްޑިހަ އަށްލާރި) ދިވެހި ރުފިޔާއެވެ.


Porn Balan Tha?? Avaha Ekamun Dhuruheli Vey!! - Vaguthu\nބައެއް ގައުމުތަކުގެ ހާލަތު ރަނގަޅު ވެދާނެ ކަމުގެ އުއްމީދު އާވިއިރު އެމެރިކާގެ ހާލަތު އިތުރަށް ގޯސް - 48 މިނެޓް ކުރިން\nއަޅުގަނޑުމެން ދިރިއުޅެމުން މިއަންނަނީ އިސްލާމީ ޤައުމެއްގައެވެ. ތަބާވަމުން މިއަންނަނީ އެއް ދީނަކަށެވެ. އެހެންނަމަވެސް އަޅުގަނޑުމެންގެ ވަށައިގެންމިވާ މާޙައުލަށް ނަޒަރެއް ހިންގާލުމުން ފެންނަނީ މުޅިން ތަފާތު މަންޒަރެކެވެ. އަޅުގަނޑުމެން ގެ ވިސްނުމާއި ފިކުރާއި ގުޅިފައިވާ އިސްލާމް ދީނުގައި ކަނޑައެޅިގެން ހަރާމް ކުރައްވާފައިވާ އެތައް ކަމެއް އަޅުގަނޑުމެންގެ ލޯ ކުރިމަތިން މިދަނީ ފެންނަމުންނެވެ. އަދުގެ ޒުވާނުން ކުށުގެ ވެށީގައި އުދުހެމުން ދަނީއެވެ. އެއްވެސް ޚިޔާލެއް ފިކުރެއް ނެތިއެވެ. އެކަން ރަނގަޅުކުރަން މަސައްކަތް ކުރަންޖެހޭ ފަރާތްތައް ގަދަ ނިދީގައި ތިބިއިރު، އަމިއްލަ ޒިންމާ އަދާކުރަން ގިނަ ބަޔަކު ވަނީ ނުކުޅެދިފައެވެ.\nމި ޤައުމުގައި ހިނގާ އެތައް ނުރަނގަޅު ކަމެއްގެ ފެށުމަކަށް ޔަޤީނުންް ވެސް "ޕޯރން ސައިޓް" ތައް ވާނެކަން ކަށަވަރެވެ. އަޅުގަނޑު މިލިޔުމުގައި ފާހަގަ ކޮށްލާނީ ދިވެހިންގެ ހިތްތަކުން ޕޯރން ސައިޓްތަކަށް ދެވުނު ޝަޢުޤުން، މިޤައުމާއި ދިވެހިންނަށް ދިމާވެފައިވާ މައްސަލަތަކާއި މުސީބާތްތަކަށެވެ. އެގޮތުން އަޅުގަނޑަށް ފާހަގަ ކޮށްލެވޭ މައިގަނޑު4ކަމެއް މި ލިޔުމުގައި ހިމަނާލާނަމެވެ.\n1- އާއިލީ ގުޅުންތައް ހީނަރުވުން.\nޕޯރން ސައިޓުތަކުގައި ވަގުތު ހޭދަކުރުމުން އާއިލީ ގުޅުންތައް މުޅިން ހީނަރުކޮށްލައެވެ. އާއިލާގެ ތެރޭގައި އޮންނަ އެކުވެރިކަމާއި އެއްބައިވަންތަކަން މުޅިން ނެތިގެން ދެއެވެ. މައިވަންތަ ގުޅުމާއި، އަމިއްލަ ދަރިންނާއި، އެއް ލެޔެއް ހިނގާ މާތް ގުޅުންތަކުގައި އޮންނަ ހަޤީޤީ ލޯބި ނެތިގެން ދެއެވެ. މިކަމުގެ ސަބަބުން ބަފައިން އަމިއްލަ ދަރިން ގަޔަށް އަރައި، މައިން ދަރިންނަށް ޖިންސީ އަނިޔާކޮށް، މުޅި އާއިލާގެ ތެރޭގައި ބަދުއަޚުލާޤީ އެތައް މައްސަލަތަކެއް ފެންމަތިވެއެވެ. މި މައްސަލަތަކަކީ މި ޖީލުގައި ވަކި ހިއްޕާލާފައިވާ ބޮޑުތި މައްސަލަތައް ކަމާއި މެދު އެއްވެސް މީހެއް ދެބަހެއް ނުވާނެއެވެ.\n2- ދެވި ހިފުން\nމީ އަދައިގެ ވާހަކައެއް ނޫނެވެ. މީ އިންސާނާ ދުނިޔޭގެ ވާޖިބުތަކުން މުޅިން ހަނދާން ނައްތުވާލާ ކަމެކެވެ. މި ޤައުމުގެ ޒުވާނުންނާއި، 18 އަހަރު ނުވާ ކުޑަ ކުދިންނާއި، ދެބައި އުމުރުގެ މީހުންނުން ފެށިގެން މުސްކުޅިން ވެސް މިފަދަ ބަދުއަޚުލާޤީ ސައިޓުތަކަށް ދެވި ހިފާފައިވާ ކަމަކީ ވަރަށް ހިތާމަކުރަން ޖެހޭކަމެކެވެ. މިކަމުގެ ސަބަބުން ދިވެހިންނަށް ވަގުތުގެ މުހިންމުކަން ނޭނގި، ދުނިޔެވީ ހެއްލުންތަކަށް ގެއްލިގެން ދެއެވެ. ދީނީ ވާޖިބުތައް މަތިން ހަނދާންނެތި އެމީހެއް ދުނިޔެއަށް ފޮނުއްވި ސަބަބު އޮޅިގެން ދެއެވެ.\n3- ޞިއްޙީ މައްސަލަތައް އާންމުވުން.\nމިރާއްޖޭގައި ޅައުމުރުގައި ގިނަގުނަ ޞިއްޙީ މައްސަލަތަކާއި ކުރިމަތިލާން ޖެހުން މިވަނީ އާންމު ކަމަކަށް ވެފައެވެ. ލޮލުގެ މައްސަލަތަކާއި، ޑިޕްރެޝަން ފަދަ ކަންކަމަކީ ޒުވާނުންގެ މެދުގައި މިހާރު ގިނަވަމުން އަންނަ ޞިއްޙީ މައްސަލަތަކެވެ. ޕޯރން ސައިޓުތައް ބެލުމަކީ މީހާ އެކަނިވެރި ކަމަށް ލޯބި ކުރުވާ ކަމެކެވެ. އެހެންމީހުންނާއި ގުޅުން ހީނަރުކޮށް އެކަނިވެރިކަމަށް މީހާގެ ޟަމީރު ހުށައަޅާ ކަމެކެވެ. މިކަމުގެ ސަބަބުން ސިކުނޑީގެ މައްސަލަތަކާއި ކުރިމަތިލާން ޖެހެއެވެ. ބައެއް ވަގުތު ތަކުގައި ދުނިޔެ މަތިން ފޫހިވެ، މީހާގެ އަމިއްލަ ޟަމީރު ދެކެ ރުޅި އިސްކުރެވޭ ހާލަތުވެސް އާދެއެވެ. މިކަންކަން މިގޮތަށް ވުމުން އަމިއްލައަށް މަރުވުން ފަދަ ބޮޑެތި ފާފަތަކަށް ބިރެއް ނެތި އަރައިގަނެވެއެވެ.\n4- ޒިނޭ ކުރުން ގިނަވެ، ފާޙިޝް އަމަލުތަކުން ޤައުމު ހަލާކުވުން.\nޕޯރން ސައިޓު ތަކަކީ ސީދާ ގޮތުން ޒިނޭއަށް ހުޅުވިފައިވާ ދޮރެކެވެ. މިދޮރުން މި ޤައުމުގެ އެތައް ބަޔަކު މިވަނީ ވަދެ، ޒިނޭފަދަ ބޮޑުވެގެން ވާ ފާފަ ތަކަށް ޖެހިލުމެއް ނެތި އަރައިގެންފައެވެ. އުމުރުން 18 އަހަރު ވާއިރު އިއްފަތްތެރި، ބިކުރުވެރި ކުއްޖެއް ހޯދުން ވަނީ ނާދިރު ކަމަކަށް ވެފައެވެ. މިއީ ވަރަށް ބިރުވެރި، ވަރަށް ސީރިއަސް ވާހަކައެކެވެ. މިކަމުގެ ސަބަބުން އަޅަގަނޑުމެންގެ މައްޗަށް އާންމު ވެގެން ވާ ކޯފާއެއް ވެސް އަތުވެދާނެއެވެ. ޒިނޭ ކުރުން ގިނަ ތަނެއްގައި އެތައް ގިނަގުނަ ނުރައްކާތެރި ބަލިތައް ވެސް އާންމު ވެގެން ދާނެއެވެ.\nދިވެހީންނޭވެ!! މި ލިޔުމުގައި އެންމެ4ކަމެއް ހިމެނި ކަމުގައި ވިޔަސް، ޕޯރން ސައިޓުތަކަށް ތިބާއަށް ލޯބި ދެވި، އެ ސައިޓުތަކަށް ތިބާގެ ނަފްސު ދެވިއްޖެނަމަ މުޅި ތިބާގެ ޙަޔާތް ހަލާކުވެ ނެތިގެން ދާނެއެވެ. ހަވާ ނަފްސުގެ އެދުންތަކަށް ހެއްލިގެން ނުދާށެވެ. ތިބާގެ އަމިއްލަ ޙަޔާތް މިފަދަ ނުބައި ދޮރަކުން ވަދެ ތިބާއަށް ލިބެން އޮތް ދާއިމީ އުފާތައް ގެއްލުވާ ނުލާށެވެ.\nދިވެހިންތަކެއް މާސްކު ބަހާ ވީޑިއޯ އަށް ބޮޑު ސަމާލުކަމެއް!\nމިއީ ކާނިވާ ސަރަހައްދު މޫދުގައި އޮތް ވެލައެއް ސަލާމަތް ކުރި ތިން ޒުވާނުން!\nފެބުރުއަރީ 15, 2020 20:56\nވަރައް ރަނގަޅު ލިޔުމެއް.\nފެބުރުއަރީ 15, 2020 21:04\nރާއްޖެ މީހުނަށް ޕޯރން ސައިޓް ތަކަށް ނުވަދެވޭ ފަދަ ގޮތެއްވެސް ހަދަން އެބަ ޖެހޭ. އެފަދަ ސައިޓް ތަށް ހިންގާމީހުންގެ މޮޅު ރޭވުމެއް އެއީ ހާއްސަކޮށް މުސްލިމު ގައުމުތަކުގެ މީހުންނަށް ފަސޭހައިން ވަދެވޭހެން ހެދުން. އެމީހުން ބޭނުންވަނީ އެމީހުންނާއެކު މުސްލިމުން ވެސް އެފަދަ ކަންތައްތަކުގެ އަވާގަ ޖެހުން. އެމީހުންގެ ވިއުސއ ގިނަކޮށް ގިނަ ލާރިކާން ބޭނުންވާ ހައްދުފަހަނަ އަޅާފަ ތިބި ހަޔާތްކުޑަ ބައެއް!\nފެބުރުއަރީ 15, 2020 22:48\nތީ ވާނެ ކަމެއް ނޫން..\nއިންޓަނެޓު ގެ ޚިދުމަތް ދެނީ ރާއްޖޭގަ2ތިން ކުންފުންޏަކުން ހަމަރަގަޅަށް މިކަން އެނގިތިބެ އެކަމާ އަޅާނުލަނީ ހަމަލީބޭ ފައިދާބޮޑުކަމުން އަމިއްލަޔަށް ސަލާމަތް ކަން ހޯދަން ޖެހޭ ދުވަސް ވަރެއްމީ. ކޮރޯނާ ވައިރަސް އަށްވުރެ ހަގީގަތުގައި ނުރަކާތެރި ވަބާެއެއްމީ އިބްރާހީމް ޒިހުނީ ވެސް ބުނެވޭނީ ވަކިވަރަކަށް ތިވަރު ކުރި ކަމަށްޓަކާ ށުކުރު ކުރަން މީ އެންމެން ދަންނަ ކަމެއް އެކަމަކު ލޯމަރައިގެން ތިބެނީ ކޮންކަމަކާ ބިރުންބާ! މާތްﷲގެ ކޯފާޔަށް އިންތިޒާރުކުރަނީބާ/ މާތްﷲ ރަހުމަތް ލެއްވިމީހަކުމެނުވީ ސަލާމަތެއްނުވާނެ އަޅަމެންގެ ފާފަ ފުއްސަވާދޭވެ! އާމީން1\nފެބުރުއަރީ 15, 2020 21:06\nފެބުރުއަރީ 15, 2020 21:18\nވ ރަންގަޅު ވާހަކައެއް. ބަލާފަ އަމިއްލައަށް އެދުންފުއްދަނީ.\nފެބުރުއަރީ 15, 2020 21:24\nވަރަށް ބަރާބަރު ލިއުމެއް\nފެބުރުއަރީ 15, 2020 21:31\nޢޭ އަގީދާ ވަރުގަދަ ކުރުމަށް ޕްރޮފެޝަނަލް ކޮށް އިސްލާމް ދީން އުގަންނައިދޭނެ ޓީޗަރުން އިސްނަގައި ބަލަ ފޮނި ކެނޑުމަކުން މައްސަލަ ހައްލެއްނުކުރެވޭނެ އިސްކޫލް ތަކުގައި އިސްލާމް ކިޔަވާދެނީ ކަމަށް ގާބިލް މީހުނެއް ނޫން\nފެބުރުއަރީ 15, 2020 23:07\nކިތަންމެ ޤާބިލަސް ކިޔަވާ ދެވޭނީ ފޮތުގައި އޮތް އެއްޗެއް. ހިތަށްއެރި ހާ އެއްޗެއް ކިޔަވައެއް ނުދެވޭނެ. ކޮންމެސް ކަމަކު ސިލަބަސް ހަދާފަ އޮންނަނީ. ބަދަލު ކުރަންޏާ ކުރަން ޖެ ހޭނީ ސިލަބަސް. ހޮޅިވާ ހަކަ ނުދައްކާ.\nސިލަބަހުގައި ، ފޮތުގައި ލިޔެފައިވާ އެއްޗަކަށްވުރެ އިތުރު އެއްޗެއް ބުނެދިނުމަކީ މަނާކަމެއްތޯ؟ ނޫނީ ހަރާމްކަމެއްތޯ؟\nއަޅަމެންގެ ވެރި الله މި ނުބާ އަމަލުން އަޅަމެން ސަލާމަތް ކޮށްދެއްވާންދޭވެ އާމީން.\nފެބުރުއަރީ 15, 2020 22:03\nޕޯން ސައިޓްތައް ބޮލޮކް ކުރަން މުޒާހަރާ ކުރަންވީ..\nފެބުރުއަރީ 15, 2020 22:09\nޕޯންބެލުން ނެއްތޭނީ އެކަމަށް މީހުން ހޭލުންތެރިކޮށްގެން. ހާއްސަކޮށް ފުރާ އުމުރުގެ ކުދިންނަށް މިއެއްޗެހި ބެލުމުގެ ގެއްލުން ވިސްނުވައިދީގެން. ޝަހުވާނީ އެދުން ގަދަވަންޏާ މައިންބަފައިން އެބަޖެހޭ ކުއްޖާލައްވާ ރޯދަހިފުވަން ދަސްކޮށްދޭން. މައިންބަފައިން އެބަޖެހޭ ކުދިން ކުރާކަންތައް ދެނެގަނެ އެކަންތައް ހުއްޓުވަން. އިންޓަނެޓް ދޫކުރާ ފަރާތްތަކަށް މިކަމެއް ނުހުއްޓުވޭނެ. ހުއްޓުވޭނެ ހަމައެކަނި ގޮތަކީ މުޅި އިންޓަނެޓު އެއްކޮށް ބްލޮކުކުރުން. ވަކި ވަކި ސައިޓުތައް ބުލޮކު ކުރުމުންވެސް ވީޕީއެން ބޭނުންކޮށްގެން ވަދެވޭނެ. ޒުވާނުންނާއި ފުރާއުމުރުގެ ކުދިންނަށް ވިސްނުވައިދީ ހޭލުންތެރިކޮށް ދީނަށް ލޯބިޖައްސައި އީމާންތެރިކަން ވަރުގަދަކުރުމަށް ދަރުސްތައް ދީގޭން ނޫނީ މިކަމެއް ނުވާނެ.\nދިރާގާއި އުރީދޫ އަދި ދިވެހި ސަރުކާރުން ރާއްޖެއައް ބުރޯޑު ބޭންޑުކޮއް ޕޯރން ބެލޭނޭހެން ދޫކޮއްފައި ހުރިހައިދުވަހަކު މިތާގަ ޕޯން ބަލާ އަންހެނުންނާއި ފިރިހެނުންނާއި ކުދީން ތިބޭނެ.\nއެއީ ބައެއްގެ ބޮޑުވިޔަފާރިއަކައް މުޅިމުޖުތަމައު ފަނާކޮއްލަނީ ގަސްތުގައި އެގިތިބެ މިގައުމުގެ ހުރިހާސަރުކާރެއްގެ ތެރެއިން ހިންގާކަމެއް ފޯނުގެ ހިދުމަތްދޭ ދެ ކުންފުނިން ބޮޑު ފައިދާއެއް އެނަގަނީ ތިބުނާސައިޓް ތަކައް ދިވެހިން ވާވައްދުވައިގެން ބޭނުންނަމަ ވަގުތުން ބުލޮކްކޮއްބަލަ ، އެއްވެސް ދީނީ ޖަމިއްޔާ ޖަމާއަތެއް މިވާހަކަދައްކާލެވޭވަރު ބައެއްނެތޭ ހައްތާވެސް ދީނާގައުމު\nފެބުރުއަރީ 15, 2020 23:00\nދުވަހަކު ވެސް ދިރާގުންނާ އުރީދޫއަކުން ޕޯން ސައިޓުތަކެއް ބޮލޮކެއް ނުކުރާނެ. ސަބަބަކީ އިންޓަނެޓް ގިނައިން މީހުން ބޭނުން ކުރަނީ ޕޯން ސައިޓް ތަކައް ވަންނާން. ގިނަ މީހުން ޕޯން ބެލި ވަރަކަށް. ދިރާގާ އުރީދޫއަށް ފައިދާ ވަނީ. ދިރާގާ އުރީދޫއަށް ވެސް އެގޭ ހަގީގަތެއް މީ.\nފެބުރުއަރީ 16, 2020 00:27\nވަރަށް ފަސޭހަ ކަމެއް.. ސަރުކާރުން މި ސައިޓްތަކަށް ނުވަދެވޭ ގޮތް ހެދީމަ އެނިމުނީ...\nފެބުރުއަރީ 16, 2020 08:40\nކޭޑީއަށް ފަސޭހަ އަކަސް ސަރުކާރަށް އެންމެ އުނދަކޫ ކަމަކީ ތިޔަސައިޓް ތައް ބަންދުކުރުން. ތިޔަ ސައިޓްތައް ބަންދު ކުރުމުން އެންމެ ކަންބޮޑުވާނީ މަޖިލިސް މެމްބަރުން. އެހެންވީމާ ސަރުކާރުން ތިކަމެއް ނުކުރާނެ. އަމުދުން މިސަރުކާރުން ނުކުރާނެ.\nފެބުރުއަރީ 16, 2020 02:51\nނުބެލޭގޮތް ހަދާބަލަ. މަށަށްވެސް ނުބެލޭނެ އޭރުން\nފެބުރުއަރީ 16, 2020 08:31\nސަރުކާރުގެ ނަޒަރުގަ ދިރާގު އުރީދޫ އިން ބުރޯޑުބޭންޑުކޮއް ފެންނާނީ އިސްލާމީ ޕޯންއަށް ވާތީދޯ ނުހުއްޓުވަނީ..\nފެބުރުއަރީ 16, 2020 09:06\nފެބުރުއަރީ 16, 2020 09:46\nޔާމިނު ނުކުރި ކަމެއް އިބޫ ސާލިހު ކުރާނެތަ؟ ޒުވާނުންނަށް އުޅެވޭނެތަ މިއާ ނުލާ؟\nފެބުރުއަރީ 16, 2020 10:24\nތި ލިޔުންވީ ޕޯން ސައިޓުތަކަށް ސިއްރުވެރިކަމާއެކު ވަންނާނެ ގޮތް ބުނެދިން ލިޔުމަކަށެވެ.\nފެބުރުއަރީ 16, 2020 10:40\nވަރަށް ހެޔޮ ވަހަކައެ..ހިތާމަހުރި..!😥\nފެބުރުއަރީ 20, 2020 19:07\nއިންޓާރ ނެޓްގެ ޚިދުމަތް ފޯރުކޮށްދޭ ހުރިހާ ފަރާތްތަކަށް މިފަދަ ސައިޓުތަށް ނުހުޅޫވޭނޭހެން ހެދުމަށް ނަސޭހަތްތެރިވަން. ސަރުކާރާއި ގުޅިގެން މިކަން އަވަސްކޮށްދެއްވާ. ކިތަންމެ ބެލެނިވެރިއެއް ޝުކުރުވެރިވާނެ.\nފެބުރުއަރީ 21, 2020 18:46\nކަލެއަކަށް އަސްލު ނޭނގޭ މެސެޖެއް ދޭކަށް މިލިޔުން ކިޔާފަ ކަލޭގެ ލިޔުންތައް ނުކިޔަން ނިންމައިފިން\nމާޗް 3, 2020 06:21\nކަމާބެހޭ ފަރާތުގެ ޒިންމާ ހިމެނިނަމަ ވަރަށް ފުރިހމަ ވާނެ. ސައިޓް ތަކެކީ އައެސްޕީއަށް ބްލޮކް ކުރެވޭ ވަރުކަމެކެވެ. ސައިންސް އެންޑް ޓެކްނޮލޮޖީއިން ބޮލޮކް ކުރަން މުއްދަތެއް ދީ ނުކޮއްފިނަމަ ބިލިއަނުން ޖޫރިމަނާ ކުރަންވީ. ކީއްކުރާނީ ޑޭޓާވިއްކައިގެން ލިބޭ ޖއެސްޓީއައި ދެން އެކަމުން ލިބޭ ޓެކްސް ފައިސާ މަދުވެދާނެތީ އެހާފަސޭހައިން މި ސައިޓްތަކަށް އެކްސެސް ވެވޭގޮތަށް މިހާ ދުވަހު ފިޔަވަޅު ނޭޅި މިއޮތީ. އެއްވެސް ސަރުކާރަކު އިހްލާސްތެރި ކަމެއްނެތް.


Maai Allah ah biruvehi vaanama faafa thah fennanee bodu faru badha ehgothuga މާތް ﷲ އަށް ބިރުވެތިވާނަމަ ކޮންމެ ފާފައެއް ފެންނާނީ ބޮޑު ފަރުބަދައެއްގެ ގޮތުގައި – Ilm Maai Allah ah biruvehi vaanama faafa thah fennanee bodu faru badha ehgothuga\nމާތް ﷲ އަށް ބިރުވެތިވާނަމަ ކޮންމެ ފާފައެއް ފެންނާނީ ބޮޑު ފަރުބަދައެއްގެ ގޮތުގައި\nމާތް ﷲ އަށް ބިރުވެތިވާ މުސްލިމުންނަށް ކޮންމެ ފާފައެއްވެސް ފެންނާނީ ފަރުބަދައެއްހައި ބޮޑުކޮށެވެ. އެފަރުބަދަ ތިމާ ޗިސްޗިސް ކޮށްލައިފާނެތީ ބިރުގަންނާނެއެވެ. ނަމަވެސް މާތް ﷲ އަށް ބިރުވެތި ނުވާ މީހުންނަށް ފާފަތައް ފެންނާނީ ކުނަ މެއްސެއްގެ ގޮތުގައި ޤަބޫލުކުރާނީ ކުނަމެހި ފައިސައިލެވޭހައި ފަސޭހައިން ފާފައިން ވެސް ސަލާމަތްވެވޭނެ ކަމަށެވެ. މާތް ﷲ މީސްތަކުންނަށް ތަފާތު މުޞިބާތްތައް ކުރިމަތިކުރައްވަވައެވެ. ބުއްދިވެރިންނަކީ މުޞިބާތްތައް ކުރިމަތިވުމުގެ ކުރިން އެކަންކަމުން ސަލާމަތްވުމަށް މަސައްކަތްކުރާމީހާއެވެ.\nކޮންމެ އިންސާނަކީ ވެސް ކުށެއް ކުރެވިދާނެ މީހެކެވެ. އެ ހާލަތުގައި އޮތީ ތައުބާވުމެވެ. ފާފަ ފުއްސެވުމަށް އެދި މާތް ﷲ ގެ ޙަޟްރަތުގައި ދަންނަވައި އާދޭސްކުރުމެވެ. ހަމައެއާއިއެކު ކުރެވިދާނެ އިތުރު ކަމެއްވެސް އެބައޮތެވެ. ތައުބާވުމަށްފަހު ހެޔޮ އަމަލުތައް ކުރުން ގިނަ ކުރާށެވެ. އެހެނީ ހެޔޮ އަމަލުތަކަކީ ފާފަތައް ފޮހެލައިދޭ ކަމެކެވެ.\nއަޅުގަނޑުމެންގެ ތެރެއިން ބައެއް މީހުންނަށް މިކަންކަން ރަނގަޅަކަށް ނުއެނގެއެވެ. ނަތީޖާއަކަށްވެގެންދަނީ ތައުބާ ވުމަށް ފަސްޖެހުމެވެ. ހެޔޮ އަމަލުތައް ކުރަން ދޭންޖެހޭ ސަމާލުކަން ނުދިނުމެވެ. ބައެއް މީހުންނަށް ހީވަނީ ތައުބާވުމާއި ހެޔޮ އަމަލުތައް އިތުރުކުރުމަކީ ވަކި އުމުރެއްގައި ކުރަންޖެހޭ ކަމެއް ކަމަށެވެ. އެ އުމުރު އައުމުގެ ކުރިން ތިމާ މަރުވެދާނެ ކަމާއިމެދަކު ނުވިސްނައެވެ. ދުނިޔޭގައި ހުރި ނަމަވެސް ބަލިކަށިވެދާނެ ކަމާއިމެދަކު ނުވިސްނައެވެ. ތިމާގެ ހަޔާތުގެ ދުވަސްތައް ހޭދަކުރަންޖެހޭނީ ކޮންފަދަ ގޮތަކަށްކަން އެނގެނީ ކާކަށް ހެއްޔެވެ؟


Hiley mathee thauleemu ungenumuge vaudhu, aneh Husnuvaa Aasandhaah baa?\nގައުމީ ޔުނިވަސިޓީ: ހިލޭ މަތި ތައުލީމް ދިނުމުގެ ސިޔާސަތު ހަރުދަނާވާން ޖެހޭ--\n11 ފެބްރުއަރީ 20194ކޮމެންޓް\nހިލޭ މަތީ ތަޢުލީމު އުނގެނުމުގެ ވަޢުދު ވެގެންދާނީ އަނެއް ހުސްނުވާ އާސަންދައަށް ބާ؟\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހުގެ ސަރުކާރުން 100 ދުވަހުގެ ތެރޭގައި ފުއްދުމަށް ކަނޑައަޅުއްވާފައިވާ މުހިއްމު ވަޢުދުތަކުގެ ތެރެއިން ޑިގްރީއާ ހަމައަށް ހިލޭ މަތީ ތަޢުލީމު ހާސިލްކުރެވޭނެ ގޮތް ފަހިކޮށްދިނުމަކީ އާއްމު ރައްޔިތުން، އަދި ވަކީން ހާއްސަކޮށް ކިޔަވާ އުމުރުފުރައިގެ ރައްޔިތުން އެކަމަކަށްޓަކައި ވަރަށް ބޮޑަށް އެދި އެދި ހުރި ކަމެކެވެ.\nގިނަ ބައެއްގެ ތުންތުންމަތިން މިއަދު ދެކެވޭ އެއް ވާހަކައަކީ މި ވައުދު އިއުލާނުކުރާނީ ކޮންއިރަކު ބާވައެވެ. މި ވައުދު ވާނީ ހުސްނުވާ އާސަންދަ ފަދަ ވަޢުދަކަށް ބާވައެވެ. ކޮލެޖް އަދި ޔުނިވަރސިޓީތަކުގެ ޖަނަވަރީ އިންޓޭކް ހުޅުވި ކިޔެވުން ފެށެންވީއިރަށްވެސް މި ވައުދު ނުފުދި އޮތުމަކީ ހިލޭ ކިޔެވުމުގެ ފުރުސަތަށް ބަލަބަލައި ތިބި އެތައް ބަޔަކަށް މާޔޫސްކަން ގެނުވާނެ ކަމެއްކަން ޔަގީނެވެ.\nގުޅިފައިވާ ސަރުކާރުގެ މެނިފެސްޓޯގައި ބަޔާންކޮށްފައިވާގޮތުން "ދުރުންދޭ ތައުލީމުގެ ފުރުސަތު ފުޅާކޮށް، ކޮންމެ ރަށެއްގައި ހުރެގެންވެސް ޑިގްރީއާ ހަމައަށް ކިޔެވުމުގެ ފުރުސަތު ކޮންމެ ދަރިވަރަކަށާއި، ކިޔަވާން ބޭނުން ކޮންމެ ޢުމުރު ފުރައެއްގެ ކޮންމެ ދިވެހި ރައްޔިތަކަށް ފަހިކޮށްދެވޭނެއެވެ." މިސްޓޭޓްމަންޓުން ފާހަގަކުރެވޭ އެއްކަމަކީ އެއްވެސް ދިވެހި ރައްޔިތަކު ބާކީ ކުރުމުއް ނެތި ކޮންމެ ރަށެއްގައި ހުރެގެން ޑިގްރީއާ ހަމައަށް ކިޔެވުމުގެ ފުރުސަތު ލިބޭނެކަމެވެ. ވީމާ، މި ސިޔާސަތުގެ ދަށުން ހިލޭ ކިޔެވުމުގެ ފުރުސަތަށް ބަލަބަލައި ތިބި ފަރާތްތަކަށް މިއީ ލިބިގެންދާ ވަރަށް ބޮޑު އުއްމީދެކެވެ.\nމިއާ ވިދިގެން މެނިފެސްޓޯގައި ބަޔާންކޮށްފައިވަނީ "ހުރިހާ ދިވެހީންނަށް މަތީ ތަޢުލީމު ލިބިދިނުމަކީ ގުޅިފައިވާ ސިޔާސީ ޕާޓީތަކުގެ ސިޔާސަތެވެ. މިކަމަށްޓަކައި ފުދުންތެރިކަން ކުޑަ އާއިލާތަކުގެ ކުދިންނަށް ހިލޭ މަތީ ތަޢުލީމު ފޯރުވައިދެވޭނެއެވެ." މި ސްޓޭޓްމަންޓުން ފާހަގަކުރެވޭ ކަމަކީ ފުދުންތެރިކަން ކުޑަ އާއިލާތަކަށް ހާއްސަ އިސްކަމެއް މި ސިޔާސަތުގެ ދަށުން ލިބިގެން ދާނެކަމެކެވެ. އެޑިއުކޭޝަންގެ ތަފާސް ހިސާބުތަކަށް ބަލާއިރު ރާއްޖޭގައި އޯލެވެލް ނިންމާ އޭލެވެލްގައި ބައިވެރިވަނީ 31 އިންސައްތަ ދަރިވަރުންނެވެ. ވީމާ، 69 އިންސައްތަ ދަރިވަރުންނަކީ އޭލެވެލްގައި ބައިވެރިވެވޭނެ މިންވަރަށް ފާސްނުވާ ނުވަތަ އެހެނިހެން ސަބަބުތަކަށްޓަކައި ނަމަވެސް އޭލެވެލްގައި ބައިވެރިނުވާ ދަރިވަރުންނެވެ. މިއީ ހަމައެކަނި އޯލެވެލްގައި ބައިވެރިވާ މިންވަރުގެ ތެރެއިންނެވެ. އަދި މިއަށްވުރެ ދަށުގެ ލެވެލްތަކުން ކިޔެވުން ހުއްޓާލާ ދަރިވަރުން މީގެ ތެރޭގައި ނުހިމެނެއެވެ.\nއޯލެވެލްގެ ފަސް މާއްދާއިން ފާސްވެގެން އޭލެވެލްގައި ބައިވެރިވާ ދަރިވަރުންގެ ތެރެއިން ގިނަ ދަރިވަރުންނަކީ ޕްރައިވެޓް ޓިއުޝަން ފަދަ ކިޔެވުމުގެ އިތުރު އެހީ ލިބިގެން ބައިވެރިވާ ކުދިންނެވެ. އެހެންކަމަށްވާނަމަ، މި ދަރިވަރުންނަކީ ކޮންމެވެސް މިންވަރަކަށް މާލީ ތަނަވަސްކަން ލިބިފައިވާ ދަރިވަރުންނަށްވުމަކީވެސް އެކަށީގެންވާކަމެކެވެ. ވީމާ، މި ސިޔާސަތުގެ ތެރެއިން އެއްމެ މުހިއްމު ސަމާލުކަމެއް ލިބިދޭންޖެހޭ އެއްބަޔަކީ އޯލެވެލް ނިންމާ އޭލެވެލްއަށް ކިޔެވޭނެ ފުރުސަތު ނެތި ނުވަތަ އެހެނިހެން ގޮތްގޮތުންވެސް މަތީ ތައުލީމު ހާސިލުކުރުމަށް ގޮންޖެހުންތައް ދިމާވެފައިވާ ފަރާތްތަކެވެ.\nސަތޭކަ ދުވަހުގެ ތެރޭގައި ކުރުމަށް ކަނޑައަޅާފައިވާ އަނެއް ކަމަކީ މޯލްޑިވްސް ކޮލިފިކޭޝަންސް އޮތޯރިޓީއަށް ބޭނުންވާ ގާނޫނީ ބާރުދޭނެ ގާނޫނެއް ޑްރާފްޓް ކުރުމެވެ. ހިލޭ މަތީ ތަޢުލީމުދިނުމުގެ ސިޔާސަތު ތަންފީޒުކުރުމުގައި އެއްމެ ސަމާލުކަން ދޭންޖެހޭ އެއް ކަމަކީ ހަމަ ޔަގީނުންވެސް މަތީ ތައުލީމުގެ ފެންވަރު އެކަށައެޅުންކަމުގައި ނޫނީ ނުވާނެއެވެ. އެކި ނަންނަމުގެ ސްޓަޑީ މޯޑްތަކާއި، މިންގަނޑެއް ނެތް ފުލްޓައިމް އަދި ޕާޓްޓްއިމް ކިޔެވުމަކީ މުޅި ރާއްޖޭގައިވެސް އެންމެން ދައްކާ އެއްވާހަކައެވެ. މިއާ ވިދިގެން ދެކެވޭ އަނެއް ވާހަކައަކީ ފެންވަރު ދަށް ކޯސްތަކުގެ ވާހަކައާއި، ވަޒީފާގެ ބާޒާރަށް ބޭނުމެއް ނުހިފޭ އެތައް ހާސް ކުދިންނެއް ގްރެޖުއޭޓް ކުރާ ވާހަކައެވެ.\nމަތީ ތަޢުލީމުގެ ހިލޭ ފުރުސަތު ދިނުމުގައި މި ގޮންޖެހުންތަކަށް ވިސްނާ މިކަމާއި ގުޅުންހުރި މިންގަނޑުތަށް އެކަށައަޅާ މި މިންގަނޑުތަކާއި އެއްގޮތްވާގޮތުގެ މަތީން ސިޔާސަތުތައް ތަންފީޒުކުރުމަކީ މުހިއްމުކަމެކެވެ. އަދި ވަކީން ހާއްސަކޮށް ގަޢުމަށް ބޭނުންތެރި ދާއިރާތަކުން ކިޔެވުމުގެ ފުރުސަތުތައް ފުޅާކޮށް، ކިޔަވާ ދަރިވަރުންގެ ކިބައިގައި ބޭނުންވާ ހުނަރާއި މައުލޫމާތު އެދާއިރާއަކުން ލިބިފައިވާކަން ކަށަވަރުކުރުމަކީ ހަމަ އެހާމެ މުހިއްމުކަމެކެވެ. ހުސްނުވާ އާސަންދައަށް ދިމާވީހެން އާސަންދައިގެ ބޭނުން އެއްމެބޮޑަށް ބޭނުންވާ ފަރާތްތަކާއި ބޭނުންވާ ހިނދު އޭގެ ބޭނުން ނުލިބި، ބޭނުންނުވާ ފަރާތްތަކާއި، ނާޖާއިޒު ފައިދާ ނަގާ ފަރާތްތަކަށް އޭގެ ބޭނުންހިފޭނޭހެން އޮތްއޮތުމަކީ ސިޔާސަތުގެ އެކުލަވާލުމާއި ތަންފީޒުކުރުމުގައި ހުރި ދޯހަޅިކަމެކެވެ. މިހެން ހިލޭ މަތީ ތައުލީމު ފޯރުކޮށްނުދެއްވައިފިއްޔާ ސަރުކާރަށް ސާބަހެވެ.\nރައީސް ޞާލިޙް ތައުލީމް ސަރުކާރު\nރަށުގައި އޯލެވެލްހަދައި6ޔޫ ލިބުނު މީހާ ވިލާއަށްވަދެ އޮނަރސް ޑިގްރީ ހިފައިގެން އައިސް ކިޔަވައިދޭން ތިބީމާ މި ސިސްޓަމްގެ ފެންވަރު އޮތްމިންވަރު ވަރަށް ސާފް. މިބުނާ ޓީޗަރު ކިޔަވައިދޭން ނުކުމެ އޯލެވެލްގައި ބައިވެރިކުރުވި ކުދިންތެރެއިން ފާސްވީ އެންމެ 15% ދެންމިތިބީ ރަށުގައި ތިބެގެން ކުރުނބާ ކޯސް ހަދައި ޔާމީން ސަރުކާރުން ޑިޕްލޮމާ ސެޓްފިކެޓް ބަހައިލީމާ ސެޓްފިކެޓް ލިބުން ބައެއް\nހިލޭ ޑިގްރީއާއިހަމައަށް ކިޔެވޭކަމަށް ބަޔާންކޮށް އެކި ވައުދުތައްވަމުންދާއިރު ވިސްނާލަންޖެހޭ ދެތިންކަމެއް ފާހަގަ ކޮށްލާނަމެވެ.\n- ޕްރީ ސްކޫލް އެޑިއުކޭޝަނުން ފެށިގެން ސެކަންޑްރީ އެޑިއުކޭޝަނާއި ހަމައަށް ޕްރައިވެޓް ސްކޫލެއްގައި ކިޔަވާ ދަރިވަރަކަށް ސަރުކާރުގެ އެއްވެސް އެހީތެރިކަމެއް ނުލިބެއެވެ. މިގޮތުން ދިވެހި، އިސްލާމް އަދި އަރަބި ފޮތް ވެސް ވިއްކަމުންދަނީ ފޮތުގައި އަގުކަމަށް ލިޔެފައި އޮންނަ ޢަދަދަށްވުރެ އެތަށް ގުނައެއް ބޮޑުކޮށް ދަޢުލަތުން (ޓެކްސް ފައިސާއިން) ޚަރަދުކުރާ އިދާރާއެއްކަމަށްވާ ދިވެހި ބަހުގެ އެކަޑަމީންނެވެ. ނަމަވެސް، ހައިސެކަންޑަރީންއަށް މިހާރުވެސް ޕްރައިވެޓް ސްކޫލްތަކުގެ ދަރިވަރުންނަށް ފީދައްކަނީ ސަރުކާރުންނެވެ. މީގެއިތުރުން ފުރަތަމަ ޑިގްރީއާއި ހަމައަށް ހިލޭ ޕްރައިވެޓް ތަންތަނުން ކިޔެވޭގޮތް ހެދުމުން، ޕްރައިމަރީ އަދި ސެކަންޑަރީ އަށްވުރެ ހަޔަރ ސެކަންޑަރީއާއި މުހިންމުހެން ހީވެއެެވެ. ނަމަވެސް ހަގީގަތަކީ ސިޔާސަތު ބައްޓަން ކުރަން ތިބި ފަރާތްތަކަކީ ހަޔަރ ސެކަންޑަރީއާއި، އޭގެ މަތީ ލެވަލްގެ ތަޢުލީމް ފޯރުކޮށްދޭ މަރުކަޒުތައް ހިންގާ ފަރާތްތަކެވެ.\nދަރުކާރުގެ ސިޔާސަތުތަކުގެ ތެރެއިން "ޚިޔާނަތް"ތެރިވުން ހުއްޓާލުމަށް ގޮވާލަމެވެ.\nޢޯލެވެލް ނިންމާ ދަރިވަރުންނަށް ހިލޭ ވޮކޭޝަނަލް ތަޢުލީމު ދިނުން މާމުހިއްމު ޑިގްރީއަށް ޚަރަދުކުރުމަށްވުރެ. ބޭރުމީހުން ރާއްޖެ ގެންނަނީ މަސައްކަތުމީހުން ފިޔަވާ ކޮންވަޒީފާތަކަކަށްތޯބަލާ އެވަޒީފާތަކަށް ބޮޑުޚަރަދެއްކޮށްގެން ކިޔަވާދިނުން ޤައުމަށް ފައިދާއަށް ތިކަންކުރަންޏާ ކުރަންޖެހޭނީ. ބައެއްދާއިރާތަކުގެ ޑިގްރީވެސް މީގެ ތެރޭގައި ހިމެނޭނެ.\nމަތީ ތަޢުލީމު ލިބެންޖެހެނީ ވަކި ބަޔަކަށްތޯ. ނިކަމެތި މީހާ ނުކިޔަވަންވީތޯ. އާސަންދަވެސް ކަނޑަ އަޅާފައިވާ މިންވަރަށް ލިބޭ ނޫންތޯ. ދެރަ ނިކަމެއްޗަކަށް ރަނގަޅުގޮތެއްވުމަށް ނުއެދުނަސް މިސަރުކާރުން އެފުރުޞަތު ހޯދައިދޭނެ. ކޮންމެ އައި.ޑީ.ކާރޑް. އަކަށް އެއްލައްކަ ރުފިޔާ ނުދެވޭނެކަމަށްވެސް ބުނި. އެކަންވެސްކުރި. މިކަންވެސް ކުރާނެ. ކުރެވޭނެ.


Drug aa dhekolhu hanguraama ah Trump thaeedhu: Duterte | Mihaaru\nފިލިޕީންސްގެ ރައީސް ޑުޓާޓެ ބެއިޖިންގައި ވާހަކަ ދައްކަވަނީ. --ފޮޓޯ:އޭއެފްޕީ\n04 ޑިސެމްބަރ 2016\nޓްރަމްޕާ އެކު ފޯނުން މަޝްވަރާ ކުރެއްވުމަށް ފަހު ޑާވާއޯ ސިޓީގައި ނޫސްވެރިންނާ ވާހަކަ ދައްކަވަމުން ޑުޓާޓެ ވިދާޅުުވީ އެއީ "ރަހުމަތްތެރިކަމުގެ ކޯލެއް" ކަމަށާއި ޑްރަގާ ދެކޮޅު ހަނގުރާމަ ކުރިއަށް ގެންދަނީ ރަނގަޅަށް ކަމަށް ޓްރަމްޕް ގަބޫލް ކުރައްވާ ކަމަށެވެ.\n"ޓްރަމްޕް ވަނީ ޑްރަގާ ދެކޮޅު ހަނގުރާމަ އަށް ކާމިޔާބީ އަށް އެދިވަޑައިގެންފައި. އަދި އެ މަސައްކަތް ކުރިއަށް ގެންދަނީ ރަނގަޅަށް ކަމަށް ވިދާޅުވި،" ޑުޓާޓެ ވިދާޅުވި އެވެ.\nމަސްތުވާތަކެތި ބޭނުންކޮށް ވިޔަފާރި ކުރާ މީހުންނަށް ފިލިޕީންސް އިން ކަންތައް ކުރަމުންދާ ގޮތަކާ މެދު އެމެރިކާ އިން ދަނީ ވަރަށް ބޮޑަށް ފާޑު ކިޔަމުންނެވެ. އޮކްޓޯބަރު މަހު ޗައިނާ އަށް ކުރެއްވި ދަތުރުގައި ރައީސް އޮބާމާ އާއި ޑުޓާޓެ ބައްދަލުވުން ވަނީ އެންމެ ފަހު ވަގުތު ކެންސަލްކޮށްފަ އެވެ ޑުޓާޓެ ވަނީ އޮބާމާ އަށް ވަރަށް ހުތުރުކޮށް ފާޑު ވިދާޅުވެފަ އެވެ. ރައީސް ޑުޓާޓެ ވަނީ މަސްތުވާ ތަކެތި ބޭނުންކުރާ މީހުން ހައްޔަރު ކުރަން އުޅޭ އިރު ގަދަ ދައްކައިފި ނަމަ އެ މީހުން ގަޔަށް ބަޑި ޖެހުމަށް ފުލުހުންނަށް އަންގަވައިފަ އެވެ. ޑުޓާޓެގެ ސިޔާސަތަށް އިންސާނީ ހައްގުތަކަށް މަސައްކަތް ކުރާ ޖަމާއަތްތަކުން ވެސް ދަނީ ފާޑުކިޔަމުންނެވެ.\nޑުޓާޓެ ވިދާޅުވީ ޑްރަގާ ދެކޮޅަށް ފިލިޕީންސް އިން ކުރިއަށް ގެންދާ ހަނގުރާމަ ޓްރަމްޕަށް ވިސްނިވަޑައިގަންނަވާ ކަމަށާއި އަދި ގައުމު ސަލާމަތް ކުރުމަށް ކުރާ މަސައްކަތުގައި ގޯހެއް ނެތް ކަމަށް ޑްރަމްޕް ވިދާޅުވި ކަމަށެވެ.\n"ޓްރަމްޕް ވަނީ ނިއު ޔޯކަށާއި ވޮޝިންޓަނަށް އަޅުގަނޑު ޒިޔާރަތް ކުރުމަށް ދައުވަތު ދެއްވާފައި. އަދި އަންނަ އަހަރު އޮންނަ އާސިއަން ސަމިޓަށް ޓްރަމްޕަށް ވެސް ވާނީ ދައުވަތު ދީފައި. އަދި ސަމިޓުގައި ބައިވެރިވާން ޓްރަމްޕް ބޭނުންވާ ކަމަށް ވިދާޅުވި،" ޑުޓާޓެ ވިދާޅުވި އެވެ.\nމަސްތުވާތަކެތި ފިލިޕީންސް އެމެރިކާ ޑޮނަލްޑް ޓްރަމްޕް


Aa Seaplane Terminal in jaaga hoadhan 38 faraathakun shauguverikan faalhukoffi | Mihaaru\nއެމްއޭސީއެލްގެ އާ ސީޕްލޭން ޓާމިނަލް-- ފޮޓޯ: އެމްއޭސީއެލް\n26 ސެޕްޓެމްބަރ 2020 - 11:095comments\nއާ ސީޕްލޭން ޓާމިނަލްގައި ލައުންޖް ހަދަން ޖާގަ ހޯދަން އެމްއޭސީއެލުން ހުޅުވާލުމުން 38 ފަރާތަކުން ޝައުގުވެރިކަން ފާޅުކޮށްފި އެވެ.\n"މިހާރު"އަށް ލިބިފައިވާ މައުލޫމާތުތަކަށް ބަލާއިރު މި މަހު 23ގެ ނިޔަލަށް ދިން ފުރުސަތުގައި ޝައުގުވެރިކަން ފާޅުކުރި ކުންފުނިތަކުގެ ތެރޭގައި ރާއްޖޭގައި މަތީ ފެންވަރުގެ ރިސޯޓްތައް ހިންގާ ބައެއް ފަރާތްތައް ވެސް ހިމެނެ އެވެ. އެކަމަކު މިއީ ކޮވިޑް-19ގެ ކުރިން ރާއްޖޭގެ ސީޕްލޭންގެ އޮޕަރޭޝަން އޮތް މިންވަރަށް ބަލާއިރު ނިސްބަތުން މަދު އަދަދެކެވެ.\nއެމްއޭސީއެލުން 55 މިލިއަން ޑޮލަރު (848 މިލިއަން ރުފިޔާ) ހޭދަކޮށްގެން ތަރައްގީކުރި އާ ސީޕްލޭން ޓާމިނަލް ގާތްގަނޑަކަށް އެއްކޮށް ކަހަލަ ގޮތަކަށް ދިގު މުއްދަތަކަށް ޓީއެމްއޭއަށް ދޭން އުޅުނު މައްސަލަ ބޮޑުވެ، ފެބްރުއަރީ މަހު ފިނޭންސް މިނިސްޓްރީން އެމްއޭސީއެލަށް ލަފާ ދިނީ، ޓީއެމްއޭ އިން މިހާރު ހިންގާ ޓާމިނަލްގެ ޖާގައަށް ވާ ވަރަށް އާ ޓާމިނަލުން ކުރިއަށް އޮތް ދެ އަހަރަށް ޖާގަ ދިނުމަށެވެ.\nހަތަރު ބުރިއަށް ހަދާފައިވާ އާ ޓާމިނަލްގައި ލައުންޖާއި އެހެން ކަންކަމަށް ބޭނުންކުރެވޭ ގޮތަށް 28،000 އަކަމީޓަރުގެ ޖާގަ ހިމެނެ އެވެ. މީގެ ތެރެއިން 6،400 މީޓަރުގެ ޖާގަ، ޓީއެމްއޭއަށް ކުރިއަށް އޮތް ދެ އަހަރު، އަކަމީޓަރެއް 10:35 ޑޮލަރުގެ ރޭޓުން ދޭން، އެމްއޭސީއެލްގެ ބޯޑަށް ފިނޭންސް މިނިސްޓްރީން، މިދިއަ ފެބްރުއަރީ މަހު ލަފާދިނެވެ. އެގޮތަށް ލަފާދިނީ، މާކެޓް ރޭޓަށް ވުރެ މާ ދަށް އަގެއްގައި، 15 އަހަރު ދުވަހަށް މުޅި ޓާމިނަލް ކަހަލަ ގޮތަކަށް ޓީއެމްއޭއަށް ދޭން، އެމްއޭސީއެލުން މަޝްވަރާކޮށް، އެއްބަސްވުމަކާ ހަމައަށް ވެސް ދެވިފައި އޮއްވަ އެވެ.\nއެކަމަކު ސަރުކާރުން މެދު މިންވަރުގެ ހައްލެއް ހޯދައިދިނީ އެ މައްސަލައިގެ ތެރެއަށް ރައްޔިތުންގެ މަޖިލިހުގެ މާލިއްޔަތު ކޮމިޓީން ވެސް ވަނުމާއި، ޓޫރިޒަމް ދާއިރާގެ ގިނަ ބައެއްގެ ހިތްހަމަނުޖެހުން އުފެދުމުންނެވެ.\nމިއީ ސީ ޕްލޭން ޓާމިނަލްގައި ލައުންޖް ހަދަން ސީދާ އެމްއޭސީއެލުން ރިސޯޓްތަކަށާއި ސީޕްލޭން އޮޕަރޭޓްކުރާ އެއާލައިންތަކުގެ އިތުރުން ޓުއަ އޮޕަރޭޓުންނަށް ޖާގަ ދޫކުރާ ފުރަތަމަ ފަހަރެވެ. މީގެ ކުރިން ސީ ޕްލޭން ޓާމިނަލް ހަދައި ހިންގީ ޓީއެމްއޭ ކަމަށް ވާތީ، ހުރިހާ ބާރެއް ދީފައި އޮތީ، ދުނިޔޭގެ ވެސް އެންމެ ބޮޑު ސީޕްލޭން އޮޕަރޭޓަރަށެވެ.\nބިޑް ހުށައެޅުން އަންނަ މަހު\nއާ ސީޕްލޭން ޓާމިނަލުން ޖާގަ ހޯދަން ޝައުގުވެރިކަން ފާޅުކުރި ފަރާތްތަކުން ބިޑް ހުށައެޅުމާއި ބިޑް ހުޅުވުން އޮންނާނީ އޮކްޓޯބަރު 11ގެ ހެނދުނު 11 ޖަހާއިރު، އެމްއޭސީއެލްގަ އެވެ.\nކުއްޔަށް ހިފަން ބޭނުންވާ ކޮންމެ ސަރަހައްދަކަށް ބިޑް ސެކިއުރިޓީގެ ގޮތުގައި 10،000 ޑޮލަރު (154،200ރ.) ހުށަހަޅަން ޖެހެ އެވެ.\nޝައުގުވެރިކަން ފާޅުކުރި ފަރާތްތަކަށް އެމްއޭސީއެލުން ފޮނުވި އީމެއިލެއްގައި ބުނީ ޓާމިނަލަށް ޒިޔާރަތްކުރުމުގެ ފުރުސަތު އަންނަ ހޯމަދުވަހު އޮންނާނެ ކަމަށެވެ.\nސީޕްލޭންގެ ދަތުރުތައް އޮންނަ ރިސޯޓްތަކުގެ ނިސްބަތުން ތަންކޮޅެއް މަދު ބަޔަކު އެމްއޭސީއެލުން ހުޅުވާލި ފުރުސަތުގައި ޝައުގުވެރިކަން ފާޅުކުރީ، ދާއިރާގެ ބައެއް މީހުން ލަފާކުރާ ގޮތުގައި، ޓީއެމްއޭއާ އެކު އެއްބަސްވުމަކަށް ގޮސްފައި އޮތުމުންނެވެ. އެހެންކަމުން ޓީއެމްއޭއަށް ދޭ ޖާގައިގައި ވެސް ގިނަ ލައުންޖްތަކެއް އެކި ރިސޯޓްތަކުން ތަރައްގީކުރާނެ ކަމަށް ބެލެވެ އެވެ.\nއެކަމަކު އާ ޓާމިނަލް ދޫކުރުުގެ އެއްބަސްވުމެއްގައި މިހާތަނަށް އެމްއޭސީއެލާއި ޓީއެމްއޭއިން ސޮއިކޮށްފައެއް ނުވެ އެވެ. ފިނޭންސް މިނިސްޓްރީން ނިންމި ގޮތް އިއުލާންކުރިތާ ހަތް މަސް ވީ އިރު، އެމްއޭސީއެލްގެ ބޯޑުން އެކަމާ މެދު ދެކޭ ގޮތް ވެސް، މިހާތަނަށް ހާމަކޮށްފައެއް ނުވެ އެވެ.\nއިތުރު ލިޔުންތައް ޓީއެމްއޭ ޓޫރިޒަމް އެމްއޭސީއެލް ސީޕްލޭން ޓާމިނަލް


Neydhemey Vakivumeh Haadhahaa Loabivey - 30 | Vaahaka\nމަރިޔަމް ހުސައިން May 29, 2018\t4 Comments\nViews: 17375\t176\nބަށިކޯޓުގައި ތިބި ހުރިހާ ކުދިން ލައިބާ ކައިރިއަށް ޖަމާވިއެވެ. އެއިން ކޮންމެ ކުއްޖެއްގެ މޫނުމަތިންވެސް ފެންނަނީ ކަންބޮޑުވުމެވެ. ވަކިން ހާއްސަކޮން ފާތުންގެ ކޮންމެ ހަރަކާތަކުން އޭނާ އެހެންކުދިންނަށްވުރެން ބޮޑަށް ކަންބޮޑުވެފައިވާކަން ހެކިދެއެވެ. ހަބަރުހުސްވެފައިވާ ލައިބާ ފާތުން ފައިމަތީ ބައިންދާއިގެން ތަކުރާރްކޮށް ގޮވިނަމަވެސް އެފަކީރު އިތުރު ހަރަކާތެއް ކޮށްނުލިއެވެ. ހުރިހާ ކުދިންނަށްވެސް ފެނުނު އެންމެ ރަނގަޅު ގޮތަކީ ލައިބާ ހޮސްޕިޓަލަށް ގެންދެވުމެވެ. ލައިބާ އެމްބިއުލާންސްގައި ހޮސްޕިޓަލަށް ގެންދެވުނުއިރު އެކުގައި އެހީތެރިއެއްގެ ގޮތުގައި ދިޔައީވެސް ފާތުންނެވެ. އެމްބިއުލާންސަށް އަރަމުން ފާތުން އެންގީ ލައިބާގެ މަންމަ ބަޝީރާއަށް އެހަބަރު ދިނުމަށް ކޮންމެވެސް ކުއްޖަކު ގޮސްދިނުމަށެވެ.\nއުނދޯލީގައި ބަޝީރާ އިނީ މުރަނގަފަތް ފިލުވާށެވެ. މާދަމާ ތެއްލަންވާއިރަށް ތައްޔާރުކުރުމުގެ ގޮތުންނެވެ. ހުޅުވާފައިވާ ރެޑިޔޯގެ އަޑު ފިޔަވައި އިތުރު އަޑެއް ނީވެއެވެ. ބަޝީރާ އެކަނި އުޅޭ ވަގުތެއްކަމުން ފެންނަނީ ހިމޭންކަމާއި ފަޅުކަމެވެ.\nދޮރޯށިން އެތެރެއަށް ވަދެގެން އައީ ޒުވާންފުރައިގެ ދެއަންހެންކުދިންނެވެ. އެދެކުދިން އައިސް ބުލްބުލާގެއަށްވަނީ ތެޅެމުން ފޮޅެމުން ކަހަލަ ގޮތަކަށެވެ.\n"ބަސިއްތާ......ބަސިއްތާ......."އިނާއަށް ދުވެފައި އައުމުން ރަނގަޅަށް ވާހަކަވެސް ނުދެއްކެއެވެ.\n" ކިހިނެތްވީ ކުދިންނޭ އަނެއްކާ ތަނެއްގަ ރޯވީތަ؟ " ބަޝީރާގެ އަޑުގައި މާބޮޑު ސީރިޔަސްކަމެއް ނެތެވެ. އެއްކުއްޖަކު އަނެއްކުއްޖަކަށް ބަލާލާފައި ވާހަކަދެއްކީ ކުރިންވެސް ވާހަކަދެއްކި ކުއްޖާއެވެ. އިނާއެވެ.\n" ބަސިއްތާ....ލައިބާ ހޭނެތިގެން ހޮސްޕިޓަލަށް ގެންގޮއްސި........" އިނާޣެ ވާހަކަ އަޑުއިވުމުން ބަޝީރާ ކޮޅަށް ތެދުވެތީ ދިރޭއެއްޗެއް ކަށިޖެހުމުން ތެދުވާ ފަދައިންނެވެ.\n" ނާ ހަމަ ރަނގަޅަށް........" ބަޝީރާއަށް އެހެން ބުނެވުނީ އަޑަށް ނިކަން ބާރުލައިފައެވެ. ބަސްބުނެލި ހިނދުން ބަޝީރާގެ ދެލޯފެންކަޅިވެއްޖެއެވެ. މެންދުރު ލައިބާ ކެއީ ބަޝީރާ އާ އެކުއެވެ. މީގެ ގަޑިއެއްހާއިރު ކުރިން ބޭރުޖޯލީގައި އިންދާ އޭނާއަށް ފެނުނެވެ. އޭރުވެސް އެކަހަލަ އެއްވެސް އިތުރުކަމެއް އޭނާއަކަށް ފާހަގައެއް ނުކުރެވެއެވެ.\n" ހޫ........ހޫމް....ހޮސްފިޓަލްގަވީ ފާތުން ލައިބާއެކު ދިޔައީ..........އަހަރެމެން މިއައީ ލައިބާ މަންމައަށް އެކަން އަންގާލަން ........." ބަޝީރާ ބުނާ އެއްޗެއް ބެލުމެއްނެތި އެދެކުދިން އެހަބަރު ދިނުމަށްފަހު އެގެއިން ނިކުމެގެން ދިޔައީއެވެ. އެކުދިންގެ ފަހަތުން ބަޝީރާވެސް ހޮސްޕިޓަލަށް ދާން ނިކުތީ ދެފަޔަށް ލެވުނުހާ ބާރެއްލައިފައެވެ.\nއިރުއޮއްސެން ދާދިގާތްވެފައިވާއިރު އުޑުމައްޗަށް އަރާފައިބަމުންދާ ރީތިކުލަތަކުން އެމަންޒަރު ބަލާމީހުންގެ ހިތްތައް އާޝޯހްކުރުވާހާވެއެވެ. މެންދުރު މަންމަމެންގެއަށް ދިޔަގޮތަށް ޖޫލީ ގެއަށް އައީ އިރުއޮއްސެން ދާދި ގާތްވެފައި ވަނިކޮށެވެ. ޖޫލީ ބޭރުގައި މަޑުކޮށްނުލައި ކޮޓަރިއަށްވަނީ ހިތުގައި އުފެދިފައިވާ ހައިޖާނުގެ ބޮޑުކަމުންނެވެ. ސަޖާ މަންމައަކަށް ވާހަބަރުން ޖޫލީގެ ހިތަށް އެތަށް ހާސް އަސަރުތަކެއް ކުރުވިއެވެ. ހަސަދަވެރިކަން ސަޖާއާމެދު ނެތަސް ޖޫލީވެސް އޭނާއަށް މަންމާއޭ ކިޔާގޮވާލާނެ ދަރިއަކު ބޭނުމެވެ. ފުރިހަމަ އަންހެނަކަށްވަނީ އަންހެނަކަށް ދަރިއަކު ލިބޭ ހިސާބުންނެވެ. އަމިއްލަ ބަނޑުން އުފަންދަރިއަކު ނުލިބުނަސް ޖޫލީގެ ޝަކުވާއެއްނެތެވެ. ދަރިއެއްގޮތަށް މީހެއްގެ ކުއްޖެއްވެސް އޭނާ ހުރީ ގެންގުޅެން ތައްޔާރަށެވެ. މީގެން އެއްވެސް ކަމަކާ ނަވީން ވިސްނާހެން ޖޫލީއަކަށް ކުޑަކޮންވެސް ހިޔެއް ނުވެއެވެ.\nކޮޓަރީގެ ދޮރު ހުޅުވުނު އަޑަށް ޖޫލީ ލޯފޮހެލީ އަތުގައި އޮތް ޓިސޫންނެވެ. އިސްޖަހާލައިގެން އެއިން ގޮތަށް އިނީ ނަވީނާއި ދިމާއަށް ބަލާލަން ބޭނުން ނުވެފައެވެ. ޖޫލީއިން ގޮތުން ނަވީން ބޯއަރިކޮށް ދެފަހަރަކު ބަލާލީ ޖޫލީ އިތުރު ހަރަކާތެއް ނުގެނައުމުންނެވެ.\n" ސޮރީ......." ޖޫލީ ކައިރީ އިށިއިންނަމުން ނަވީން ބުނެލިއެވެ. ނުބަލަން ވަރަށް ހިތްވަރުކޮށްގެން ޖޫލީ އެއިންގޮތަށް އިނީއެވެ.\n" މިއަދު ވަރަށް ބިޒީކޮން މިއުޅުނީ........ވަރަށް ގުޅާފިންދޯ ފޯނުރިންގް އޮފް ކޮއްލި ގޮތަށް މިއޮތީ........" ދެންވެސް ވާހަކަދެއްކީ ނަވީނެވެ. ޖީބުން ފޯނުނަގަމުން ނަވީން އިތުރަށް ޖޫލީއަށް އޮޅުން ފިލުވައިދިނެވެ.\n" ނޭގޭތަ އަހަރެން އެކަނިވާނެ ވަރު........ފޫހިވާނެވަރު........." ޖޫލީގެ އަނގައިން އެބަސްތައް ނިކުތީ އަމިއްލަ އިޙްތިޔާރެއްގަ ނޫނެވެ.\n" އެނގެޔޭ........އެކަމަކު އަހަރެންވެސް ކިހިނެތް ޖޫލީ އިނގިލިކުރީގަ ލައިގެން ދާކޮންމެތަނަކަށް ދާނީ..........." ނަވީންގެ އަޑުގައިވީ މަޑުމައިތިރިކަމެވެ. ޖޫލީގެ އެންމެ ލަފްޒަކަށްވެސް ހިތްބަރުކުރުމެއް އޭނާގެ ނެތެވެ.\n" އަހަރެން ނުބުނަމޭ އަހަރެން އިނގިލި ކުރީލައިގެން ނަވީން ތަންތަނަށް ދާށެކޭ........" ޖޫލީއަށް ބުނަން އުޅުނު ޖުމްލަ ފުރިހަމައެއް ނުކުރެވުނެވެ. ނަވީން ޖޫލީއަށް ބަލަން އިންގޮތުން ހީވީ އޭނާގެ ދުލުގައި ތަޅެއް ލެވުނުހެންނެވެ. އެހެނަސް އޭނާގެ ޖަޒްބާތުތައް ކޮންޓުރޯލެއް ނުކުރެވުނެވެ. އެނދުން ތެދުވެގެން ގޮސް ކުޑަދޮރުކައިރީ ހުއްޓުނުއިރު ޖޫލީއަށް ރަނގަޅަށް ގިސްލެވެއެވެ. ކޮޓަރިތެރޭގައި އިވެމުންދިޔައީ ހަމައެކަނި ޖޫލީގެ ގިސްލުމުގެ އަޑެވެ. ބުނަންވީ އެއްޗެއް ނޭނގިފައި ނަވީނަށް އިނދެވުނީއެވެ. ވެފައިވާ ވަރުބަލިކަމާވެސް އެކުގައެވެ. އެހެނަސް އެގޮތުގައި ނަވީނަށް ކެތްކޮށްލެވުނީ މަދު ސިކުންތުކޮޅެއްގައެވެ. އިންތިހާއަށް ލޯބިވާ ޖޫލީ ހިތްހަމަޖައްސައިދިނުމަކީ ނަވީންގެ އެންމެ ބޮޑު އުފަލެވެ. އެނދުން ތެދުވެގެން ޖޫލީގެ ފުރަގަހުގައި ނަވީން މަޑުކޮށްލިއެވެ. ޖޫލީގެ ދެކޮނޑުގައި ހިފާ ނަވީންގެ ގައިގާ ޖޫލީގެ ހަށިގަނޑު ލައްކޮށްލިއެވެ.\n" ޖޫލީ ބުނި ކޮންމެކަމެއް ހަމަ ކޮންމެ ކަމެއް އަހަރެން ކޮށްދޭނަން........ތިހާ ލޯބިވާ ދެވަނަ އިންސާނަކު މިއުޑުދަށަކު ނުވޭ............ބުނޭ ފައިސާއިން ގަންނަން ލިބޭ އެއްޗެއްވިއްޔާ ޖޫލީއަށް ލިބޭނެ...." ޖޫލީ ދެލޯމަރާ ބާރުކޮށްލިއިރު ލޮލުގެ ތިރިއަށް ރޮނގަކަށް ކަރުނަތައް އޮހިގަނެއްޖެއެވެ.\n" އަހަންނަށް މަންމަ ކިޔާނެ ދަރިއަކު ހޯދައިދީ............" ޖޫލީއަށް އެހެން ބުނެވުނީ ވަރަށް މަސައްކަތުންނެވެ. އޭނާގެ އަޑުވެސް ތުރުތުރު ލައެވެ. ދަރިއަކު ނުލިބޭ ފިރިހެނެއް ކައިރީ އެފަދަ ވާހަކައެއް ބުނަން ޖޫލީއަށް އުނދަގުލީއެވެ. ނަވީން ދެލޯމަރާ ބާރުކޮށްލިއެވެ.ނަވީންގެ ހިތުން ދިލަ ހޫނެއްގެ އިހްސާސްވީ ކަހަލައެވެ. ހީވީ ޅިޔައަޅާ ފޮތިފޮތިކޮށްފައިވާ ރޯފާރުގަނޑެއްގައި ލޮނުމިރުސްޖެހިހެންނެވެ.\n" އަހަންނަށް ހެޔޮ ކުޑަކުދިންގެ ހިޔާއިން ގެނަޔަސް...........ނޫނީ އިންޑިޔާގެ ޔަތީމް ހާނާޔަކުން ގެނަޔަސް .......ދުނިޔޭގެ ކޮންމެ ތަނަކުން ގެނަޔަސް ..އަހަރެން ބޭނުމީ މަންމާއޭ ކިޔާ ގޮވާލާނެ ދަރިއެއް ........" ޖޫލީގެ އަޑުއިވިއްޖެ ކޮންމެ އިންސާނެއްގެ ހިތް ހިތާމައިން ރޮއްވާލާނެކަން ކަށަވަރެވެ. އަމުދުން ނަވީންގެ ދެލޮލަށް ކަރުނަ ޖަމާވީ ޖޫލީގެ ހާލަށް ކަރުނައަޅަމުންނެވެ. ޖޫލީއަށް ދަރިއަކު ނުލިބޭނެކަން އެނގޭތީއެވެ. ޖޫލީގެ ހިތުގައި މައިވަންތަކަމުގެ ލޯބި އުތުރި އަރަނީއެވެ. ކޮންމެ ގޮތަކަށްވެސް ނަވީން ހުރީ ޖޫލީއަށް އެއުފާ ހޯދައިދޭށެވެ. ހަޤީގަތް ސިއްރުކޮށްގެން ޖޫލީ އާ އެކު އޭނާ އުޅެން އެހުރީ ޖޫލީ ދެކެ އޭނާ ހިތުގައި ލައްވާފައިވާ ލޯބީގެ ބާރުގަދަކަމުންނެވެ. ޖޫލީއާ ވަކިވާން ނޭދޭތީއެވެ. އިންތިހާއަށް ލޯބިވާތީއެވެ.\n" އެންމެ ރަނގަޅު............" ނަވީންގެ އަޑުއިވިފައި ޖޫލީއަށް ބަލާލެވުނީ ނަވީންގެ މޫނަށެވެ.\n".ޖޫލީގެ އުފަލަށް އަހަރެން ކޮށްނުދޭނެ ހަމަ އެއްވެސް ކަމެއް ނޯންނާނެ.........." ނަވީންގެ މޫނުމަތިން ފެނުނީ ހިތްދަތިކަމުގެ އަސަރުތަކެވެ. ޖޫލީއާ ހަތަރުކަޅި ހަމަކުރަމުން ގަދަކަމުން ހިނިތުންވެލިއިރު އެދެލޮލުގައިވި ކަރުނައިން ހެކިދެނީ ގޮތްހުސްވެފައިވާ ވަރެވެ.\n"އެކަމަކު ވަގުތު ނަގާނެ.......ވަރަށް ބޮޑެތި ކަންތައް އެއީ............" ޖޫލީގައިގާ ނަވީން ބައްދާލިއެވެ. ޖޫލީވެސް އެއަށްވުރެން ބާރަށް އޭނާގެ ދެއަތް ނަވީންގެ ހަށިގަނޑުގައި ވަށާލިއެވެ.\n" އަހަރެންގެ ނުކުޅެދުންތެރިކަމުން ޖޫލީ މަޔަކަށްވުމުގެ ނަސީބުން މަހްރޫމެއް ނުކުރާނަން..........." ނަވީންގެ ޖުމްލަ އިވިފައި ޖޫލީގެ ހިތަށް އުނދަގޫވިއެވެ. އިތުރަށް ނަވީން އެފަދަ އެއްޗެއް ބުނާއަޑު އެހުމަކީ އޭނާއަށް ކެތްވާވަރު ކަމެއް ނޫނެވެ.\n" ޕްލީޒް ދެން ތިހެން ނުބުނާތި........." ނަވީންގެ މޫނަށް ބަލަން ހުރެ ޖޫލީ ބުނެލިއެވެ. ފައިބަމުންދިޔަ ކަރުނަތައް ނަވީންގެ އަތުން ފޮހެދިނެވެ.\n" އަހަންނަށް ކެތްނުވެގެން އެހެން ބުނެވުނީ........އެނގޭ ނަވީނަށް ހާރޓްވާނެވަރު.............." ބަސްއަހާ ކުޑަކުއްޖަކު ފަދައިން ނަވީން ހުރީ ޖޫލީ ދައްކަމުންދާ ވާހަކަ އަޑުއަހާށެވެ. ޖޫލީ ކޮންމެ ވާޙަކައެއްދެއްކިޔަސް ނަވީން އަޑުއަހާނެއެވެ. އެއްވެސް ފޫހިކަމެއް ނެތެވެ.\n"މިއަދު ގެއަށް ދިޔާމަ ސަޖާ ޕުރެގްކަން އެނގުނީ.........އެހެންވެ މާ ބޮޑަށް އިމޯޝަނަލްވީ......." ޖޫލީ ގަދަކަމުން ތުންފަތްމައްޗަށް ހިނިތުންވުމެއް ގެނައެވެ. ނަވީން ހިތްހަމަޖައްސައި ދިނުމުގެ ގޮތުންނެވެ.\n" ސަޖާ ޕުރެގްތަ؟ " ޔަގީން ކުރާކަހަލަ ގޮތަކަށް ނަވީން އަހާލިއެވެ.\n" ހޫމް.........." ޖޫލީގެ ޖަވާބުކުރެވެ.\n" އެހެންވެދޯ މާޙިލް މާވަރަކަށް ޗުއްޓީ ބޭނުން ވެގެން އެއުޅެނީ..........އަޅެ ކީއްތަ ވާނީ ބުނެލަން......... މާހިލަކީ އެހާ ކުލޯޒް ފުރެންޑެއް އަހަރެންމީ މާޙިލްގެ ބޮސް..ނުވިތާކަށް ޖޫލީގެ ކޮއްކޮޔާ މެރީކޮށްގެން އުޅެންޏާ ހަމަ ފެމެލީ މީހަކަށްނު ވާނީ............" މާޙިލް ނަވީން ކައިރީ ޗުއްޓީއެއް ބޭނުންވާކަމަށް ދެދުވަހަކުވަނީ ބުނެފައެވެ. އެހެންނަމަވެސް އަހާއަހާވެސް ސަބަބެއް ނުބުނެއެވެ.\n" ދެން މާޙިލަށް ޗުއްޓީއެއް ނުދެންތަ؟ " ނަވީންގެ މޫނުމަތިން މިހާރު ފެންނަނީ ސީރިޔަސްކަމެވެ.\n" ވަރަށް ގިނަ މަސައްކަތް ހުރީމަ ޗުއްޓީ ނުދެވިގެން މިއުޅެނީ އަނެއްކާ ބައްޕަވެސް އެހާ ފިޓެއްނޫން........." ހަށިފުރާ ދޫކޮށްލި ނޭވާޔާ އެކު ނަވީން ވިސްނަމުންދިޔައީ މާޙިލަށް ޗުއްޓީ ދިނުމާމެދުއެވެ.\n" މަށަށް ފެންނަނީ ޗުއްޓީ ދޭން....... ސަޖާވެސް ނިކަންބަލި މާޙިލްގެ ލޯތްބާއި އަޅާލުން ސަޖާއަށް މިދުވަސްކޮޅު ބޭނުންވާންނު......." މީ ޖޫލީ އެފަދަ ކަމަކަށް ނަވީނަށް ހިޔާލުދިން ފުރަތަމަ ފަހަރެވެ. ނަވީންގެ އޮފީހުގެ ކަންތައްތަކަކީ ޖޫލީ ބެހޭކަންތައްތަކެއް ނޫނެވެ.\n" އާން ތިކަމާ ވިސްނާނަން........." ހަމައެކަނި އެވަރުން ނަވީން ފުއްދާލިއިރު މާހިލަށް ދޭނެ ޖަވާބެއް އޭނާވަނީ ކަނޑައަޅާ ނިންމާފައެވެ.\nލައިބާ ބާއްވާފައި އޮތް އެނދުކައިރީގައި ހުރި ގޮނޑީގައި ބަޝީރާއަށް އިނީ ނިދިޖެހިފައެވެ. ލައިބާވެސް ނިދިފައި އޮތުމުން ބަޝީރާއަށް ނިދުނީއެވެ. ވާހަކަދައްކާ އަނގަތަޅާލާނެ މީހަކުވެސް ހޮސްޕިޓަލް އެވޯޑުގައި ނެތެވެ. މަރުގެ ހިމޭންކަން ނޫނީ އެތާ ނުވެއެވެ. ހަމަހިމޭންކަމާއި ފަޅުކަމެވެ.\n" ދައްތާ......." ބަޝީރާއަށް ލޯހުޅުވާލެވުނީ އޭނާގެ ކޮނޑުގައި މީހަކު އަތްޖައްސާލައި ގޮވާލުމުންނެވެ. ކުރިމަތީގައި ހިނިތުންވެގެން ހުރީ ހުދު ޔުނީފޯމްގައި ހުރި ނަރުސްކުއްޖެކެވެ. އެކުއްޖާގެ ފަހަތުން ކަހަލަ ގޮތަކަށް އައިސް ހުއްޓުނީ ޑޮކްޓަރެވެ. އެތަން ފެނިފައި ބަޝީރާވެސް އަވަސް އަވަހަށް ގޮނޑިންތެދުވެތެވެ.\n" ލައިބާ ޓެސްޓު ތަކުގެ ރިޕޯޓް ލިބިއްޖެ........." ޑޮކްޓަރ އަތުގައި ހުރި ލިޔުންތައް ނަރުސްކުއްޖާގެ އަތަށް ދެމުން ވާހަކަދެއްކީ ޑޮކްޓަރެވެ. ބަޝީރާއަށް ވަކިންބޮޑަށް ލައިބާ އޮތް އެނދާކައިރިއަށް ޖެހިލައި ކެނިއުލަރ ގުޅާފައިވާ ލައިބާގެ އަތުގައި ފިރުމާލެވުނެވެ.\n" ލައިބާއަށް ކިހިނެތްވީތޯ؟ " އެއްފަހަރު ނަރުސްކުއްޖާގެ މޫނަށް އަނެއްފަހަރު ޑޮކްޓަރުގެ މޫނަށް ބަލާލަމުން ބަޝީރާ ސުވާލުކުރިއެވެ. ޑޮކްޓަރ ކުރިއަށް ޖެހިލައި ބަޝީރާގެ ކޮނޑުގައި ޖަހާލިއެވެ. އޭރު ބަޝީރާގެ ހިތްވެސް ދިޔައީ ނޭގޭ ބާރުމިނެއްގައި ތެޅެމުންނެވެ.\n" މަރުހަބާ ދައްތާ ލައިބާ ބަނޑުބޮޑު......" ޑޮކްޓަރ ދިން އެއުފާވެރި ޙަބަރުން ބަޝީރާއަށް ލިބުނީ ކުއްލި ހައިރާންކަމެކެވެ. އެވަރުގެ އުފަލެއް އަދި ބަޝީރާގެ ހަޔާތުގައިވެސް އިހްސާސްނުކުރެއެވެ. ލިބުނު އުފަލެއްގެ ބޮޑުކަމުން ބަޝީރާއަށް ރޮވުނީ ނަރުސްކުއްޖާ އާއި ޑޮކްޓަރ އެތަނުން ދިޔަފަހުންނެވެ.\n" ބަޝިއްތާ ރޮނީތަ؟ " ފާތުންގެ އަޑަށް ބަޝީރާ ސިހިފައި ބަލާލިއެވެ. ފާތުން އައީ އެދެމައިންނަށް ރޭގަނޑުގެ ކޮއްތު ހިފައިގެންނެވެ.\n" ކިހިނެތްވީ އަނެއްކާ.........ލައިބާއަށް ކަމެއްވީތަ؟ ޑޮކްޓަރ ކީކޭ ބުނީ............." ބަހެއް ނުބުނެ ބަޝީރާ އިންތަން ފެނުމުން ފާތުން ކަންބޮޑުވިއެވެ. އަޅާލާނެ އިތުރު މީހަކުނެތް އެދެމައިންނަށް ޖެހޭ ކޮންމެ ބޮޑުކަމެއްގައިވެސް ފާތުންނާއި ފާތުންގެ މަންމަގެ އެހީ އެދެމައިންނަށް އަބަދުވެސް ލިބެއެވެ.\nލައިބާ ލޯހުޅުވާލީ މަންމަޔާއި ފާތުން ވާހަކަ ދައްކާ އަޑަށެވެ. ބަޝީރާ ކުޑަރުމާލުން ލޯފޮހޭތަން ފެނިފައި ލައިބާކަންތައް ބޮޑުވިއެވެ.\n" މަންމާ......." ލައިބާއަށް ހޭލެވުނުކަންވެސް އެމީހުނަށް އެނގުނީ އޭނާ ގޮވާލުމުންނެވެ.\n" ޑޮކްޓަރ ނާދޭތަ؟ " ފާޜުގައި ހަރުކޮށްފައިވާ ގަޑިއަށް ބަލާލަމުން ލައިބާ އަހާލިއެވެ. ޓެސްޓުތަކުގެ ރިޕޯޓް ލިބުމުން ޑޮކްޓަރ އޮތީ އަށެއްޖަހާއިރު ލައިބާ ކައިރިއަށް އަންނާނެ ކަމަށް ބުނެފައެވެ. މިހާރު އަށެއްޖަހާ ފަނަރަމިނެޓް ހިނގައިފިއެވެ. ނިދިފައި އޮތުމުން ޑޮކްޓަރ އައިކަމެއްވެސް އޭނާ ނުދެނަ ހުއްޓެވެ.\n" އުހޫން...... ޑޮކްޓަރ އާއްސަ އެދިޔައީ.................." ފާތުންނަށް ބަލާލަމުން ބަޝީރާ ބުނެލިއެވެ. ބަޝީރާގެ މޫނުމަތިން ލައިބާއަށް އެއްވެސް ކަމެއް ނޭނގުނެވެ.\n" ކީކޭ ބުނީ..........މިއަދު ގެއަށް ފޮނުވާލާނެތަ؟ " ކަންބޮޑުވެފައި ލައިބާ ސުވާލުކުރިއެވެ.\n" ދެން ބުނެބަލަ ކީއްވެތަ އެއްޗެކޭ ނުބުނެ ތިތިބީ.........." ބަޝީރާ އާއި ފާތުން ތިބިގޮތުން ލައިބާ ވާހަކަ ދެއްކީ ކުޑަކޮން ހިތްހަމަ ނުޖެހި ހުރެއެވެ. ޑޮކްޓަރ ބުނާ އެއްޗެއް އެމީހުން ލައިބާ ކައިރީ ބުނުން ލަސްކުރާތީ އޭނާ ހިތްހަމަ ނުޖެހުނީއެވެ.\n" ޑޮކްޓަރ ބުނީ މަންމައަށް މާމަ ދަރިއަކު ލިބޭ ވާޙަކަ......." ބަޝީރާ ހިނިއައިސްފައި އެހެން ބުނުމުން ލައިބާ ރަކިވިއެވެ.\n" ދެން މަންމާ............." ނިކަން ދަމާލާފައި ލައިބާ މަންމައަށް ގޮވާލީ ލަދުން އިސްއޮބައިލައިގެން އިނދެއެވެ.\n" މަރުހަބާ! މަރުހަބާ...! " ލައިބާ ކައިރިއަށް ފާތުން ހުއްޓެމުން އެއުފަލުގައި ޙުދު ފާތުންވެސް ބައިވެރިވިއެވެ.\n" އަވަހަށް ނަވީނަށް ތިހަބަރުދޭން އުޅޭ ......." ފާތުން އެހެން ބުނުމުން ލައިބާ ފޯނުނެގީ ނަވީނަށް ގުޅާށެވެ. ބަޝީރާ އެދެކުދިންނަށް ފުރުސަތު ދިނުމުގެ ގޮތުން އެތަނުން ދުރަށް ދިޔައީ ފާހާނާއަށް ކަމަށް ބުނެއެވެ. ލައިބާ އުފާވެފައިވާ މޫނުފެނި ބަޝީރާއަށް ހިތްހަމަޖެހުން ލިބުނެވެ.\nބައެއް މީހުންނަށް އަލަތު ދަރިފުޅަށް ބަލިވެ އިންނަ ހަބަރަކީ އުފާވެރި ހަބަރެކެވެ. އެހެނަސް ބަޝީރާއަށް އޭނާ އަލަށް ބަނޑުބޮޑުކަން އެނގުނު ދުވަހަކީ ބިރުވެރިދުވަހެކެވެ. ހިތާމަވެރި ދުވަހެކެވެ. އެވަގުތުވެސް ބަޝީރާ ހިތާހިތުން ނަސީރަށް އެއްޗެހި ކިއެވެ. މުޅިރަށަށް ބަދުނާމްވެ ފަލީހަތްވީ ބަޝީރާއެވެ. މީހުންގެ މަލާމާތާއި އަދަދުނުވާ ފުރައްސާރަޔާ ކުރިމަތިލާން ޖެހުނީ އޭނާއަށެވެ. ކިތަންމެ ހަނދާންކުރަން ބޭނުން ނުވިޔަސް ބަޝީރާއަށް އެހަނދާންތަކުން މިންޖެއް ނުވެވުނެވެ. ގޮނޑިބަރިން ގޮނޑިއެއްގައި ބަޝީރާ އިށިއިނީ ނަސީރުގެ މަތިން ހަނދާންކުރަމުންނެވެ.\nނަވީން ފާހާނާއިން ނިކުންނަންވާއިރަށް ޖޫލީ ހުރީ ގަމީހެއް އިސްތިރިކުރާށެވެ. އެނދުމަތީގައި އޮތް ނަވީންގެ ފޯނު އިރުއިރުކޮޅާ ރިންގުވެއެވެ. އެންމެފަހުން ޖޫލީގެ ބޮލަށް އުނދަގޫވެގެން ގޮސް ފޯނުގެ ސްކުރީނަށް ބަލާލިއެވެ. " ލޭބަރ " ގެ ނަން އަރާފައި އިނުމުން ދެބުމަކައިރިކޮށްލެވުނީ ސިކުނޑިއަށް ބާރުލަމުންނެވެ.\n" މީ ކޮން ލޭބަރ އެއްބާ؟ ހާދަވަރަކަށޭ އެމީހާ އެގުޅަނީ.........ކޮންމެވެސް ބޮޑު ކަމެއް ޖެހުނީކަން ނޭގެ......އަޅެ ނަގަންވީބާ؟ " ނަވީންގެ ފޯނަށް އަންނަ ކޯލްތަކަކީ ޖޫލީ އާންމުކޮން ނަގާ ކޯލްތަކެއް ނޫނެވެ. އެހެނަސް މިފަހަރު ޖޫލީ އެކޯލް ނަގަން ބޭނުންވީ ކީއްވެގެން ކަމެއް ނޭގެއެވެ.\n" ހަލޯ........." ފޯނު ކަންފަތުގައި ޖެހުމާއި އެކު ޖޫލީ ބުނެލިއެވެ.\n" ހަ.....ލޯ .........ހަލޯ......." ތަކުރާރްކޮން ޖޫލީ ގޮވިނަމަވެސް އެކޮޅުން ހަބަރެއް ނުވިއެވެ.\nފޯނުގެ އަނެއްކޮޅުގައި ހުރި ލައިބާއަށް ފޯނުކަންފަތާ ދުރުކޮށްލެވުނެވެ. އިސްވެ ވާހަކަ ނުދެއްކުނީ ނަސީބަކުންތާއޭ ހިތަށް އެރިއެވެ. ނަވީންގެ އަންހެނުން ފޯނުނަގައިދާނެ ކަމަކަށް ލައިބާއަށް ހިތަށްވެސް ނުގެނެވި މާވަރަކަށް ނަވީނަށް ގުޅުނީ ލިބުނު އެއުފާވެރި ޙަބަރު ހިއްސާކުރުމުގެ ބޭނުމުގައެވެ.\n" ކާކުތަ ގުޅީ............." ނަވީންގެ އަޑަށް ޖޫލީ ސިހިފައި ފަހަތްބަލާލީ ކަންފަތުން ފޯނު ދުރުކޮށްލަމުންނެވެ. ހުދުތުވާލި އުނުގައި އޮޅާލައިގެން ނަވީން ފާހާނާއިން ނިކުންނަނީއެވެ. ބޮލުން ފައިބަމުންދިޔަ ފެންތިކިތައް ނަވީންގެ ފިރިހެންވަންތަ ހަށިގަނޑުގައި ބޮސްދީފައި އައިސް ހުދުތުވާލީގެ ތެރެއަށް ގެއްލިގެންދެއެވެ. ނަވީން ނިކުތުމުން މުޅި ކޮޓަރިތެރޭގައި ހިފީ ހިތްގައިމު ޝަވަރޖެލްއެއްގެ މީރުވަހެވެ.\n" ނޭނގެ........ކޮންމެވެސް ލޭބަރ އެއް........." ނަވީންގެ ފޯނު އޭނާގެ އަތަށް ލައިދެމުން ޖޫލީ ބުނެލިއެވެ. ޖޫލީގެ ޖުމްލަ އިވިފައި ނަވީނަށް ހީވީ ފައިދަށުން ބިންގަނޑު ދެމިގެން ދިޔަހެންނެވެ. ދެލޯބޮޑުވެ ބަސްހުއްޓިފައި ހުރީ ލައިބާގެ ކޯލެއް ޖޫލީ ނެގީމައެވެ.\nޢަނެއް ބައި އެެއްމަސް ފަހުންތަ ކިޔަން ލިބޭނީ ??\nވ ރީތި . އަވަހަށް ދެން އިން ބައި ވެސް ގެނެސް ދެއްޗޭ ❤\nއަޅެ ހާދަ ދުވަސް ކޮށްލާފަ އަޕް ކޮށްލީ ހެޔޮނުވާނެ އަޅެ އަވަހައް އަޕްކޮށް ލަދެވިދާނެތޯ؟\nވ ވ ވ ވ ވ ވ ވ ވ ވ ވ ވ ވ ރީތި…ދެން އޮތް ބައިގެ އިންތިޒާރުގަ..


SunOnline: Dhigu Inthizaarakah fahu Mua ge Leena Anna Mahu Screen ah\nދިގު އިންތިޒާރަކަށް ފަހު މުއާގެ "ލީނާ" އަންނަ މަހު ސްކްރީނަށް\nއައިމިނަތު ލުބާ 17 Jun 2019, 09:46\nލީނާ އަޅުވަނީ އަންނަ މަހު 23 ގައި---\nމީގެ އަހަރުތަކެއް ކުރިން ވިޔަފާރިވެރިންގެ ޖަމިއްޔާގެ ފާހަނައެއްގެ ތެރޭގައި ރަހުމު ކުޑަ ގޮތަކަށް މަރާލާފައިވާ އަޒްލީނާ ނަފީސްގެ މަރުގެ ހާދިސާ އަސްލަކަށް ބަލައިގެން މަޝްހޫރު ފިލްމީ ތަރި އަބްދުﷲ މުއާޒު (މުއާ) ޑައިރެކްޓްކޮށްފައިވާ "ލީނާ" އަކީ މި އަހަރު ސިނަމާއިން ބަލާލަން ގިނަ ބަޔަކު ކެތްމަދުވެފައި ތިބި ފިލްމެކެވެ.\nގިނަ އިންތިޒާރުތަކެއް ކުރުމަށްފަހު މިހާރު މިވަނީ ފިލްމު އަޅުވާ ތާރީހު ޔަގީންވެފައެވެ.\nއަންނަ މަހުގެ 23 ވަނަ ދުވަހު "ލީނާ" ސްކްރީނަށް އަންނައިރު މިހާރު ކުރިއަށްދާ މަސައްކަތަކީ ފިލްމުގެ ޑަބިންގެ މަސައްކަތް ކަމަށް ފިލްމުގެ ޑައިރެކްޓަރު މުއާ "ސަން"އަށް ބުންޏެވެ.\n"ފިލްމުގައި ހިމެނޭނެ ޖުމްލަ ތިން ލަވަ. ޝޫޓްކުރާނީ ދެ ލަވަ. އަނެއް ލަވައަކީ ފިލްމުގެ ޕްރޮމޯ ލަވަ. އުންމީދަކީ ވީހާވެސް ގިނަ ބަޔަކު ފިލްމު ބަލަން ދިޔުމަށް،"\n"ލީނާ" އަކީ ބެލުންތެރިން ޝައުގުވެރިވާނެ ފިލްމެއްކަމުގެ ޔަގީންކަން މުއާ ދެއެވެ.\nފިލްމަށް ބުރަ މަސައްކަތްތަކެއް ކޮށްފައި ހުންނާނެ ކަމަށާއި ހުރިހާ ތަރިންގެ އެކްޓިން އާ މެދުވެސް ވަރަށް ހިތްހަމަޖެހޭ ކަމަށް މުއާ ބުންޏެވެ. "ހުރިހާ ތަރިން ވެސް ވަރަށް މޮޅު،"\n"ލީނާ"ގެ ލީޑު ރޯލުން ފެނިގެންދާނީ މިހާރު ފިލްމީ ދާއިރާގައި ހުރި އެންމެ ޑިމާންޑު ބޮޑު އެއް ބަތަލާ މަރިޔަމް އައްޒައެވެ. އައްޒަ ފެންނާނީ ލީނާގެ ރޯލުންނެވެ. އަދި ލީނާގެ ގާތިލް ޒުހޫރުގެ ރޯލުން ފެންނާނީ މުއާއެވެ.\nފިލްމުގެ ޓްރެއިލާއެއް ވަނީ މިދިޔަ ފެބްރުއަރީ މަހު ދައްކާލާފައެވެ.\nޓްރެއިލާއިން ޝައުގުވެރި ލީނާގެ ބަސްކޮޅުތަކެއް ފެނިގެންދިޔަ އެވެ. ނުޒުހަތު ޝުއައިބު (ނުޒޫ) އާ އެކު ސަކަރާތްޖަހާ މަންޒަރު ފެނިގެންދިޔަ އިރު ލީނާގެ ލޯބިވެރިޔާ އަލީ އާޒިމް (ދޮން އައްޔަ) އާއެކު ހޭދަކުރާ ލޯބި ވަގުތުކޮޅުވެސް ފެނެ އެވެ. އަދި ލީނާގެ ގާތިލް މުއާ (ޒުހޫރު) ވެސް ޓްރެއިލާގައި ފެނެ އެވެ.\nނޭވާ ހިފަހައްޓާލަން ޖެހޭ ގިނަ މަންޒަރުތަކެއް ފެނިގެން ދިޔަ އެ ޓްރެއިލާގެ އެންމެ ފަހު ބަސްކޮޅަކަށް އިވުނީ "އެކަމަކު މި ދުނިޔެ އަހަރެން ހީކުރިހާ އަމާންތަނަކަށް އަހަންނަކަށް ނުވި،"ކަމަށެވެ.\nމި ފިލްމުގެ އެސިސްޓެންޓް ޑައިރެކްޓަރެއްގެ ގޮތުގައި ނިމާލު ހަރަކާތްތެރިވާނެ އެވެ. ޕްރޮޑިއުސަރުންނަކީ މުއާ އަދި ސައްޔާހު އައްބާހެވެ.\nދިގު އިންތިޒާރަކަށް ނިމުން އަންނަން މާ ދުވަހެއް ނެތެވެ. "ލީނާ" އަޅުވާ ތާރީހު މިހާރު މިއޮތީ ޔަގީންވެފައެވެ.\nއަމްޖޭގެ ރޭވުމުން ވެސް ބައިސްކޯފަށް\nޑާކްރެއިންގެ "ވަކިން ލޯބިން" ބައިސްކޯފުން ބަލައިލެވޭނެ\nމުއާގެ "ލީނާ" ލީކްކޮށްލުމުން ބައިސްކޯފަށް!


ނޭދެމޭ ވަކިވުމެއް…ހާދަހާ ލޯބިވޭ 13 – Esfiya\nއަނެއް ކޮޅުން އީމަންގެ މޫނުމަތިން ފެންނަން ހުރި އަސަރު ބަޔާން ކޮށްދޭން ދައްޗެވެ. ހީވަނީ މަރުވެފައިވާ ހިތަކަށް އާރޯކަމެއް ލިބެން އުޅޭކަމުގެ ފަހިމަގު ފެނިފައި ވާހެންނެވެ. “އީމަން!” ޔާނާއަށް ބުނެލެވުނެވެ. އީމަން މަޑުމަޑުން ޔާނާއާ ދިމާއަށް ހިނގައިގަތުމުން ޔާނާ ދުވެފައި އައިސް އީމަންގެ ގައިގައި އޮޅުލައިގަތެވެ. ކެތްނުކުރެވިގެން ބާރުބާރަށް ރޯން ފެށުނެވެ. އިތުރަށް ކަރުނަތަށް ނުހިފެހެއްޓުނީއެވެ. ކެތްތެރިކަން ކޮޅުންލީއެވެ. ނާމާންކަމުގެ ޖަންގައްޔެއްގައި ހަތަރު އުދަރެސް ފެނުޖެހިފައި ވަނިކޮށް ޔާނާއަށް އީމަން ފެނުމުން ސިފަވީ ސަލާމަތުގެ އައްސޭރި ޚުދު އޭނާ ކައިރިއަށް ހާޟިރުވީހެނެވެ. ސަލާމަތާއި ހިމާޔަތް ދިނުމަށެވެ.\nއީމަންގެ ހަށިގަނޑު ދެއަތުން ވަށާލައިގެން ކޮނޑުގައި ބޯއަޅާލައިގެން ޔާނާ ބާރު ބާރަށް ރޯން ފެށުމާއެކު އީމަންގެ ކެތްތެރިކަން ކޮޅުންލައިގެން ދިޔައެވެ. ޔާނާގެ ހިތުގެ ހާލަތު އިހުސާސް ކުރެވިގެން ދިޔައެވެ. ބާރުގަދަ އެފިރިހެންވަންތަ ދެއަށް ޔާނާގެ އުނގަނޑުގައި ވަށާލީ ވައިރޯޅިއެއްވެސް އެހަށިގަނޑުގައި ބީހުނަ ނުދޭނަމޭ ބުނާފަދަ ގޮތަކަށެވެ. ޔާނާގެ ހާލަތުފެނި ހިތް ހަމްދަރުދީން ފުރިގެން ދިޔައެވެ. އެފަދަ ނިކަމެތި ހާލަތެއްގައި ޔާނާ ވަނިކޮށް އީމަންއަށް ދުވަހަކުވެސް ފެނިފައެއް ނުވެއެވެ. ދެލޮލުގެ ނޫރުފަދައިން ލޯބިވާ މީހާ އެފަދަ ނިކަމެތި ހާލެއްގައި ވާތަން ދެކުމަށް އީމަންއަށް ކުޅަދާނަވެގެނެއް ނުވިއެވެ. އެދެލޯ ކަރުނުން ފުރިގެން ދިޔައެވެ.\nޔާނާގެ ރުއިމަކަށް ބަދަލެއްނައެވެ. އެހެންކަމުން އީމަން ހިތްވަރުކޮށްފައި ޔާނާ ހަމައަކަށް އެޅުވޭތޯ މަސައްކަތް ކުރަން އުޅުނެވެ. “ޔާނު!” ޔާނާ ގަޔާ ދުރުކޮށްލަމުން އީމަން ޔާނާއަށް ގޮވާލި ހިނދު އެއަޑުގައި ވޭނީ އަސަރެއް އެކުލެވިގެން ވިއެވެ. ޔާނާގެ ދެކޮނޑުގައި ހިފަހައްޓާލާފައި އީމަން ޔާނާއާ ހަތަރުކަޅި ހަމަކޮށްލި ހިނދު ޔާނާވެސް ހުރީ އީމަންއަށް ބަލަހައްޓައިގެންނެވެ. ހޭވިފައިވާ އެއިސްތަށިގަނޑުގެ ބައެއް މޫނަށް އެޅިފައިވާއިރު މުޅިމީހާގެ މޫނަށްވަނީ ޖަންބު ކުލަ އަރާފައެވެ. ޔާނާ މަޑުމަޑުން އީމަންގެ ކޯތާފަތުގައި އަތްތިލަ ބީއްސާލި އިރު ހީވަނީ ލޮލަށް ފެނުނު އެއްޗަކާ މެދު ޝައްކުވެގެން މީހަކު ޔަޤީން ކޮށްލީ ހެނެވެ. ވާނީވެސް އެހެންތާއެވެ. އީމަން ހޯދުމަށް ޔާނާ ހާދަ މަސައްކަތެއް ކޮށްފިއެވެ.\n“އީމަން.!” ޔާނާއަށް ކުރެހިފައިވާ އަޑަކުން އީމަންއަށް ގޮވާލި ހިނދު އެ މޫނުގައި ވާ ވަރުބަލި ކަމަށް އުފާވެރި ކަމެއްވެސް އެކުލެވިފައި ހުރިއެވެ. އީމަންއަށް ޔާނާގެ އަތްތިލާގައި ފިރުމާލެވުނީ އެ ބީހިލުމަށް މަރުހަބާ ކިޔަމޭ ބުނާފަދަ ގޮތަކަށެވެ. ނަމަވެސް ބަލަބަލައި ހުއްޓާ ޔާނާގެ މޫނުން ފެންނަމުން ދިޔަ އުފާވެރިކަން ގެއްލި އެދެލޯ މެރޭހެން އީމަންއަށް ހީވުމުން ދެލޯ ބޮޑުކޮށްލެވުނެވެ. ހީއެއްނޫނެވެ. ޔާނާގެ ހަށިގަނޑުން ވަރު ހުސްވާން ފަށައިފިއެވެ. މަޑުމަޑުން އީމަންގެ އަތްމައްޗަށް މުޅި މީހާގެ ހަށިގަނޑު ދެމިގެން ހިނގައްޖެއެވެ. “ޔާނު. ޔާނު.” އީމަންއަށް ގޮވާލެވުނެވެ.\n“މާބޮޑަށް ސިކުނޑި ޕްރެޝަރަށް ދިޔުމުގެ ސަބަބުން މިކަހަލަ ޝޮކްޖެހޭ. އޯލް ޝީ ނީޑްސް އިޒް ރެސްޓް އެންޑް ރިލެކްސޭޝަން. މޭކް ޝުއަރ ޝީ ޑަސަންޓް ގޯ އަންޑަރ ސްޓްރެސް، ޓިލް ޝީ ރިކަވާރސް. އައިލް ޓޭކް ޔޮރ ލީވް ނައު.” އީމަންގެ ގޭގެ ކޮޓަރިއެއްގެ ބޮޑު އެނދު ގައި ޔާނާ އޮތްއިރު އީމަން އާ ޑޮކްޓަރު ދިޔައީ ޔާނާއާ ބެހޭ ގޮތުން ވާހަކަ ދައްކަމުންނެވެ. ޑޮކްޓަރު ވާހަކަ ދައްކަމުން ދިޔައިރު އީމަންއަށް އިރު އިރު ކޮޅާ ޔާނާގެ މޫނަށް ބަލާލެވެއެވެ. ދެލޯމެރިފައި އޮތް އިރުވެސް މީހާގެ މޫނުމަތިން މައުސޫމްކަން އޭގެ އިންތިހާއަށް ފެންނަމުން ދެއެވެ. ރަތްކުލައިގެ ސްކާފަކުން ބޮލާ ކަނދުރާއާ ނިވާކޮށްލާފައިވާއިރު ކޯތާފަތްމައްޗަށާއި އެ ހިމަ ދިގު ނޭފަތަށް ރަތްކުލަ އަރައިފައިވާހެން ހީވެއެވެ.\nޑޮކްޓަރު ދިޔުމުގެ ހުއްދައަށް އެދުމުން އީމަން ޝުކުރު އަދާކުރުމަށްފަހު ޑޮކްޓަރާ އެކީ ބޭރަށް ހިނގައިގަތީ ޑޮކްޓަރު ދޮރާހަމައަށް ގެންގޮސް ދިނުމަށެވެ. އީމަންމެން ނުކުތުމުން ކޮޓަރިއަށް ޖޫސްތަށްޓަކާ ފޮތިކޮށްފައި ހުރި އާފަލާ އޮރެންޖް އަޅާފައި ހުރި ތަށްޓެއް މުށިކުލައިގެ ތަބަކަކަށް ލައިގެން މެދުއުމުރުގެ އަންހެނަކާ ފިރިހެނެއް ވަނެވެ. ލައިގެން ތިބީ އެގޭގައި މަސައްކަތްކުރާ މީހުން ލައި އުޅޭ ހުދުކުލައިގެ ޔުނިފޯރމް ކަމުން އެއީ އެގޭ ގެންގުޅޭ މީހުންކަން އެނގެއެވެ. އެދެމީހުން ވަދެގެން އައިސް ޔާނާ އޮތް އެނދު ކައިރީގައި ހުރި ކުޑަމޭޒެއްގެ މަތީގައި ތަބަށް ބަހަށްޓާފައި ޔާނާއަށް ބަލައިލިއެވެ.\n“އަދިވެސް ހޭނާރާ ދޯ؟ މި ކުއްޖާ މިތަނަށް މިގެނެވުނީ ކީއްވެބާ؟ ލައިގެން ހުރި ހެދުމުން ހިއެއްނުވޭ ފާޑުފާޑަށް އުޅޭކުއްޖެއްހެން. ދޯ” އެއަންހެންމީހާ ވާހަކަ ދައްކަމުން ފިރިހެންމީހާއަށް ދޯ ދިނެވެ. “އާނ. ގެނައި އިރު އޮތްގޮތުން ހީވަނީ ކޮންމެވެސް މީހެއް އަނިޔާކޮށްފައި އޮތްހެން. ކާރު މަޑުކޮށްފަ އީމަން ސަރ އެންމެ ފުރަތަމަވެސް ބުނީ ސްކާފެއް ކަހަލަ އެއްޗެއް ގެނެސްދޭށޭ. މަރީނާ ދައްތަގެ ކޮޓަރިން އަހަރެން ގެނައި ސްކާފެއް އެއީ. ހީވަނީ ބޮލުގަ ބުރުގާވެސް ނެތީހެން. އެހެންވެ އަހަރެން ގެންގޮސްދިން ސްކާފް އަޅުވައިގެން ކާރުން ބޭލީ.” ފިރިހެންމީހާ އެމީހާއަށް ފެނުނު މަންޒަރު ސިފަކޮށްދިނެވެ. “މިޒަމާނުގައި މިތިބޭ ކުދިންނަށް އިތުބާރު ކުރާކަށްވެސް ނުވާނެ. ރަށްޓެހިވެގެން އުޅެފަވެސް ކިތަންމެ ބޮޑު ލަނޑެއްވެސް ދީފާނެ. ހީވަނީ މިކުއްޖާ ފަކީރަށްވެސް މިފަދަ ކަމެއްހެން މިދިމާވީ.” އެއަންހެންމީހާ ލަފާކޮށްލާފައި ބުނެލިއެވެ.\n“ތިކަމަކާ އަހަރެން މުޅިއަކުން އެއްބަހެއް ނޫން. ކިތަންމެ ލޯބިވިޔަސް އެކީގަ ބޭރަށް ގޮސް އަދި ހާއްސަކޮށް ރޭގަނޑު ގަޑީގައި ތަންތަނަށް އެކަހެރިކޮށް ގޮސްއުޅުމަކީ އެއްގޮތަކަށްވެސް ރަނގަޅު ކަމެއް ނޫން. އަހަރެން ނުބުނާނަން މިކުއްޖާއަކީ ގޮތަކަށް އުޅޭ ކުއްޖެކޭ. އެކަމަކު މިހާރު މިކަހަލަ ބޮޑު ހެދުންލައިގެން ނިވާވެގެން އުޅޭ ބައެއް ކުދިން ހާދަހާ ބޭއަދަބީކޮށް އުޅޭތަން ފެނެޔޭ. މިކަން ވެސް މިއޮތީ ފެޝަނަކަށް ބަދަލުވެފަ. އެމީހުންނާ ގައިކޯޅިކޮށް އުޅެންޏާ އެމީހުންގެ ސިކުނޑިތައްވެސް ޝައިތާނާގެ ވަސްވާހަށް ދާނީ ހެއްލެމުން. އަންހެންކުދިންވެސް ވެއްޖެ ތަންކޮޅެއް ބޮޑަށް ވިސްނާލައިގެން އުޅެން.” ފިރިހެންމީހާ ދެއްކި ވާހަކަ މިހާ ހިސާބަށް ދިޔަތަނާ އީމަން ކޮޓަރީގެ ދޮރުކައިރީ ހުއްޓުނުތަން ފެނުމުން ދެމީހުންވެސް އަވަސް އަވަހަށް ކޮޓަރިން ނިކުމެގެން ހިނގައްޖެއެވެ.\nV v v v kuru plx next part mia vure dhigu ko up kolachey. Reeethi mi baaa ves\nV reethi mi bai vx.. ekm v kuru thankolheh dhigu koh genesdhyba plx\nThankolheh dhigukn genesdhiiba..btw v salhi mi baivex\nAlhe haadha kurey! Next part dhigukoh gemes dhehchey! I love this story?\nHaadha kurey dhn\n…dhigu koh up nukurany kyvetha\nWaahaka Warah Reethi. Alhe Next Part Dhigukoh Genesdheeba. Willing To Know What Will Happen Next. 🙂\nJust Love This Story. :* <3\nwow v salhi mi part ves.. waiting for next part.. and Eid Mubarak to all..☺\nV nice mi part ves.. Ekam kury genesdhyfa inleh. Waiting for nxt part. And EID MUBARAK TO ALL..\nV v v v NYC… BT maakurey… N eid mubarik2all…\nHaadha kurey.. next Part dhigu kohlahchey… nice story… waiting next part..\nNice story.. eid Mubarak2all.. waiting next part..\nމޮޔަ ހިތް މަގޭ…18\nހިތާމަ މަޖާ ލޯބި January 1, 2020\nއެހެނަސް ހަމަ ލޯތްބޭ ވެވެނީ (ހަތަރުވަނަބައި)


Raajje ishthihaar kurumah CNN aa eku ehbasvumehgai soi kohffi - vNews.mv\nމަރްޔަމް ލީން 23 September 2021, 22:29\nބައިނަލްއަޤްވާމީ ފެންވަރުގައި ރާއްޖެ އިޝްތިހާރުކުމަށް މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން، އެމްއެމްޕީއާރުސީއިން ސީއެންއެން އިންޓަނޭޝަނަލް ކޮމާޝަލް އާއެކު އެއްބަސްވުމެއްގައި ސޮއިކޮށްފިއެވެ.\nމިއެއްބަސްވުމުގައި ސޮއިކޮށްފައިވަނީ އެމްއެމްޕީއާރުސީ އޮފީހުގައި ހޯމަދުވަހު އޮތް ރަސްމިއްޔާތެއްގައެވެ. އެމްއެމްޕީއާރުސީގެ ފަރާތުން މި އެއްބަސްވުމުގަ ސޮއިކުރެއްވީ މެނޭޖިން ޑިރެކްޓަރ ތޮއްޔިބް މުހައްމަދެވެ. އަދި ސީއެންއެންގެ ފަރާތުން އެއްބަސްވުމުގައި ސޮއިކުރެއްވީ ޑިރެކްޓަރ އޮފް ސޭލްސް އަބީޖީތް ދާރްއެވެ.\nމި އެއްބަސްވުމުގެ މަޤްސަދަކީ ރާއްޖެއަކީ ފަތުރުވެރިން ދަތުރުކުރުމަށް އެންމެ ރައްކާތެރި މަންޒިލްގެ ގޮތުގައި އިޝްތިހާރުކުރުންކަމަށް އެމްއެމްޕީއާރުސީން ބުނެއެވެ.\nމި ރަސްމިއްޔާތުގައި އެމްއެމްޕީއާރުސީގެ މެނޭޖިން ޑިރެކްޓަރ ތޮއްޔިބް މުހައްމަދު ވަނީ މީގެކުރިން ސީއެންއެންއާއެކު ވިޒިޓް މޯލްޑިވްސްއިން ކާމިޔާބު ކެންޕެއިންތަކެއް ކުރިޔަށް ގެންގޮސްފައިވާކަން ފާހަގަކުރައްވާ ކުރީގެ ތަޖުރިބާއަށް ބަލައި، މިފަހަރުގެ ޕާޓްނަޝިޕް މެދުވެރިކޮށްވެސް ކާމިޔާބު ހަރަކާތްތަކެއް ކުރިޔަށް ގެންދެވޭނެކަމަށް އުންމީދު ކުރައްވާކަން ފާހަގަކުރައްވާފައެވެ.\nތައްޔިބް ވިދާޅުވީ އެމްއެމްޕީއާރުސީގެ މާކެޓިން ސްޓްރެޓަޖީތަށް ބިނާވެފައިވަނީ ރާއްޖެއަކީ ފަތުރުވެރިން ދަތުރުކުރުމަށް އެންމެ ރައްކާތެރި، ފުރިހަމަ ހިދުމަތްތަކެއް ލިބޭ ތަނެއްގެ ގޮތުގައި ޕްރޮމޯޓުކުރުމަށް ކަމަށެވެ. އަދި ސީއެންއެންއާއިއެކު ސޮއިކުރެވުނު މި އެއްބަސްވުމުގެ ސަބަބުން އެމްއެމްޕީއާރުސީއިން ބައިނަލްއަޤްވާމީ ފެންވަރުގައި ރާއްޖެ އިޝްތިހާރުކުރުމަށް ކުރަމުންދާ މަސައްކަތަށް އިތުރު ކުރިއެރުމެއް ލިބޭނެކަމަށް ދެކިވަޑައިގަންނަވާކަމަށް ތޮއްޔިބު ވިދާޅުވިއެވެ.\nސީއެންއެންގެ ޑިރެކްޓަރ އޮފް ސޭލްސް އަބީޖީތް ދާރް ވިދާޅުވީ ރާއްޖޭއަކީ ފަތުރުވެރިންނަށް އެ މަންޒިލެއްގައި ކުރެވޭނެ ގިނަ ތަޖުރިބާތަކާއި، ބެލުންތެރިންނާ ހަމައަށް ގެނެސްދެވޭނެ ގިނަ ވާހަކަތަކެއް އެކުލެވޭ ފަތުރުވެރިކަމުގެ ގޮތުން މުއްސަނދި މަންޒިލެއްކަމަށެވެ.\nއަދި މި އެއްބަސްވުމުގެ ސަބަބުން ރާއްޖޭގެ ރީތި މަންޒިލްގެ އެކިވާހަކަތައް ސީއެންއެންގެ އެކި ޕްލެޓްފޯމްތަށް މެދުވެރިކޮށް ބައިނަލްއަޤްވާމީ ފެންވަރުގައި އިޝްތިހާރުކުރެވޭނެ ކަމަށް އޭނަ ވިދާޅުވިއެެވެ.\nއެއްބަސްވުމުގެ ދަށުން ކުރެވޭ މަސައްކަތްތަށް ކުރިއަށް ދާނީ ސެޕްޓެންބަރު މަހުން ޑިސެންބަރުގެ ނިޔަލަށެވެ. މި މަސައްކަތްތަކުގެ ދަށުން ރާއްޖެއަކީ ފަތުރުވެރިންނަށް އެންމެ ރައްކާތެރި، ފުރިހަމަ ހިދުމަތްތަކެއް ލިބޭ މަންޒިލްގެ ގޮތުގައި ޕްރޮމޯޓު ކުރެވޭނެކަމަށް އެމްއެމްޕީއާރްސީން ބުނެއެވެ.\nމީގެއިތުރުން ރާއްޖޭގެ ވަކިވަކި ޕްރޮޑަކްޓަކާއި، ލިބެން ހުންނަ ތަޖުރިބާތަކުގެ އިތުރުން ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކުގެ ވާހަކަތައްވެސް ސީއެންއެން ޓްރެވަލްގައި ޕަބްލިޝް ކުރާނެކަމަށް އެމްއެމްޕީއާރުސީން މައުލޫމާތު ދެއެވެ. މިގޮތުން ވީޑިއޯ، ރިޕޯޓް އަދި އިޝްތިހާރުގެ ޒަރިއްޔާއިންވެސް ރާއްޖެ އިޝްތިހާރު ކުރެވިގެންދާނެއެެވެ.